SLUŽBENI GLASNIK GRADA DUBROVNIKA

Broj 1. Godina LVIII

Dubrovnik, 29. siječnja 2021. od stranice 1

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADSKO VIJEĆE

1. Odluka o izmjenama i dopunama Odluke o komunalnom redu

2. Odluka o rezerviranim parkirališnim mjestima pravnim i fizičkim osobama - obrtnicima vezano za određene djelatnost

3. Odluka o proglašenja svojstva komunalne infrastrukture kao javnog dobra u općoj uporabi pješačke ulice (staze) koja spaja ulicu Dr. Ante Starčevića sa ulicom Put od Republike i Vukovarskom ulicom u Dubrovniku

4. Odluka o visini turističke pristojbe za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području Grada Dubrovnika za 2022. godinu

5. Odluka o osnivanju Savjeta za razvoj civilnog društva Grada Dubrovnika

6. Mjere socijalnog programa Grada Dubrovnika za 2021. godinu

7. Program javnih potreba u školstvu Grada Dubrovnika za 2021. godinu

8. Program javnih potreba u predškolskom odgoju Grada Dubrovnika za 2021. godinu

9. Program javnih potreba u športu Grada Dubrovnika za 2021. godinu

10. Program javnih potreba u tehničkoj kulturi Grada Dubrovnika za 2021. godinu

11. Izmjene i dopune Plana korištenja javnim površinama izvan povijesne jezgre

12. Zaključak o imenovanju Povjerenstva za provjeru ispunjavanja propisanih uvjeta javnih poziva Grada Dubrovnika za 2021. godinu

13. Zaključak o imenovanju Povjerenstva za ocjenjivanje projekata/programa i manifestacija u području javnih potreba u športu Grada Dubrovnika za 2021. godinu

14. Zaključak o imenovanju Povjerenstva za ocjenjivanje projekata/programa i manifestacija u području javnih potreba u tehničkoj kulturi Grada Dubrovnika za 2021. godinu

15. Zaključak o dodjeli *Nagrade Dubrovnika za životno djelo* Nikoli Obuljenu

16. Zaključak o dodjeli *Nagrade Dubrovnika* mr. sc. Maji Nodari

17. Zaključak o dodjeli *Nagrade Dubrovnika* dr. sc. fra Piju Pejiću

18. Zaključak o dodjeli *Nagrade Dubrovnika* Družbi sestara franjevki od Bezgrešnog začeća

iz Dubrovnika

19. Rješenje o imenovanju članova Upravnog vijeća Zaklade „Blaga djela

GRADONAČELNIK

20. Ugovor o financiranju uređenja građevinskoga zemljišta za izradbu izmjena i dopuna Urbanističkog plana uređenja Babin kuk u sklopu jedinstvenog postupka izrade izmjena i dopuna Prostornog plana uređenja Grada Dubrovnika, Generalnog urbanističkog plana Grada Dubrovnika i Urbanističkog plana uređenja Babin kuk,

21. Pravilnik o izmjenama i dopunama Pravilnika o unutarnjem redu gradske uprave Grada Dubrovnika

**GRADSKO VIJEĆE**

**1**

Na temelju odredbe članka 104. stavka 1. Zakona o komunalnom gospodarstvu (˝Narodne novine˝, broj 68/18 i 110/18) i članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**O D L U K U**

**o izmjenama i dopunama Odluke o komunalnom redu**

Članak 1.

U Odluci o komunalnom redu (“Službeni glasnik Grada Dubrovnika”, broj 12/20. i 16/20.) u članku 17. iza stavka 4. dodaje se novi stavak 5. koji glasi:

"Vlasnici zemljišnih čestica odnosno površina koje graniče s površinama javne namjene dužni su održavati svoje površine, tj. poduzimati odgovarajuće radnje i mjere kako bi se spriječio odron (urušavanje) zemlje, kamenja, stijena, drveća i drugih predmeta koji se nalaze na toj površini.”

Dosadašnji stavci 5., 6. i 7. postaju stavci 6., 7. i 8.

Članak 2.

U članku 54. stavak 1. mijenja se i glasi:

“Zabranjeno je oštećivanje i uništavanje stupova javne rasvjete, rasvjetnih tijela, razvodnih ormara i trafostanica.”

Stavak 2. mijenja se i glasi:

“Otvori na trafostanicama, razvodnim ormarima i stupovima javne rasvjete moraju biti zatvoreni i s istaknutom oznakom “opasnost od strujnog udara”, u skladu s posebnim propisima.”

Stavak 3. mijenja se i glasi:

“Zabranjeno je na trafostanicama, razvodnim ormarima i stupovima javne rasvjete crtati, šarati, ispisivati poruke i slično, te iste neovlašteno otvarati.”

Članak 3.

U članku 61. stavak 2. mijenja se i glasi:

“Javni vodoskoci, fontane, crpne stanice, vodovodni priključci, protupožarni hidranti i hidranti za pranje i zalijevanje površina javne namjene te druge komunalne vodne građevine moraju biti ispravni i uredni.“

Stavak 3. mijenja se i glasi:

„Javne vodoskoke, fontane, crpne stanice, vodovodne priključke, protupožarne hidrante i hidrante za pranje i zalijevanje površina javne namjene te druge komunalne vodne građevine zabranjeno je uništavati, onečišćavati, po njima šarati, crtati ili ih na drugi način prljati i devastirati, odnosno nenamjenski koristiti.“

Stavak 6. briše se.

Članak 4.

U članku 161. u stavku 2. dodaje se novi podstavak 5. koji glasi:

“ – bicikle s pedalama i pomoćnim električnim motorom (cargo bike) namijenjene obavljanju komunalnih djelatnosti i administrativnih i drugih poslova gradske uprave”.

Članak 5.

U članku 194.a stavku 3. iza riječi: “biti” dodaju se riječi: “ uredni i”.

Članak 6.

U članku 222. stavku 1. točka 22. mijenja se i glasi:

“postupe protivno članku 17. stavak 3., 4., 5., 6., 7. i 8.,”

Točka 43. mijenja se i glasi:

“oštećuje i uništava stupove javne rasvjete, rasvjetna tijela, razvodne ormare i trafostanice (članak 54. stavak 1.),”

Točka 43.a mijenja se i glasi:

“na trafostanicama, razvodnim ormarima i stupovima javne rasvjete crta, šara i ispisuje poruke i slično, te iste neovlašteno otvara (članak 54. stavak 3.),”

Točka 50. mijenja se i glasi:

“javne vodoskoke, fontane, crpne stanice, vodovodne priključke, protupožarne hidrante i hidrante za pranje i zalijevanje površina javne namjene te druge komunalne vodne građevine uništava, onečišćuje, po njima šara, crta ili ih na drugi način prlja i devastira, odnosno nenamjenski koristi (članak 61. stavak 3.),“

Članak 7.

Ova Odluka stupa na snagu osmog dana od dana objave u “Službenom glasniku Grada Dubrovnika”.

KLASA: 363-01/20-09/08

URBROJ: 2117/01-09-21-15

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**2**

Na temelju  članka 48. Zakona o lokalnoj i područnoj  (regionalnoj) samoupravi („Narodne novine“, broj 33/01, 60/01, 109/07, 125/08, 36/09, 150/11, 144/12, 19/13, 137/15 i 123/17), članka 32. Statuta Grada Dubrovnika ("Službeni glasnik Grada Dubrovnika", broj 4/09., 6/10., 3/11., 14/12., 5/13., 6/13.-pročišćeni tekst, 9/15 i 5/18.) i članka 12. stavak 6. Odluke o organizaciji i načinu naplate i kontrole parkiranja u Gradu Dubrovniku („Službeni glasnik Grada Dubrovnika“, broj 11/15, 15/17, 16/17, 2/18, 14/18, 1/19, 6/19 i 6/20) uz prethodno očitovanje Ministarstva unutarnjih poslova Broj: 511-03-03/2-7/10-21 od 21. siječnja 2021., Gradsko vijeće Grada Dubrovnika na 36. sjednici, održanoj 26. siječnja 2021.,  donijelo je

**O D L U K U**

**o rezerviranim parkirališnim mjestima pravnim i fizičkim osobama-obrtnicima**

**vezano uz određene djelatnosti**

Članak 1.

Ovom Odlukom uređuje se uvjeti i način stjecanja prava korištenja rezerviranih parkirališnih mjesta na području Grada Dubrovnikapravnim i fizičkim osobama-obrtnicima vezano uz određenu vrstu djelatnosti za koju Grad Dubrovnik ocijeni da postoji legitiman cilj odobravanja rezerviranih parkirališnih mjesta.

Članak 2.

Rezervirana parkirališna mjesta, za svrhu iz članka 1. ove Odluke, dodjeljuju se javnim natječajem na razdoblje od 1 (jednu) godinu.

Članak 3.

Lokacije rezerviranih parkirališnih mjesta utvrditi će se u javnom natječaju.

Članak 4.

Javni natječaj za davanje u zakup rezerviranih parkirališnih mjesta raspisuje Gradonačelnik, na prijedlog Upravnog odjela nadležnog za promet.

Prijedlog iz stavka 1. ovoga članka mora sadržavati razloge legitimnog cilja dodjele rezerviranog/ih parkirališnog/ih mjesta.

Tekst javnog natječaja objavljuje se na oglasnoj ploči Grada Dubrovnika, u lokalnom tisku i na internetskim stranicama Grada Dubrovnika.

Članak 5.

Tekst javnog natječaja sadrži:

―      podatke o rezerviranom  parkirališnom mjestu koje se daje u zakup (lokaciju, broj rezerviranih parkirališnih mjesta);

―      namjenu (djelatnost) i vrijeme na koje se rezervirano parkirališno mjesto dodjeljuje;

―      početni iznos zakupnine;

―      iznos jamčevine i broj računa na koji se ista uplaćuje;

―      pravo sudjelovanja u natječaju;

―      dokaze koji se moraju priložiti uz ponudu sukladno članku 6. i 7. ove Odluke;

―      rok za podnošenje i način predaje ponude;

―      naziv i adresu tijela kojem se ponude podnose;

―      ostale posebne uvjete.

Članak 6.

Pisana ponuda za sudjelovanje u natječaju mora sadržavati:

―      osnovne podatke o pravnoj ili fizičkoj osobi-obrtniku koja se natječe,

―      ponuđeni iznos zakupnine.

Članak 7.

Uz pisanu ponudu sudionici natječaja moraju dostaviti:

―      izvornik dokaza o uplaćenoj jamčevini za sudjelovanje u natječaju;

―      izvornik potvrde o nepostojanju dugovanja prema Gradu Dubrovniku ne stariju od 30 (trideset) dana na dana objave javnog natječaja;

―      izvornik potvrde Porezne uprave iz koje je razvidno da je sudionik ispunio obveze plaćanja dospjelih poreznih obveza i obveza za mirovinsko i zdravstveno osiguranje; ne stariju od 30 (trideset) dana na dana objave javnog natječaja;

* izvornik ili ovjereni preslik rješenja o upisu u sudski registar ili drugi odgovarajući registar;

―     izvornik dokaza da se protiv osobe ovlaštene za zastupanje ne vodi kazneni postupak i da osoba ovlaštena za zastupanje nije pravomoćno osuđena za kaznena djela propisana odredbama članka 251. Zakona o javnoj nabavi;

―    druge dokaze koji su predviđeni javnim natječajem.

Članak 8.

Ponude za javni natječaj dostavljaju se u zatvorenoj omotnici s naznakom naziva natječaja, na adresu Grada Dubrovnika, Pred Dvorom 1, Dubrovnik, preporučenom pošiljkom ili u pisarnicu.

Ponude moraju biti zaprimljene (u skladu s odredbama Uredbe o uredskom poslovanju), bez obzira na način dostave, u roku koji je naveden u tekstu javnog natječaja.

Članak 9.

Gradonačelnik imenuje Povjerenstvo za provedbu javnog natječaja za davanje u zakup rezerviranih parkirališnih mjesta koje se sastoji od tri člana.

Povjerenstvo ne razmatra nepotpune, nepravovaljane i nepravovremene ponude.

Članak 10.

Povjerenstvo na temelju provedenog natječajnog postupka predlaže Gradonačelniku odluku o izboru najpovoljnijeg ponuditelja u skladu sa kriterijima koji su definirani javnim natječajem.

Konačnu odluku o izboru najpovoljnijeg ponuditelja donosi Gradonačelnik svojim zaključkom na temelju kojeg Upravni odjel nadležan za promet izdaje Rješenje o rezerviranom parkirališnom mjestu.

Na temelju izvršnog rješenja iz prethodnog stavka korisnik rezerviranog parkirališnog mjesta će sa organizatorom parkinga, sukladno odredbama Odluke o organizaciji i načinu naplate i kontrole parkiranja u Gradu Dubrovniku, sklopiti ugovor o zakupu rezerviranog parkirališnog mjesta.

Članak 11.

Gradonačelnik zadržava pravo poništenja natječaja ili dijela natječaja, bez davanja posebnog obrazloženja.

Sudionici natječaja bit će obaviješteni o izboru najpovoljnijeg ponuditelja u roku od 15 dana nakon otvaranja ponuda. Sudionicima natječaja jamčevina će se vratiti nakon dovršetka natječaja, a najkasnije u roku od 45 dana od izbora najpovoljnijeg ponuditelja.

Ako natjecatelj čija je ponuda najpovoljnija odustane od sklapanja ugovora o zakupu, nema pravo na povrat uplaćene jamčevine, a nadležno tijelo može odabrati drugu po redu najpovoljniju ponudu ili poništiti natječaj za tu lokaciju i raspisati novi natječaj.

Članak 12.

Korisnik rezerviranog parkirališnog mjesta ne može rezervirano parkirališno mjesto dati u podzakup niti je koristiti u suprotnosti s odredbama ugovora.

Članak 13.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/21-09/01

URBROJ: 2117/01-09-21-05

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**3**

Na temelju članak 59. i 62. Zakona o komunalnom gospodarstvu („Narodne novine“, broj 68/18., 110/18. - Odluka Ustavnog suda i 32/20.) i članka 32. Statuta Grada Dubrovnika (“Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.), Gradsko viječe Grada Dubrovnika na 36. sjednici, održanoj 26. siječnja 2021., donijelo je

**O D L U K U**

**o proglašenju svojstva komunalne infrastrukture kao javnog dobra u općoj**

**uporabi** **pješačke ulice (staze) koja spaja Ulicu dr. Ante Starčevića sa Ulicom Put od Republike i Vukovarskom ulicom u Dubrovniku**

Članak 1.

Proglašava se svojstvo komunalne infrastrukture kao javnog dobra u općoj uporabi na nekretninama katastarske oznake kako slijedi:

|  |  |  |  |  |
| --- | --- | --- | --- | --- |
| Redni broj | Naziv komunalne infrastrukture | Vrsta komunalne infrastrukture | Katastarska i zemljišnoknjižna čestica | Katastarska općina |
| 1. | Javna prometna površina na kojoj nije dopušten promet motornim vozilima | pješačka ulica  (staza) | 514/6 (s.i.)  5923 (n.i.) | K.O. Gruž  K.O. Dubrovnik |

Članak 2.

Primjenom članka 132. Zakona o komunalnom gospodarstvu, a na temelju skica izmjere, kopija katastarskog plana stanja prije i poslije promjene, te prijavnih listova za katastar i zemljišnu knjigu izrađenih od GEO VRTINE d.o.o. za geodeziju, građenje i usluge, Grgurići 36, Slano, komunalna infrastruktura iz točke 1. ove Odluke nakon izrađenih elaborata izvedenog stanja komunalne infrastrukture evidentirat će se u katastarskom operatu Državne geodetske uprave, Područnog ureda za katastar u Dubrovniku i zemljišnoj knjizi Općinskog suda u Dubrovniku.

Članak 3.

Nalaže se Općinskom sudu u Dubrovniku navedenu komunalnu infrastrukturu iz članka 1. ove Odluke upisati u zemljišne knjige na način:

* čest. zem. 514/6 (s.i.) K.O. Gruž
* čest.zem. 5923 (n.i.) K.O. Dubrovnik kao:

Javno dobro u općoj uporabi – pješačka ulica (staza)

neotuđivo vlasništvo Grada Dubrovnika OIB: 21712494719

Članak 4.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 940-01/21-01/13

URBROJ: 2117/01-09-21-04

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**4**

Na temelju članka 11. Zakona o turističkoj pristojbi („Narodne novine“, broj 52/19, 32/20, 42/20) i članka 5. Pravilnika o najnižem i najvišem iznosu turističke pristojbe („Narodne novine“, broj 71/19) i članka 32. Statuta Grada Dubrovnika (“Službeni glasnik Grada Dubrovnika”, broj 4/09, 6/10, 3/11, 14/12, 5/13, 6/13 – pročišćeni tekst, 9/15 i 5/18), Gradsko vijeće Grada Dubrovnika na 36. sjednici, održanoj 26. siječnja 2021, donijelo je

**O D L U K U**

**o visini turističke pristojbe za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području Grada Dubrovnika za 2022. godinu**

Članak 1.

Ovom odlukom određuje se turistička pristojba za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području grada Dubrovnika kao i iznos navedene turističke pristojbe u 2022. godini.

Članak 2.

Visina turističke pristojbe iz članka 1. ove Odluke iznosi:

|  |  |
| --- | --- |
| KAPACITET PUTNIKA  PO BRODU | IZNOS TURISTIČKE PRISTOJBE  PO BRODU (KN) |
| 50 – 200 | 2000,00 |
| 201- 500 | 5000,00 |
| 501 -1000 | 10.000,00 |
| 1001 – 2000 | 20.000,00 |
| 2001 – 3000 | 30.000,00 |
| 3001 – i više | 40.000,00 |

Članak 3.

Ova odluka objaviti će se u „Službenom glasniku Grada Dubrovnika“, a stupa na snagu 1. siječnja 2022. godine.

KLASA: 363-01/20-09/33

URBROJ: 2117/01-09-21-03

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**5**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13.- pročišćeni tekst, 9/15. i 5/18.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**O D L U K U**

**O OSNIVANJU SAVJETA ZA RAZVOJ CIVILNOG DRUŠTVA**

**GRADA DUBROVNIKA**

Članak 1.

Ovom Odlukom osniva se Savjet za razvoj civilnog društva Grada Dubrovnika (u nastavku teksta: Savjet za razvoj civilnog društva), određuju se zadaće i sastav Savjeta za razvoj civilnog društva , te uređuju druga pitanja iz djelokruga rada Savjeta za razvoj civilnog društva.

Članak 2.

Savjet za razvoj civilnog društva tijelo je Grada Dubrovnika, koje radi na razvoju suradnje i koordinacije Grada Dubrovnika (u nastavku teksta: Grad) i organizacija civilnog društva (udruga) u Gradu, a sve u svrhu provođenja Nacionalne strategije stvaranja poticajnog okruženja za razvoj civilnoga društva, na razvoju filantropije, socijalnog kapitala i međusektorske suradnje u Gradu.

Zadaće Savjeta za razvoj civilnog društva su:

* sudjelovanje u kontinuiranom praćenju i analizi javne politike koja se odnosi i/ili utječe na razvoj civilnoga društva i međusektorsku suradnju;
* izrada nacrta prijedlog Strategije Grada u svrhu stvaranja poticajnog okruženja za razvoj civilnog društva
* sudjelovanje u davanju mišljenja o nacrtima propisa, akata kojima se utječe na razvoj civilnoga društva u Gradu te u organizaciji primjerenog načina uključivanja i sudjelovanja organizacija civilnoga društva u rasprave o propisima, strategijama i programima koji na razini Grada, na nacionalnoj i na europskoj razini utječu na razvoj i djelovanje civilnoga društva, te na suradnju s javnim i privatnim sektorom;
* suradnja u planiranju prioriteta programa dodjele financijskih potpora projektima i programima organizacija civilnoga društva iz sredstava proračuna Grada Dubrovnika, te analiza godišnjih izvješća o financiranim projektima i programima organizacija civilnog društva;
* izrada programa rada Savjeta za razvoj civilnog društva za tekuću godinu koja prati Strategiju;

i druge zadaće kojima se ostvaruje osnovna svrha djelovanja Savjeta za razvoj civilnog društva, a obuhvaćeni su ciljevima Gradske strategije stvaranja poticajnog okruženja za razvoj civilnog društva Grada.

Članak 3.

Izrazi koji se koriste u o ovoj Odluci, a imaju rodno značenje koriste se neutralno i odnose se jednako na muški i ženski spol.

Članak 4.

Savjet za razvoj civilnog društva ima 13 (trinaest) članova uključujući predsjednika i zamjenika predsjednika.

Savjet za razvoj civilnog društva ima 3 (tri) člana iz predstavnika iz reda upravnih tijela Grada, a 10 (deset) članova su predstavnici iz udruga i drugih organizacija civilnog društva.

Svaki član Savjeta za razvoj civilnog društva ima svoga zamjenika. Predsjednika Savjeta za razvoj civilnog društva biraju svi članovi Savjeta za razvoj civilnog društva iz reda predstavnika upravnih tijela. Zamjenika predsjednika Savjeta za razvoj civilnog društva biraju svi članovi Savjeta za razvoj civilnog društva iz reda predstavnika upravnih tijela.

Gradsko vijeće Grada Dubrovnika imenuje članove Savjeta za razvoj civilnog društva i njihove zamjenike na prijedlog

* gradonačelnika iz reda upravnih tijela Grada
* odbora za izbor i imenovanja Gradskog vijeća Grada iz reda udruga i drugih organizacija civilnog društva iz područja:

1. demokratizacije, vladavina prava, zaštite i promicanja ljudskih prava te razvoja i obrazovanja
2. djelovanje mladih
3. djelovanje udruga proizašlih iz Domovinskog rata
4. kulture
5. potpore djeci i obitelji
6. socijalne skrbi i unapređenja položaja osoba s invaliditetom
7. športa
8. tehničke kulture
9. zaštite zdravlja
10. okoliš i unapređenje kvalitete življenja

Članovi Savjeta za razvoj civilnog društva mogu podnijeti ostavku.

U slučaju da član Savjeta za razvoj civilnog društva podnese ostavku provodi se izbor za novog člana Savjeta za razvoj civilnog društva na način propisan ovom odlukom i Poslovnikom o radu.

Članak 5.

Za člana i zamjenika člana Savjeta za razvoj civilnog društva iz reda udruga i drugih organizacija civilnog društva može biti kandidirana osoba koja je punoljetni državljanin Republike Hrvatske, nije dužnosnik političke stranke i ima najmanje tri godine djelatnog iskustva iz područja pobrojanih u prednjem članku ove Odluke.

Članak 6.

Izbor članova Savjeta za razvoj civilnog društva iz reda udruga i drugih organizacija civilnog društva pokreće Gradsko vijeće Grada Dubrovnika putem Odbora za izbor i imenovanja, javnim pozivom u sredstvima javnog priopćavanja i na mrežnoj stranici Grada Dubrovnika.

Javni poziv iz stavka 1. ovog članka mora sadržavati:

* način izbora,
* uvjete za podnošenje prijava,
* uvjete koje moraju ispunjavati kandidati i prijavitelji,
* rokove za prijavu i rokove u kojima će biti provedena provjera zadovoljavanja formalnih uvjeta prijavljenih kandidata te izbor članova i zamjenika članova Savjeta za razvoj civilnog društva.

Rok za podnošenje prijedloga za izbor članova Savjeta za razvoj civilnog društva je petnaest (15) dana od dana objave Javnog poziva.

Članak 7.

Kandidature za članove Savjeta za razvoj civilnog društva i njihove zamjenike na javni poziv iz prednjeg članka ove Odluke ističu udruge i druge organizacije civilnog društva iz navedenih područja prema odredbi čl. 4. ove Odluke.

Svaka udruga i druga organizacija civilnog društva može istaknuti samo po jednog kandidata za člana i zamjenika člana Savjet za razvoj civilnog društva.

Kandidat za člana i zamjenika člana Savjeta za razvoj civilnog društva može biti član različitih organizacija.

Postupak biranja članova Savjeta za razvoj civilnog društva i njihovih zamjenika iz reda udruga i drugih organizacija civilnog društva pokreće se najkasnije tri mjeseca prije isteka mandata članova Savjet za razvoj civilnog društva.

Prijedlog udruga za Prijavu za javni poziv dostavlja se poštom u zatvorenoj omotnici u pisarnicu Grada Dubrovnika na način i u roku kako to bude propisano u Javnom pozivu.

* popunjeni obrazac za isticanje kandidata za člana i zamjenika dostupan je na mrežnim stranicama Grada;
* životopis kandidata za člana i zamjenika člana propisanom obrascu;
* potvrdu o aktivnosti u odgovarajućem području djelovanja udruge ili druge organizacije civilnog društva kontinuirano najmanje tri godine, ovjerenu od odgovorne osobe u udruzi ili drugoj organizaciji civilnog društva;
* izjavu (kandidata za člana i zamjenika) da kandidat za člana odnosno zamjenika člana nije dužnosnik političke stranke.

Članak 8.

Po zaprimanju prijedloga kandidata za članove i zamjenike Savjeta za razvoj civilnog društva, Odbor za izbor i imenovanja Gradskog vijeća provodi provjeru formalnih uvjeta kandidata prijavljeni iz reda udruga i drugih organizacija civilnog društva.

Odbor za izbor i imenovanja Gradskog vijeća Grada dužan je u roku od 15 dana od dana isteka roka za podnošenje prijava koji je naveden u Javnom pozivu sastaviti popis važećih prijava kandidata.

Odbor za izbor i imenovanja Gradskog vijeća na temelju popisa važećih kandidatura, predlaže Gradskom vijeću izbor članova Savjeta za razvoj civilnog društva i njihovih zamjenika.

Mandat članova Savjeta za razvoj civilnog društva traje 4 (četiri) godine.

Članak 9.

Savjet za razvoj civilnog društva za razvoj konstituira se u roku od trideset (30) dana od dana objave rezultata izbora.

Prvu sjednicu Savjeta za razvoj civilnog društva dužan je sazvati predsjednik Gradskog vijeća Grada Dubrovnika.

Sjednici Savjeta za razvoj civilnog društva do izbora predsjednika Savjet za razvoj civilnog društva, predsjedava najstariji izabrani član iz upravnog tijela Grada.

Savjet za razvoj civilnog društva je konstituiran u trenutku kad je izabran predsjednik Savjeta za razvoj civilnog društva.

Obavijest o konstituiranju Savjeta za razvoj civilnog društva Grada Dubrovnika objavljuje se na mrežnoj stranici Grada Dubrovnika te u sredstvima javnog priopćavanja.

Članak 10.

Savjet za razvoj civilnog društva predstavlja Predsjednik Savjeta za razvoj civilnog društva.

Predsjednik Savjeta za razvoj civilnog društva ima sljedeće dužnosti:

* saziva i vodi sjednice Savjeta za razvoj civilnog društva,
* obavlja druge poslove sukladno odredbama ove Odluke i Poslovnika o radu Savjeta za razvoj civilnog društva.

Ako je predsjednik Savjeta za razvoj civilnog društva iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta za razvoj civilnog društva.

Ako predsjednik Savjeta za razvoj civilnog društva ne obavlja svoje dužnosti sukladno ovoj Odluci, općim aktima Grada Dubrovnika te Poslovniku o radu, Savjet za razvoj civilnog društva može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta za razvoj civilnog društva i izbora novog predsjednika.

Postupak razrješenja i ponovnog imenovanja, predsjednika i svih članova Savjeta za razvoj civilnog društva pobliže će se urediti Poslovnikom o radu Savjeta za civilno društvo.

Članak 11.

Savjet za razvoj civilnog društva održava redovite sjednice najmanje jednom svaka dva (2) mjeseca, a po potrebi i češće.

Sjednice Savjeta za razvoj civilnog društva mogu se održavati elektronski putem preko aplikacija za mrežne platforme.

Sjednice Savjeta za razvoj civilnog društva saziva i njima predsjeda predsjednik Savjeta za razvoj civilnog društva.

Predsjednik Savjeta za razvoj civilnog društva dužan je sazvati izvanrednu sjednicu Savjeta za razvoj civilnog društva na prijedlog najmanje 1/3 članova Savjeta za razvoj civilnog društva.

Članak 12.

Savjet za razvoj civilnog društva donosi odluke većinom glasova, ako je na sjednici nazočna većina članova Savjeta za razvoj civilnog društva, osim ako ovom Odlukom nije drukčije propisano.

Ako je član Savjeta za razvoj civilnog društva spriječen sudjelovati na sjednici Savjeta za razvoj civilnog društva zamjenjuje ga njegov zamjenik te pritom ima sva prava i obveze predsjednika člana Savjeta za razvoj civilnog društva.

Članak 13.

Član Savjeta za razvoj civilnog društva, odnosno njegov zamjenik koji je neposredno, osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja.

Smatra se da je član Savjeta za razvoj civilnog društva neposredno, osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član Savjeta za razvoj civilnog društva ujedno i član pravne osobe ili njezinih tijela upravljanja.

Članak 14.

Većinom glasova svih članova, Savjet za razvoj civilnog društva donosi Poslovnik o svom radu, kojim se pobliže uređuje način rada Savjeta za razvoj civilnog društva.

Članak 15.

Savjet za razvoj civilnog društva podnosi Gradskom vijeću godišnje izvješće o svom radu do 31. ožujka tekuće godine za prethodnu godinu te ga dostavlja na znanje Gradonačelniku Grada Dubrovnika koji ga objavljuje na mrežnim stranicama Grada Dubrovnika.

Članak 16.

Savjet za razvoj civilnog društva može u skladu sa svojim djelokrugom imenovati svoje stalne i privremene radne skupine za uža područja djelovanja te organizirati forume, tribine i radionice za pojedine dobne skupine stanovnika Grada Dubrovnika.

U radu Savjeta za razvoj civilnog društva mogu sudjelovati bez prava glasa i stručnjaci iz pojedinih područja vezanih za poticaj razvoja civilnog društva u svim područjima djelovanja u svrhu poboljšanja kvalitete življenja.

Članak 17.

Gradsko vijeće raspravlja o svakoj odluci ili drugom aktu od važnosti za unapređivanje položaja civilnog društva kojeg predloži nadležni Savjeta.

Prije donošenja odluke ili drugog akta u svezi razvoja civilnog društva, Gradsko vijeće može zatražiti i posebno mišljenje Savjeta za razvoj civilnog društva.

Kada je na dnevnom redu sjednice Gradskog vijeća rasprava, odnosno donošenje odluke, programa ili drugog akta iz stavaka 1. i 2. ovoga članka, na sjednicu se poziva predsjednik ili zamjenik predsjednika Savjeta za razvoj civilnog društva.

Članak 18.

Gradsko vijeće dostavlja Savjetu za razvoj civilnog društva sve pozive i materijale za svoje sjednice, te zapisnike s održavanih sjednica u istom roku, kao i članovima predstavničkog tijela, te na drugi prikladan način informira Savjet za razvoj civilnog društva o svim svojim aktivnostima.

Članak 19.

Gradonačelnik, po potrebi, a najmanje svaka tri (3) mjeseca, održava zajednički sastanak sa Savjetom za razvoj civilnog društva, a na kojem raspravljaju o svim pitanjima od interesa za građane odnosno za razvoj civilnog društva.

Gradonačelnik svakih šest mjeseci pisanim putem obavještava Savjet za razvoj civilnog društva o svojim aktivnostima koje su od važnosti ili od interesa za građane Grada.

Članak 20.

Financijska sredstva potrebna za provedbu aktivnosti predviđenih radom Savjeta za razvoj civilnog društva i za troškove u vezi s radom članova Savjeta za razvoj civilnog društva planiraju se financijskim planom i osiguravanju u proračunu Grada Dubrovnika.

Članovi Savjet za razvoj civilnog društva ne primaju naknadu za svoj rad.

Članovi Savjet za razvoj civilnog društva imaju pravo na naknadu troškova prijevoza za dolazak na sjednice Savjet za razvoj civilnog društva, kao i drugih putnih troškova vezanih za rad u Savjet za razvoj civilnog društva.

Članak 21.

Grad Dubrovnik osigurava prostor za rad i održavanje sjednica Savjeta za razvoj civilnog društva.

Stručne i administrativne poslove za potrebe Savjeta za razvoj civilnog društva obavlja Upravni odjel za obrazovanje, šport, socijalnu skrb i civilno društvo Grada Dubrovnika.

Upravni odjeli Grada Dubrovnika dužni su u okviru svoje nadležnosti prilikom izrade akata koji se odnose na civilno društvo putem nadležnog Upravnog odjela dostavljati Savjetu za razvoj civilnog društva potpune informacije.

Članak 22.

Stupanjem na snagu ove Odluke prestaje važiti Odluka o osnivanju Vijeća civilnog društva Grada Dubrovnika („Službeni glasnik Grada Dubrovnika“, broj 06/09. i 8/11.).

Ova odluka stupa na snagu osmog dana od dana objave u „ Službenom glasniku Grada Dubrovnika“.

KLASA: 550-01/21-02/01

URBROJ: 2117/01-09-21- 03

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**6**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13.- pročišćeni tekst, 9/15. i 5/18.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**MJERE SOCIJALNOG PROGRAMA**

**GRADA DUBROVNIKA ZA 2021. GODINU**

1. **UVOD**

Svrha provođenja mjera socijalnog programa je osigurati građanima Grada Dubrovnika viši standard socijalne, zdravstvene i humanitarne zaštite, te unaprjeđenje kvalitete života svih dobnih skupina. Već dugi niz godina Grad Dubrovnik kroz mjere socijalnog programa provodi socijalnu politiku prema građanima kojima zbog bolesti, dugotrajne nezaposlenosti i sličnih teških životnih okolnosti prijeti siromaštvo i socijalna isključenost te im je potrebna sustavna pomoć. Podmiruje se dio njihovih troškova stanovanja, prehrane, pojedinih zdravstvenih i socijalnih usluga kad su im nužne.

Tijekom epidemije uzrokovane virusom Covid-19 mnogi gospodarski subjekti u Dubrovniku susreli su se s padom prihoda, a posljedično i smanjenjem broja radnih mjesta. Građani koji su ostali bez posla u tom razdoblju neočekivano su se susreli s padom osobnih primanja, što je izravno utjecalo na kvalitetu njihova života i njihov životni standard. Dubrovnik je specifičan po tome, jer veći dio građana radi uglavnom sezonski u turizmu i ugostiteljstvu. Sezonsko zapošljavanja obično počinje već u mjesecu ožujku i travnju te traje do listopada ili studenog tekuće godine. Nakon toga jedan dio građana prima naknadu za nezaposlenost preko Hrvatskog zavoda za zapošljavanje te na taj način financijski prebrodi godinu. Pojavom Covid-19 epidemije sezonski radnici u turizmu su dobili otkaze ili im nisu ponuđeni novi ugovori. U ugostiteljstvu je jedan dio sezonskih radnika ostao bez novih ugovora, ali je jedan dio njih zaposlen preko poticajnih mjera koje je Republika Hrvatska dala tvrtkama u ugostiteljstvu na početku Covid-19 epidemije.

Osnovna potreba je krov nad glavom, odnosno mjesto za življenje. Građani koji žive u podstanarstvu posebno su ugroženi, obzirom na činjenicu da je epidemiološka kriza utjecala na mogućnost podmirenja njihovih troškova stanovanja.

Kako bi odgovorio navedenom izazovu, Grad Dubrovnik odlučio je pokrenuti mjeru privremene novčane pomoći uz sufinanciranja najma stana obiteljima koje žive u podstanarstvu, a čiji su članovi tijekom ove krize ostali bez posla. Uvođenjem ove mjere Grad Dubrovnik izravno je pomogao građanima koji žive u podstanarstvu, a koji su zbog krize uzrokovane virusom Covid-19 ostali bez posla. Također smo spriječili da građani ostanu bez krova nad glavom te da im osjetno padne životni standard, čak do te mjere da postanu beskućnici.

Privremena novčana pomoć iznosila je 1.500,00 kuna za pojedinca koji je ostao bez posla te dodatnih 1.500,00 kn ako je osoba podstanar. Pomoć se isplaćivala tijekom travnja, svibnja i lipnja. Korisnici su prethodno morali zadovoljiti socijalne kriterije za korištenje mjere. Maksimalan iznos privremene novčane pomoći za obitelj bio je 3.000,00 kuna, a ako su podstanari još dodatnih 1.500,00 kuna, što je ukupno iznosilo 4.500,00 kuna.

Privremenu novčanu pomoć koristilo je ukupno 128 građana, dok je 16 građana koristilo privremenu subvenciju za podstanarstvo. Ukupno je iz gradskog proračuna isplaćeno 781.500 kuna.

Također treba napomenuti da je Grad Dubrovnik nastavio isplaćivati i redovne pomoći za stanovanje za vrijeme trajanja krize kao što su subvencije za podstanarstvo za mlade, subvencije za podstanarstvo osobama slabijeg materijalnog statusa, jednokratne novčane pomoći, dodatak na mirovinu, dodatak za osobnu invalidninu te pomoć osobama starije životne dobi kroz umirovljenički dodatak i novčanu pomoć starijima od 65 godina koji nemaju vlastitu mirovinu.

Nastavljeno je ulaganje u zdravstvenu skrb građana.

Grad Dubrovnik donirao je Općoj bolnici Dubrovnik iznos od 967.500 kune za nabavku 4 respiratora Općoj bolnici Dubrovnik doniran je iznos od 990. 000 kuna za nabavku neophodne medicinske opreme i to za: ginekološki UZV uređaj, bio mikroskop za oftalmološku polikliniku, fuzomate i perfuzore za koronarnu jedinicu, 2 monitora vitalnih funkcija i uterus manipulator za izvođenje ginekoloških operativnih zahvata.

Gradskom društvu crvenog križa Dubrovnik uplaćena je donacija u iznosu od 400.000 kuna za nabavku plovila za potragu i spašavanje života na vodi.

Nabavkom dvaju novih liftera na dubrovačkim plažama nastavili su se radovi na opremanju i uređivanju kupališta na gradskom području. Naime, u namjeri da se osobama s invaliditetom i teško pokretljivim osobama omogući lakši pristup moru, a sukladno Strategiji za izjednačavanje mogućnosti osoba s invaliditetom, Grad Dubrovnik je nabavio dva nova liftera. Jedan je postavljen na plaži u Donjem Čelu na Koločepu, a drugi u Zatonu kod tamošnjeg Dobrovoljnog vatrogasnog društva. Na projektu njihove nabavke i ugradnje aktivno su surađivala dva gradska Odjela: Upravni odjel za turizam, gospodarstvo i more, koji skrbi za nabavku i postavljanje liftera te Upravni odjel za obrazovanje, sport, socijalnu skrb i civilno društvo, koji je zadužen za njihovo održavanje i popravke.

U tijeku je izrada nove Strategije izjednačavanja mogućnosti za osobe s invaliditetom Grada Dubrovnika za period od 2021. do 2025 godine.

Temeljem Strategije za izjednačavanje mogućnosti za osobe s invaliditetom Grada Dubrovnika te trogodišnjeg javnog poziva za sufinanciranje projekata i programa koje provode udruge osoba s invaliditetom i udruge djece s teškoćama u razvoju, i u 2021. nastavit će se sufinancirati programi i projekti udruga, što će omogućiti njihovu opstojnost i kontinuitet djelovanja za dobrobit osoba s invaliditetom i djece s poteškoćama u razvoju.

Mjere socijalnog programa Grada Dubrovnika za 2021. godinu predstavljaju kontinuirane procese koji imaju za cilj očuvanje životnog standarda građana te primjereno zadovoljavanje potreba socijalno osjetljivih skupina, te unaprjeđenje kvalitete života svih dobnih skupina od rođenja do starosti.

Mjere socijalnog programa također obuhvaćaju projekte i aktivnosti koji unaprjeđuju zdravlje, zdravstvenu skrb i kvalitetu života građana Dubrovnika.

Grad Dubrovnik nije osnivač niti jedne zdravstvene ustanove, tako da su zdravstveni programi i projekti pretežito usmjereni na preventivnu zdravstvenu zaštitu, odnosno na očuvanje i promicanje zdravlja i zdravih načina življenja djece, mladih i žena, osoba s invaliditetom, kronično oboljelih osoba, te na pomoć zdravstvenim ustanovama nabavkom nužno potrebne medicinske opreme, kao i na potporu u opremanju prostora.

Osigurana su sredstva za financiranje projekata i aktivnosti koji unaprjeđuju zdravlje, zdravstvenu skrb i kvalitetu života građana, a koji nisu u nadležnosti Grada Dubrovnika i predstavljaju tzv. nadstandard:

* sufinanciranje plaće liječnika i medicinske sestre u pedijatrijskoj ambulanti u Mokošici
* sufinanciranje pružanja zdravstvene zaštite na otoku Koločepu
* sufinanciranje laboratorijskih usluga primarne zdravstvene zaštite u Mokošici
* sufinanciranje hitnog interventnog tima na elafitskom otočju

Upravni odjel za obrazovanje, šport, socijalnu skrb i civilno društvo dao je izraditi Razvojnu demografsku strategiju Grada Dubrovnika koju je Gradsko vijeće Grada Dubrovnika usvojilo u prosincu 2020.godine.

Demografska strategija sadrži niz segmenata koji su ključni za poboljšanje demografske strukture. Istaknut je pritom značaj izravnih i neizravnih poticaja poput financijskih, stambenih, komunalnih i pravnih, a koji za cilj imaju povećanje kvalitete života svih građana. Konstatirano je kako je demografska slika Grada Dubrovnika prema osnovnim pokazateljima i trendovima relativno povoljnija od iste na razini cijele Hrvatske te da je najvažnije u sljedećem razdoblju poticajne mjere usmjeriti prema povećanju rodnosti i anulirati prirodni pad ukupnog stanovništva provodeći istodobno plansku demografsku politiku temeljenu primarno na revitalizacijskim modelima.

U 2020. godini 152 obitelji koristile su novčanu potporu za treće i svako daljnje novorođeno dijete. Novčana potpora u ukupnom iznosu od 33.600 kune isplaćuje se u godišnjim obrocima do navršene sedme godine djetetova života.

Područje skrbi o djeci i mladima je izuzetno važno zbog izuzetno nepovoljne socijalne situacije u kojoj mladi ljudi posljednjih nekoliko godina napuštaju Hrvatsku. Nekoliko recentnih istraživanja pokazala su sve veću neaktivnost i neinformiranost mladih. Stoga, Grad Dubrovnik pokušava aktivnom politikom prema djeci i mladima suzbiti te negativne trendove. Tako Grad Dubrovnik već godinama uspješno nosi titulu Grada prijatelja djece, dobivajući svake godine priznanja za uspješno provedene akcije za djecu (Balinjera; Šarena zima u Uvali, Različitost je naše bogatstvo, Street Art festival). Grad Dubrovnik kroz financiranje, savjetovanje i neposredno izvršavanje programa kao što su Forum mladih grada Dubrovnika, sufinanciranje programa i projekata udruga u području rada sa djecom, Dubrovački karnevo, Šarena zima u Uvali Dubrovačkog zimskog festivala i obilježavanje Dana dječjih prava, potiče razvoj programa i usluga za djecu.

Grad Dubrovnik po prvi put ima i strateški dokument u području skrbi za mlade. Gradsko vijeće grada Dubrovnika usvojilo je 2019. Lokalni program za mlade Grada Dubrovnika za razdoblje od 2019. do 2021. „Mladi i Grad skupa.“ Pod tim nazivom je i do sada postojao program koji je osmislila gradska uprava prateći želje i potrebe mladih. Lokalni program pripremile su udruge mladih pod vodstvom udruge Centar za karijere mladih, a u suradnji s Gradom Dubrovnikom. Strateškim dokumentom obuhvaćena su ključna područja života i djelovanja mladih: osnaživanje gradske uprave u radu s mladima, aktivni mladi u zajednici za razvoj društvene i političke participacije mladih, mladi, umjetnost i kultura, razvoj Dubrovnika kao studentskog grada te promocija mobilnosti među mladima, mladi i poduzetništvo, mladi i obrazovanje, mladi i zdravlje, razvoj volonterskih prilika usmjerenih mladima te mladi i stambena politika. Ostvarivanjem strateških mjera Grad usmjerenih mladima, Grad Dubrovnik neposrednim djelovanjem (kroz vlastite programe poput Foruma mladih, razvoj klubova za mlade na cijelom gradskom području, razvoj Centra za mlade u novom prostoru u Luci Dubrovnik), kao i posrednim djelovanjem kroz podršku udrugama mladih, aktivno radi na razvoju politike za mlade.

**Ostvarivanje mjera socijalne skrbi u 2020. godini**

Sukladno Zakonu o socijalnoj skrbi, Grad Dubrovnik prioritetno skrbi o građanima koji primaju zajamčenu minimalnu naknadu, odnosno prava na novčani iznos kojim se osigurava zadovoljavanje osnovnih životnih potreba samca ili kućanstva koji nemaju dovoljno sredstava za podmirenje osnovnih životnih potreba (utvrđuje se na temelju ostvarenih prihoda te na osnovi imovine koja je u vlasništvu članova obitelji koja živi u zajedničkom kućanstvu.) Visina te pomoći ovisi o broju članova kućanstva. Za samca trenutno iznosi 800,00 kuna, odnosno 920,00 kuna ako je ta osoba radno nesposobna, dok se za kućanstvo utvrđuje u iznosu koji predstavlja zbroj udjela za svakog člana kućanstva, s tim da udjeli članova kućanstva iznose za odraslog člana kućanstva 480,00 kuna, za dijete 320,00 kuna, za samohranog roditelja 800,00 kuna, te za dijete samohranog roditelja odnosno dijete u jedno roditeljskoj obitelji 440,00 kuna. Treba napomenuti da je Zakonom o socijalnoj skrbi propisano da jedinice lokalne samouprave trebaju skrbiti o ovoj skupini stanovnika, podmirenjem njihovih troškova stanovanja i korištenja usluge prehrane u pučkoj kuhinji.

U Dubrovniku je 181 korisnik - nositelj zajamčene minimalne naknade, što je povećanje za 20 korisnika u odnosu na 2019. godinu. 32 je višečlanih kućanstava, a 149 su samci. Sukladno Zakonu o socijalnoj skrbi jedinice lokalne samouprave dužne su korisnicima zajamčene minimalne naknade isplaćivati naknadu za troškove stanovanja. Troškovi stanovanja odnose se na najamninu, komunalnu naknadu, električnu energiju, plin, grijanje, vodu, odvodnju i druge troškove stanovanja u skladu s posebnim propisima. Naknada za troškove stanovanja isplaćuje će se do iznosa polovice iznosa zajamčene minimalne naknade. U 2020. godini za ovu namjenu Grad Dubrovnik isplatio je ukupno 854.636,00 kuna. U objektu privremenog prihvatilišta za beskućnike u hotelu Vis 2 trenutno boravi 38 korisnika. Grad Dubrovnik financira režijske troškove u samom objektu, te povremene hitne popravke. Gradsko društvo crvenog križa Dubrovnik korisnicima pruža uslugu psihosocijalne skrbi. Od početka pandemije Covid-19 u objekt su smještena dva korisnika.

Najbrojnija kategorija građana obuhvaćena Mjerama socijalnog programa su umirovljenici. U 2020. godini ukupno je umirovljenika primilo novčani dodatak na mirovinu.

U Gradu Dubrovniku su 229 korisnika iznad 65 godina koji nemaju vlastitu mirovinu, te im je osigurana novčana pomoć u iznosu od 300,00 kn mjesečno. Grad Dubrovnik već dugi niz godina aktivno sudjeluje u rješavanju stambenih problema svojih građana, i to: neposredno, dodjelom stana u najam i posredno putem programa društveno poticane stanogradnje i rješavanju stambene problematike koja je i jedan od najvećih problema, posebice kada je riječ o mladim obiteljima, s većim brojem djece, onima u socijalno zdravstvenim potrebama i osobama koje zbog socio-ekonomske situacije u kojoj se nalaze i niz drugih čimbenika nisu u mogućnosti ni na koji način iznaći rješenje svog stambenog problema.

U svrhu poboljšanja životnih uvjeta, prevladavanja socijalnih rizika, ujednačavanja životnih mogućnosti, te poticanja društvene solidarnosti i integracije mladih Grada Dubrovnika u okviru Mjera Socijalnog programa subvencioniraju se troškovi za najam stana mladima do 35 godina. Trenutno se subvencija isplaćuje za 55 korisnika.

U okviru mjere subvencioniranje troškova najma stana osobama slabijeg materijalnog statusa obiteljima i samcima koji žive u unajmljenim stanovima u statusu podstanara, koji u vlasništvu nemaju nekretnine, a slabijeg su materijalnog stanja, osigurava se novčana subvencija za plaćanje najma stana. Uvjeti i način ostvarivanja prava na mjesečnu subvenciju regulirani su Odlukom o ostvarivanju prava na subvenciju troškova najma stana osobama slabijeg materijalnog statusa. Iznos subvencije kreće se od 500,00 do 1500,00 kuna mjesečno. Trenutno je u evidenciji 214 korisnika. 10 korisnika su samci, 16 je dvočlanih kućanstava, 49 je tročlanih obitelji, a 139 je četveročlanih i više.

|  |  |  |
| --- | --- | --- |
| Vrsta prava | Broj korisnika | Iznos |
| Troškovi stanovanja | 162 | 854.636,00 |
| Ogrjev | 168 | 176.400,00 |
| Pučka kuhinja | 156 | 1.968.800,00 |
| Godišnja potpora za nezaposlene samohrane | 49 djece, 26 roditelja | 49.980 |
| Božićnica korisnicima ZMN-a | 244 | 50.000,00 |
| Jednokratne novčane pomoći | 502 | 844.870,00 |
| Dodatak na mirovinu do 1800 kn | 757 | 2.101.700,00 |
| Dodatak na mirovinu od 1800-2500 | 1617 | 885.900,00 |
| Troškovi pogreba | 4 | 15.801,89 |
| Mjesečni dodatak korisnicima osobne invalidnine | 374 | 1.338.600,00 |
| Novčana pomoć samohranim roditeljima njegovateljima | 6 | 62.000,00 |
| Subvencije za najam stana mladima | 55 | 296.700 |
| Subvencije za najam stana osobama slabijeg materijalnog statusa | 214 | 2.929.300,00 |
| Novčana pomoć starijima od 65 | 229 | 840.900,00 |
| Dar za novorođeno dijete | 417 | 2.756.300,00 |
| **Ukupno** | **4931** | **15.171.887,89** |

1. **MJERE SOCIJALNOG PROGRAMA ZA 2021. GODINU**

**1. SOCIJALNA SKRB**

Sukladno Zakonu o socijalnoj skrbi, jedinice lokalne i područne (regionalne) samouprave dužne su osigurati sredstva za obavljanje djelatnosti socijalne skrbi sukladno Zakonu i posebnim propisima, u skladu sa socijalnim planom na svom području.

Veliki gradovi i gradovi sjedišta županija dužni su u svom proračunu osigurati sredstva za uslugu prehrane u pučkim kuhinjama, kao i pružanje usluga smještaja u prihvatilišta ili prenoćišta za beskućnike na način propisan Zakonom.

Jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu imaju za to osigurana sredstva.

1.1. TROŠKOVI OGRJEVA

Korisnici: Socijalno ugroženi samci i obitelji - korisnici zajamčene minimalne naknade

Broj korisnika: 170

Potrebna sredstva: 190.800,00 kn

Obrazloženje: Sukladno članu 43. Zakona o socijalnoj skrbi, samcu ili obitelji koji se grije na drva, osigurava se jednom godišnje 3 m3 drva plaćanjem troškova ovlaštenoj pravnoj ili fizičkoj osobi koja je uslugu izvršila ili mu se može odobriti novčani iznos za podmirenje troškova ogrjeva u visini koju odlukom odredi jedinica područne (regionalne) samouprave. Radi osiguravanja sredstava za odobrenje ove pomoći jedinica lokalne samouprave podnosi zahtjev nadležnoj jedinici područne (regionalne) samouprave.

1.2. PREHRANA U PUČKOJ KUHINJI

Korisnici: Socijalno ugroženi samci i obitelji

Broj korisnika: 190

Potrebna sredstva: 2.078.800,00 kn

Pravo na prehranu u Pučkoj kuhinji imaju sljedeće kategorije građana s prijavljenim prebivalištem na području Grada Dubrovnika:

* samac koji je ostvario prosječni mjesečni prihod u tri mjeseca koja prethode mjesecu u kojem je podnesen zahtjev ili pokrenut postupak po službenoj dužnosti, koji ne prelazi 250% osnovice iz članka 27. stavak 2. Zakona o socijalnoj skrbi (NN br. 157/13), a da u svom vlasništvu, osim stana koji koristi za stanovanje, nema drugi stan ili kuću, kao ni ostala dobra veće materijalne vrijednosti (vozilo, plovilo i sl.);
* obitelj koja je ostvarila prosječni mjesečni prihod u tri mjeseca koja prethode mjesecu u kojem je podnesen zahtjev, ili pokrenut postupak po službenoj dužnosti, koji ne prelazi 350% osnovice iz članka 27. stavak 2. Zakona o socijalnoj skrbi.

Ako u obitelji živi više od dvije osobe, iznos prihoda utvrđen za dvočlanu obitelj uvećava se za svakog daljnjeg člana za 100% osnovice iz članka 27. stavak 1. Zakona o socijalnoj skrbi, uz uvjet da u svom vlasništvu, osim stana koji koristi za stanovanje, nema drugi stan ili kuću, kao ni ostala dobra veće materijalne vrijednosti (vozilo, plovilo i sl.).

Pravo na prehranu u Pučkoj kuhinji ima član obitelji stariji od jedne godine.

Zahtjev za korištenje prehrane u Pučkoj kuhinji podnosi se Centru za socijalnu skrb Dubrovnik, a o pravu na korištenje prehrane u Pučkoj kuhinji odlučuje Odjel pružanja usluga za odrasle osobe - Stručna cjelina pružanja usluga odraslim osobama.

Zahtjev za korištenje prehrane u Pučkoj kuhinji podnosi se najkasnije do petnaestog dana u mjesecu prije početka mjeseca u kojem će korisnik započeti korištenje prehrane, a ostvarivanje prava počinje od prvog dana mjeseca koji slijedi nakon podnošenja zahtjeva.

1.3. SUBVENCIONIRANJE JAVNOG GRADSKOG PRIJEVOZA ZA UMIROVLJENIKE I

OSTALE SOCIJALNE KATEGORIJE

Svim osobama s prebivalištem na području Grada Dubrovnika koji imaju navršenih 65 godina života osigurat će se besplatni javni gradski prijevoz.

Umirovljenici do 65 godina sa zaštitnim dodatkom i umirovljenici s mirovinom manjom od 1.800,00 kn, ostvaruju pravo na subvenciju javnog prijevoza uz participaciju od 10 kn, a umirovljenici izvan naselja Dubrovnik i Mokošica uz participaciju od 30 kn.

Umirovljenici do 65 godina s mirovinom od 1.801,00 do 2.000,00 kn ostvaruju pravo na djelomičnu subvenciju javnog prijevoza uz osobnu participaciju u iznosu od 35 kn, a umirovljenici izvan naselja Dubrovnik i Mokošica uz participaciju od 50 kn.

Karta u javnom gradskom prijevozu subvencionira se za:

* korisnike zajamčene minimalne naknade i korisnike pučke kuhinje koji imaju prebivalište na području Grada Dubrovnika,
* višestruke dobrovoljne darivatelje krvi i to: za muškarce po kriteriju 25, a za žene 20 darivanja,
* volontere koji imaju ugovor o volontiranju u socijalno-humanitarnim udrugama osoba s invaliditetom i udrugama za djecu i mlade, ako pravo na troškove prijevoza ne ostvaruju po nekoj drugoj osnovi,
* osobe s invaliditetom, ako pravo na troškove prijevoza ne ostvaruju po nekoj drugoj osnovi i to:
* slijepe osobe,
* gluhe osobe,
* osobe s umjerenim, težim i teškim intelektualnim teškoćama,
* osobe s autizmom,
* osobe na dijalizi i osobe s transplantiranim organima,
* osobe s utvrđenim funkcionalnim poremećajima i motoričkim oštećenjima ekstremiteta (multipla skleroza, cerebralna paraliza, mišićna distrofija),
* osobe oboljele od težih duševnih bolesti,
* djeca korisnici prava na osobnu invalidninu,
* članovi uže obitelji poginulih branitelja iz Domovinskog rata,
* članovi uže obitelji poginulih civila iz Domovinskog rata,
* vojni invalidi iz Domovinskog rata i
* civilni invalidi iz Domovinskog rata.

Pravo na besplatno korištenje subvencionirane karte ima i pratitelj osobe s invaliditetom, koja se zbog invaliditeta ili težeg oštećenja zdravlja nije u mogućnosti samostalno kretati bez pratnje.

Udruge osoba s invaliditetom koje djeluju na području Grada Dubrovnika dostavljaju Upravnom odjelu za obrazovanje, šport, socijalnu skrb i civilno društvo popis svojih članova koji udovoljavaju navedenim uvjetima i imaju prebivalište na području Grada Dubrovnika.

Udruge koje se bave socijalno - humanitarnom djelatnošću, udruge osoba s invaliditetom i udruge djece i mladih dostavljaju Upravnom odjelu za obrazovanje, šport, socijalnu skrb i civilno društvo popis volontera koji imaju sklopljene ugovore o volontiranju.

1.4. JEDNOKRATNE NOVČANE POMOĆI

Korisnici: Samci i obitelji koji zbog trenutačnih nepovoljnih socijalnih, zdravstvenih ili drugih životnih okolnosti nisu u mogućnosti djelomično ili u cijelosti zadovoljiti životnu potrebu, a koje su nastale zbog rođenja ili školovanja djeteta, bolesti ili smrti člana obitelji, elementarne nepogode i sl.

Jednokratna novčana pomoć može se ostvariti ukoliko podnositelj zahtjeva ispunjava socijalni uvjet, uvjet imovine i prihoda i poseban uvjet sukladno Odluci o socijalnoj skrbi Grada Dubrovnika.

Broj korisnika: 450

Potrebna sredstva: 1.010.000,00 kn

Obrazloženje: Ova mjera odnosi se na socijalno ugrožene osobe i osobe slabijeg imovnog stanja koji se zbog izvanrednih životnih okolnosti nalaze u izuzetno nepovoljnoj životnoj situaciji (uvjet imovine i prihoda) te na stradalnike Domovinskog rata i njihove obitelji (poseban uvjet).

Ova mjera provodi se u suradnji sa Zakladom „Blaga djela“.

1.5. DODATAK UMIROVLJENICIMA

Korisnici: Umirovljenici s mirovinama do 1.800,00 kn, umirovljenici s mirovinama od 1.801,00 do 2.200,00 kn i umirovljenici s mirovinama od 2.201,00 do 2.500,00 kn

Broj korisnika: 3.000

Potrebna sredstva: 3.350.000,00 kn

Umirovljenici čiji iznos mirovine nije dostatan za zadovoljenje osnovnih životnih potreba ostvaruju pravo na mjesečni novčani dodatak u iznosu od 200,00 kn. Cenzus za ostvarivanje mjesečnog dodataka iznosi 1.800,00 kn mirovine sa svim dodatcima.

Umirovljenici čija mirovina sa svim dodatcima ne prelazi iznos od 1.800,00 kn, a čije su socijalne prilike posebno otegotne ostvaruju uvećani mjesečni dodatak od 500,00 kn i to:

* umirovljenici koji od vlastite mirovine sami uzdržavaju jednog ili više članova obitelji,
* umirovljenici koji sami od vlastite mirovine podmiruju troškove najma stana te
* umirovljenici koji ostvaruju pravo na doplatak za pomoć i njegu temeljem uvjeta prihoda
* sukladno Zakonu o socijalnoj skrbi.

Umirovljenicima čija mirovina sa svim dodatcima iznosi od 1.801,00 kn do 2.000,00 kn isplatit će se dva puta godišnje iznos od 400,00 kn, a umirovljenicima čija mirovina sa svim dodatcima iznosi od 2.001,00 kn do 2.200,00 kn isplatit će se dva puta godišnje iznos od 300,00 kn. Umirovljenicima čija mirovina sa svim dodatcima iznosi od 2.201,00 do 2.500,00 kn isplatit će se dva puta godišnje iznos od 200,00 kn.

1.6. NOVČANA POMOĆ STARIJIMA OD 65 GODINA KOJI NEMAJU VLASTITU MIROVINU I DRUGE PRIHODE

Korisnici: Osobe starije od 65 godina koji nemaju vlastitu mirovinu i druga primanja

Broj korisnika: 250

Potrebna sredstva: 950.000,00 kn

Obrazloženje: Osobe starije od 65 godina koje nemaju vlastitu mirovinu ili drugu vrstu primanja ostvarivat će novčanu pomoć u mjesečnom iznosu od 300,00 kuna.

Ova mjera provodi se u suradnji sa Zakladom „Blaga djela“.

1.7. GODIŠNJA POTPORA ZA NEZAPOSLENE SAMOHRANE RODITELJE

Korisnici: Nezaposleni samohrani roditelji

Broj korisnika: 30

Potrebna sredstva: 50.000,00 kn

Obrazloženje: Nezaposleni samohrani roditelji, prema evidenciji Upravnog odjela za obrazovanje, šport, socijalnu skrb i civilno društvo i Centra za socijalnu skrb Dubrovnik, ostvaruju pravo na godišnju potporu, i to prema broju maloljetne djece. Godišnja potpora isplaćuje se povodom blagdana Sv. Nikole.

1.8. STAMBENA ZAJEDNICA ZA MLADE

Korisnici: Mladi nakon navršenih 18 godina, bivši štićenici Doma za djecu i mlađe punoljetne

osobe „Maslina“

Broj korisnika: 2-4

Potrebna sredstva: 20.000,00 kn

Obrazloženje: Sredstva su namijenjena korisnicima stambene zajednice za mladež Doma „Maslina“ za poboljšanje uvjeta stanovanja.

1.9. POTPORA DJECI BEZ RODITELJSKE SKRBI - KORISNICIMA DJEČJIH DOMOVA

Korisnici: Djeca bez roditeljske skrbi, korisnici Doma za djecu „Sveta Ana“ U Vinkovcima

Broj korisnika: 11

Potrebna sredstva: 55.000,00 kn

Obrazloženje: Sredstva će se iskoristiti za trošak polica životnog osiguranja za jedanaestoro djece korisnika doma „Sveta Ana“ u Vinkovcima u dobi od 9 do 17 godina, čime će sva djeca koja trenutno borave u domu nakon napuštanja institucionalne skrbi biti zbrinuta te će im se olakšati početak samostalnog života.

1.10. SUBVENCIONIRANJE TROŠKOVA STANOVANJA OSTALIM SOCIJALNIM

KATEGORIJAMA

Korisnici: Samci i obitelji slabijeg materijalnog statusa koji ispunjavaju uvjete iz Odluke o ostvarivanju prava na subvenciju troškova najma stana

Broj korisnika: 270

Potrebna sredstva: 3.100.000,00 kn

Obrazloženje: Obiteljima i samcima koji žive u unajmljenim stanovima u statusu podstanara, koji u vlasništvu nemaju nekretnine, a slabijeg su materijalnog stanja, osigurat će se novčana subvencija za plaćanje najma stana. Uvjeti i način ostvarivanja prava na mjesečnu subvenciju regulirani su Odlukom o ostvarivanju prava na subvenciju troškova najma stana osobama slabijeg materijalnog statusa.

1.11. NAKNADA ZA TROŠKOVE STANOVANJA

Korisnici: Obitelji i samci sukladno čl. 41. i čl. 42. Zakona o socijalnoj skrbi

Broj korisnika: 178

Potrebna sredstva: 1.000.000,00 kn

Sukladno članku 41. i članku 42. Zakona o socijalnoj skrbi, pravo na naknadu za troškove stanovanja priznaje se korisniku zajamčene minimalne naknade. Troškovi stanovanja odnose se na najamninu, komunalnu naknadu, električnu energiju, plin, grijanje, vodu, odvodnju i druge troškove stanovanja u skladu s posebnim propisima. Naknada za troškove stanovanja isplaćivat će se do iznosa polovice iznosa zajamčene minimalne naknade priznate samcu odnosno kućanstvu utvrđene prema članku 27. stavku 1. Zakona.

Napomena: Ova mjera provodi se u suradnji s Centrom za socijalnu skrb Dubrovnik.

1.12. DODJELA STANOVA U NAJAM SOCIJALNO UGROŽENIM OSOBAMA I

OSOBAMA SLABIJEG IMOVNOG STANJA

Korisnici: Samci i obitelji slabijeg imovnog stanja

Grad Dubrovnik provodi stambeno zbrinjavanje svojih građana na temelju odredbi Odluke o davanju u najam stanova u vlasništvu Grada Dubrovnika socijalno ugroženim osobama i osobama slabijeg imovnog stanja.

Pravo na dodjelu stana u najam ostvaruju građani Grada Dubrovnika pod uvjetom da:

* nemaju riješeno stambeno pitanje niti mogućnosti da ga riješe na drugi način;
* prebivaju na području Grada Dubrovnika najmanje 15 godina;
* nemaju drugi stan u najmu, u skladu s Zakonom o najmu stanova.

Stan se daje u najam na temelju liste reda prvenstva, utvrđene po provedbenom natječaju.

Mjerila za davanje stanova u najam:

* vrijeme prebivanja u Gradu Dubrovniku,
* broj maloljetnih osoba,
* status samohranog roditelja,
* status osobe s invaliditetom,
* visina primanja po članu kućanstva,
* status korisnika nekog oblika socijalne skrbi,
* sudjelovanje u Domovinskom ratu,
* uvjeti stanovanja i
* broj članova kućanstva.

Prema svakom pojedinom mjerilu utvrđuje se broj bodova, a na temelju ukupno ostvarenog broja bodova utvrđuje se lista reda prvenstva.

Ugovor o najmu zaključuje se na određeno vrijeme od godinu dana.

1.13. TROŠKOVI POGREBA

Korisnici: Socijalno ugroženi samci i obitelji

Broj korisnika: 5-10

Potrebna sredstva: 35.000,00 kn

Obrazloženje: Ova mjera odnosi se na socijalno ugrožene pojedince i obitelji koji nemaju sredstva za pogrebne troškove, a nemaju bližnjih koji bi mogli podmiriti troškove pogreba i koji ovu vrstu pomoći ne mogu ostvariti putem Centra za socijalnu skrb ili iz drugih izvora.

1.14. BOŽIĆNICA

Korisnici: Samci i obitelji korisnici zajamčene minimalne naknade

Broj korisnika: 200

Potrebna sredstva: 50.000,00 kn

Obrazloženje: Ova mjera odnosi se na sve korisnike zajamčene minimalne naknade prema evidenciji Centra za socijalnu skrb Dubrovnik, a dodjeljuje se povodom Božićnih blagdana.

1.15. POTPORA ZA NAJAM STANA MLADIMA

Korisnici: Osobe do 35 godina života koji su podstanari

Broj korisnika: 50

Potrebna sredstva: 325.000,00 kn

Obrazloženje: Mladim osobama i obiteljima do navršenih 35 godina života, koji imaju prebivalište na području grada Dubrovnika najmanje 5 godina, koji nemaju vlastitih nekretnina, a čiji mjesečni dohodak po članu kućanstva nije veći od prosječne isplaćene neto plaće u RH u prethodnoj godini sufinancirat će se troškovi podstanarstva i to:

* za samca 400,00 kn,
* za dvočlano kućanstvo 500,00 kn,
* za tročlano kućanstvo 600,00 kn i
* za četveročlano kućanstvo i više 750,00 kn.

1.16. DAR ZA NOVOROĐENO DIJETE

Korisnici: Roditelji novorođenčadi u gradu Dubrovniku

Broj korisnika: 450

Potrebna sredstva: 2.800.000,00 kn

Temeljem Odluke o ostvarivanju prava na dar za novorođeno dijete jednokratne potpore za novorođeno dijete iznose:

* za prvo novorođeno dijete u obitelji - 2.500,00 kuna
* za drugo novorođeno dijete u obitelji - 3.500,00 kuna
* za treće novorođeno dijete u obitelji - 5.000,00 kuna
* za svako daljnje novorođeno dijete u obitelji iznos se povećava za 2.500,00 kuna.

Pravo na dar za novorođeno dijete u iznosu od 10.000,00 kuna priznaje se roditeljima koji ispunjavaju uvjete navedene u čl. 2.Odluke, a koje imaju prijavljeno prebivalište u povijesnoj jezgri Grada Dubrovnika, na području otoka Koločepa, Lopuda, Šipana ili na području Dubravice, Gromače, Kliševa, Ljubača, Mravinjca, Mrčeva, Osojnika, Šumeta, Knežice, Čajkovice te Petrova sela.

Visina stalne godišnje naknade za treće i svako daljnje dijete ukupno iznosi 33.600,00 kuna te će se isplaćivati u jednakim godišnjim obrocima do navršene 7. godine života djeteta.

1.17. PRIVREMENO PRIHVATILIŠTE ZA SMJEŠTAJ SOCIJALNO UGROŽENIH OSOBA

Korisnici: Beskućnici s područja grada Dubrovnika

Broj korisnika: 15-20

Potrebna sredstva: 314.500,00 kn

Privremeno prihvatilište za smještaj socijalno ugroženih osoba s područja Grada Dubrovnika trenutno je organizirano u objektu hotela Vis 2**.** U evidenciji Upravnog odjela za obrazovanje, šport, socijalnu skrb i civilno društvo trenutno je 38 osoba koji borave u hotelu Vis 2, iako se procjenjuje da svega petnaestak ima opravdanu potrebu za smještajem u prihvatilište, dok ostali imaju druge mogućnosti za samostalan život ili im je potreban drugi oblik podrške.

Prema dostupnim podacima razvidno je da Prihvatilište za socijalno ugrožene osobe koristi 30 do 40 korisnika godišnje te je njihov smještaj u najvećem broju slučajeva trajnije prirode. Grad Dubrovnik sufinancira privremeno prihvatilište (režijski troškovi, popravci i sanacije) .

Uslugu psihosocijalnog tretmana korisnika prihvatilišta pruža Gradsko društvo Crvenog križa Dubrovnik.

Ova mjera provodi se u suradnji sa Zakladom „Blaga djela“.

1.18. STRUČNE USLUGE CENTRU ZA SOCIJALNU SKRB DUBROVNIK

Obrazloženje: Sukladno sklopljenom ugovoru između Grada Dubrovnika i Centra za socijalnu skrb Dubrovnik, Centar donosi rješenja o ostvarivanju prava na troškove stanovanja, prava na pučku kuhinju, isplaćuje božićnice za korisnike zajamčene minimalne naknade te dostavlja mjesečna izvješća o korisnicima prava.

Broj korisnika: 300

Potrebna sredstva: 36.000,00 kn

1.19. PROJEKT „HALO POMOĆ“

Obrazloženje: Dom za starije i nemoćne osobe Domus Christi provodi projekt „Halo pomoć“. Projekt se zasniva na pružanju interventne pomoći starijim osobama putem poziva koji se aktivira preko specijalizirane opreme koja je instalirana u prostorijama Doma kao i preko opreme koju će posjedovati svaka starija osoba koja bude uključena u ovaj projekt.

Ova mjera provodi se u suradnji sa Zakladom „Blaga djela“ u iznosu od 250.000,00 kn.

1.20. SENIOR SERVIS

Grad Dubrovnik u suradnji s razvojnom agencijom DURA provodi program osposobljavanja za njegovatelje starijih i nemoćnih osoba zbog nedostatka navedenog kadra na području Dubrovnika. Prednost u programu osposobljavanja imaju nezaposlene i dugotrajno nezaposlene osobe.

Ova mjera provodi se u suradnji sa Zakladom „Blaga djela“ u iznosu od 70.500,00 kn.

1.21. SUFINANCIRANJE PROJEKATA IZ PODRUČJA SOCIJALNIH I HUMANITARNIH DJELATNOSTI

Javne potrebe u socijalno - humanitarnoj djelatnosti za koje se sredstva osiguravaju u Proračunu Grada Dubrovnika za 2021. godinu, u razdjelu Upravnog odjela za obrazovanje, šport, socijalnu skrb i civilno društvo, jesu socijalno - humanitarne i slične djelatnosti te poslovi kojima je cilj poboljšati postojeće stanje u navedenim djelatnostima, a koje su od interesa za Grad Dubrovnik.

Financijska sredstva osiguravaju se za sufinanciranje javnih potreba čiji se sadržaj odnosi na pružanje izravnih socijalnih usluga korisnicima, kako bi se povećalo komplementarno djelovanje u zadovoljenju potreba ciljanih korisničkih skupina, izbjeglo dupliciranje usluga, poboljšala kvaliteta života i smanjila socijalna isključenost korisnika.

Za sufinanciranje projekata iz područja socijalnih i humanitarnih djelatnosti u Proračunu Grada Dubrovnika za 2021. osigurano je 150.000,00 kn.

**Prioritetna područja:**

1. Programi, projekti ili manifestacije namijenjeni smanjenju i prevenciji socijalne isključenosti i socijalnom uključivanju ranjivih skupina (beskućnici, osobe i obitelji u riziku od siromaštva, dugotrajno nezaposlene osobe, jedno roditeljske obitelji);
2. Programi, projekti ili manifestacije namijenjeni unapređenju kvalitete života osoba starije životne dobi putem organiziranih aktivnosti u zajednici;
3. Programi, projekti ili manifestacije namijenjeni unaprjeđenju zaštite mentalnog zdravlja ranjivih skupina za vrijeme pandemije.

**2. ZDRAVLJE**

Grad Dubrovnik nije osnivač niti jedne zdravstvene ustanove, tako da su zdravstveni programi i projekti pretežito usmjereni na preventivnu zdravstvenu zaštitu, odnosno na očuvanje i promicanje zdravlja i zdravih načina življenja djece, mladeži, žena, osoba sa invaliditetom, kronično oboljelih osoba te na pomoć zdravstvenim ustanovama nabavom nužno potrebne medicinske opreme, kao i na potporu u uređenju objekata i opremanju prostora. Imajući u vidu sve navedeno, uvažavajući razvojne potrebe Strategije razvoja Grada Dubrovnika, u programima zdravstvene skrbi prioritet se dao provedbi preventivnih programa, nastavku ulaganja u postojeće zdravstvene ustanove radi podizanja standarda zdravstvenih usluga, edukaciji zdravstvenih i psihosocijalnih djelatnika te jačanju i osnaživanju nevladinog sektora u području zdravstva.

2.1. PROJEKT DUBROVNIK - ZDRAVI GRAD

Korisnici: građani Grada Dubrovnika

Potrebna sredstva: 2.017.000,00 kn

Obrazloženje: Ovim sredstvima financirat će se projekti i aktivnosti koji su prepoznati kao prioriteti, a koji unaprjeđuju zdravlje, zdravstvenu skrb i kvalitetu života građana Dubrovnika:

* programi i projekti koji se odnose na promicanje zdravlja, zdravstvenog odgoja i
* prosvjećivanja
* programi prevencije kroničnih oboljenja i zaraznih bolesti,
* programi prevencije ovisnosti i zaštite mentalnog zdravlja,
* programi namijenjeni promociji oralnog zdravlja kroz zdravstveni odgoj,
* programi i projekti u okviru nacionalne mreže Zdravih gradova te
* sustavno bavljenje utjecajem politike i strategija na zdravlje, temama nejednakosti i socijalne isključenosti te potreba vulnerabilnih skupina.

Za potrebe članstva i programa Hrvatske mreže zdravih gradova predviđen je iznos od 36.000 kn.

**2.1.1. Gradsko društvo Crvenog križa Dubrovnik**

Korisnici: Građani grada Dubrovnika

Potrebna sredstva: 800.000,00kn

Obrazloženje: Temeljem Zakona o Hrvatskom crvenom križu, sufinancirat će se programi Gradskog društva Crvenog u oblastima: organiziranja i animiranja dragovoljnih darivatelja krvi, organiziranja službe prve pomoći, službe traženja, socijalno-humanitarne pomoći, organiziranja akcija solidarnosti, ostvarivanja humanitarnih ciljeva i zadaća na području zaštite i unaprjeđenja zdravlja, socijalne skrbi, zdravstvenog i humanitarnog odgoja, poštivanja međunarodnog humanitarnog prava, zaštite ljudskih prava, unaprjeđenja i zaštite zdravlja, prevencije bolesti, podizanju zdravstvene i ekološke kulture građana te poticanja i unaprjeđenja solidarnosti.

Za redovnu djelatnost Crvenog križa planiran je iznos od 685.000,00 kn, a preostali iznos od 115.000,00 rasporedit će se na projekte i programe sukladno konačnom rezultatu rada Povjerenstva za ocjenjivanje programa i projekta u području socijalne i zdravstvene skrbi.

**2.1.2. Dom zdravlja Dubrovnik – sufinanciranje ambulante na Koločepu i Pedijatrijske ambulante u Mokošici**

Korisnici: Građani i posjetitelji otoka Koločepa, djeca i roditelji naselja Mokošica

Potrebna sredstva: 757.000,00 kn

Obrazloženje: Temeljem ugovora s Dubrovačko-neretvanskom županijom sufinancirat će se pružanje zdravstvene zaštite na otoku Koločepu, odnosno troškovi liječničkog tima u tamošnjoj ambulanti u iznosu od 325.000,00 kn

Sufinancirat će se plaće liječnika specijalista pedijatrije i medicinske sestre u pedijatrijskoj ambulanti u Mokošici u iznosu od 432.000,00 kn.

**2.1.3. Zavod za javno zdravstvo Dubrovačko-neretvanske županije**

Korisnici: Građani Dubrovnika

Potrebna sredstva: 50.000,00 kn

U cilju poboljšanja javno zdravstvenih potreba stanovništva, sufinancirat će se programi i projekti namijenjeni poboljšanju kvalitete života svih dobnih skupina građana.

**2.1.4. Opća bolnica Dubrovnik**

U cilju unaprjeđenja zdravstvene skrbi za djecu s teškoćama u razvoju sufinancirat će se plaća jednog fizioterapeuta za potrebe djece korisnika dnevnog boravka udruge Dva skalina.

Potrebna sredstva: 102.000,00 kn

**2.1.5. Medicinsko biokemijski laboratorij u Mokošici**

Građanima s područja Mokošice osigurat će se pružanje laboratorijskih usluga primarne razine zdravstvene zaštite kao oblik nad standarda sukladno Zakonu o zdravstvenoj zaštiti.

Za ovu namjenu osigurava se iznos od 132.000,00 kn

**2.1.6. Sufinanciranje programa i projekata namijenjenih skrbi o zdravlju**

U području skrbi o zdravlju sufinancirat će se programi i projekti namijenjeni promicanju zdravlja, zdravstvenog odgoja i zdravstvenog prosvjećivanja, programi i projekti namijenjeni prevenciji ovisnosti i unaprjeđenju zaštite mentalnog zdravlja te programi i projekti namijenjeni psihosocijalnoj zaštiti teško bolesnih i kronično bolesnih osoba.

Za sufinanciranje programa i projekata udruga iz područja zdravlja i zdravstvene skrbi osigurava se iznos od 100.000,00 kn.

2.2. INTERVENTNI TIM ELAFITI

Za punkt pripravnosti hitne medicine na Elafitima, Zavod za hitnu medicinu Dubrovačko neretvanske županije osigurat će dva liječnika i dva medicinska tehničara na otocima Šipanu i Lopudu te jednog vozača.

Za sufinanciranje interventnog tima na Elafitima osigurava se iznos od 240.000,00 kn.

2.3. ULAGANJE U MEDICINSKU OPREMU

Ulaganje u medicinsku opremu Opće bolnice Dubrovnik - 300.000,00 kn

**3. POBOLJŠANJE KVALITETE ŽIVOTA OSOBA S INVALIDITETOM I DJECE S**

**TEŠKOĆAMA U RAZVOJU**

3.1. MJERE IZ STRATEGIJE ZA OSOBE S INVALIDITETOM

Korisnici: Osobe s invaliditetom grada Dubrovnika

Obrazloženje: Provođenjem mjera Strategije jedinstvene politike za osobe s invaliditetom 2015. - 2020. godine uspostavljen je učinkovit i odgovoran sustav cjelovite skrbi o osobama s invaliditetom putem aktivnosti koje gradski odjeli provode samostalno ili u suradnji s tijelima državne uprave, ustanovama i trgovačkim društvima u vlasništvu Grada Dubrovnika, udrugama osoba s invaliditetom i drugim pravnim i fizičkim osobama.

Za unaprjeđenje i podršku provedbe mjera i aktivnosti u 2020. planirana su sredstva u iznosu od 417.500,00 kn.

Projekt “Vijesti za gluhe“ - 75.000,00 kn;

Prijevoz korisnika Centra Josipovac - 250.000,00 kn;

Sufinanciranje predškolskog programa odgoja i obrazovanja u Poliklinici SUVAG - 25.000,00 kn;

Obilježavanje međunarodnog dana osoba s invaliditetom - 5.000,00 kn;

Izrada Strategije izjednačavanja mogućnosti za osobe s invaliditetom Grada Dubrovnika 2021. - 2026. godine - 62.500,00 kn.

3.2. NOVČANA POMOĆ KORISNICIMA OSOBNE INVALIDNINE

Korisnici: osobe koje primaju osobnu invalidninu prema evidenciji Centra za socijalnu skrb Dubrovnik

Broj korisnika: 220

Potrebna sredstva: 1.350.000,00 kn

Obrazloženje: Korisnicima osobne invalidnine prema evidenciji Centra za socijalnu skrb Dubrovnik isplaćivat će se mjesečni dodatak u iznosu od 300,00 kn.

3.3. CENTAR ZA REHABILITACIJU JOSIPOVAC

Korisnici: Osobe s invaliditetom koje su na poludnevnom, dnevnom ili stacionarnom smještaju u Zavodu.

Broj korisnika: 20-30

Potrebna sredstva: 33.000,00 kn

Obrazloženje: Ova mjera odnosi se na poboljšanje uvjeta života korisnika koji su upućeni u Zavod za rehabilitaciju Josipovac. Sufinancirat će se projekt „Zapošljavanjem do bolje skrbi“.

3.4. SPECIJALIZIRANI PRIJEVOZ ZA OSOBE S INVALIDITETOM

Korisnici: Osobe s invaliditetom koje se kreću pomoću invalidskih kolica, osobe s teškim motoričkim smetnjama (80% i više tjelesno oštećenje u donjim ekstremitetima) i slijepe osobe s područja Grada Dubrovnika.

Broj korisnika: 50

Potrebna sredstva: 405.000,00 kn

Obrazloženje: Sukladno Strategiji izjednačavanja mogućnosti za osobe s invaliditetom, Grad Dubrovnik sustavno provodi mjere i aktivnosti s ciljem poboljšanja kvalitete života osoba s invaliditetom i njihove integracije u zajednicu. Uvažavajući potrebe i probleme s kojima se susreću osobe koje se kreću uz pomoć invalidskih kolica i osobe s teškim motoričkim smetnjama, kao i slijepe osobe, Grad Dubrovnik nabavio je specijalizirano vozilo za prijevoz osoba s invaliditetom. Uslugu prijevoza pruža Libertas d.o.o. Pravilnikom o obavljanju prijevoza osoba s invaliditetom uređuje se način pružanja usluge prijevoza specijaliziranim vozilom.

Ova mjera provodi se u suradnji sa Zakladom „Blaga djela“.

3.5. ODRŽAVANJE LIFTERA ZA OSOBE S INVALIDITETOM

Za potrebe održavanja liftera na dubrovačkim plažama: Copacabana, Mandrač, Koločep, Lopud, Suđurađ, te dva liftera na području Zatona osiguravaju se sredstva u iznosu od 50.000,00 kn.

3.6. SUFINANCIRANJE PROJEKATA I PROGRAMA UDRUGA OSOBA S

INVALIDITETOM I DJECE S TEŠKOĆAMA U RAZVOJU

Javne potrebe u skrbi za osobe s invaliditetom i djecu s teškoćama u razvoju za koje se sredstva osiguravaju u proračunu Grada Dubrovnika za 2020. godinu u razdjelu Upravnog odjela za obrazovanje, šport, socijalnu skrb i civilno društvo jesu jačanje kapaciteta udruga osoba s invaliditetom na području grada Dubrovnika, provođenje edukacija stručnjaka koji rade s osobama s invaliditetom, razvoj održivih preventivnih i specijaliziranih usluga za djecu s teškoćama u razvoju i osobe s invaliditetom koje se pružaju u obitelji i zajednici u svrhu sprječavanja institucionalizacije, usluge dnevnog i poludnevnog boravka, pomoć pri uključivanju djece u programe redovnih i predškolskih i školskih ustanova, usluge pomoći i njege u kući, usluge stručne pomoći u obitelji, programi psihosocijalne pomoći članovima obitelji osoba s invaliditetom s ciljem unaprjeđenja vještina samopomoći, promicanja obiteljskih vrijednosti i značenja kvalitetnog obiteljskog okruženja za razvoj djeteta s teškoćama u razvoju temeljem prioriteta propisanih u javnom pozivu.

Prioriteti i ciljane skupine definirane su sukladno Strategiji izjednačavanja mogućnosti za osobe s invaliditetom Grada Dubrovnika za razdoblje od 2015. do 2020. godine kao i sukladno Nacionalnoj strategiji izjednačavanja mogućnosti za osobe s invaliditetom 2017. - 2020. godine.

Financijska sredstva osiguravaju se sukladno trogodišnjim projekcijama proračuna Grada Dubrovnika za svaku pojedinu godinu za predmetno razdoblje Javnog poziva.

Za sufinanciranje programa i projekata udruga osoba s invaliditetom i djece s teškoćama u razvoju u Proračunu Grada Dubrovnika za 2020. osigurano je 710.000,00 kn

3.7. STIPENDIJE ZA STUDENTE S INVALIDITETOM

Korisnici: Studenti s 50% i većim stupnjem invaliditeta

Broj korisnika: 4

Potrebna sredstva: 53.000,00 kn

Pravilnikom o stipendiranju i dodjeli jednokratne novčane potpore učenicima i studentima Grada Dubrovnika utvrđeno je da studenti koji imaju stupanj invaliditeta od 50% i više ostvaruju pravo na stipendiju.

3.8. NOVČANA POMOĆ SAMOHRANIM RODITELJIMA I JEDNORODITELJSKIM

OBITELJIMA KOJE IMAJU STATUS RODITELJA - NJEGOVATELJA

Korisnici: samohrani roditelji i jedno roditeljske obitelji kojima je Centar za socijalnu skrb Dubrovnik priznao status roditelja njegovatelja

Broj korisnika:6 - 7

Potrebna sredstva: 85.000,00 kn

Obrazloženje: samohranim roditeljima i jedno roditeljskim obiteljima koji imaju status roditelja njegovatelja isplaćivat će se novčana pomoć u iznosu od 1.000,00 kuna mjesečno.

**4. SKRB O DJECI I MLADIMA**

4.1. STIPENDIJE ZA UČENIKE I STUDENTE IZ OBITELJI SLABIJEG IMOVNOG STANJA

Korisnici: učenici i studenti iz obitelji slabijeg imovnog stanja

Broj korisnika: 28

Potrebna sredstva: 254.000,00 kn

Pravilnikom o stipendiranju i dodjeli jednokratne novčane potpore učenicima i studentima Grada Dubrovnika utvrđeno je da učenicima i studentima iz obitelji slabijeg imovnog stanja, koji ispunjavaju uvjet prihoda iz čl. 13. Odluke o socijalnoj skrbi, dodjeljuju stipendije za školovanje odnosno studiranje.

4.2. SAVJET MLADIH

U svrhu aktivnog uključivanja mladih u javni život Grada i unaprjeđenje kvalitete života mladih u lokalnoj zajednici u 2021. godini planira se poticanje rada Savjeta mladih Grada Dubrovnika.

Za rad Savjeta planiran je iznos od 5.000,00 kn.

4.3. PROGRAM „MLADI I GRAD SKUPA “

Potrebna sredstva: **331.000,00** kn

Grad Dubrovnik, u suradnji s udrugom Centar za karijere mladih Dubrovnik, izradio je Lokalni program za mlade Grada Dubrovnika Mladi i Grad skupa za razdoblje od 2019. do 2021. Lokalni program za mlade Grada Dubrovnika temeljni je iskaz društveno - političke vizije razvoja, položaja i potencijala mladih u Dubrovniku. Implicitno, kao pozadina detektiranim mjerama, ovaj temeljni okvir partnerskog djelovanja svih relevantnih dionika komunicira načela, vrijednosti i ciljeve kojima Grad Dubrovnik smjera poboljšati kvalitetu života društvene skupine mladih i gradske politike za mlade. Ovaj dokument sadrži sveobuhvatan strukturni pristup izgradnji socijalnih, ekonomskih, obrazovnih, kulturnih i drugih uvjeta za kvalitetan razvoj mladih.

Ovaj se program provodi i kroz akciju Gradovi i općine prijatelji djece koju „Grad Dubrovnik prijatelj djece“, ponosno nosi od 2006. godine.

Operacionalizacija ovog programa odvija se kroz nekoliko projekata u kojima gradska uprava neposredno djeluje: Razvoj klubova mladih na području grada Dubrovnika, Forum mladih Grada Dubrovnika, Dubrovački karnevo, Šarena zima u Uvali Dubrovačkog zimskog festivala, razvoj Centra za mlade te obilježavanje dana kojima se ističu dječja prava te prava mladih kao i drugi programi kojima se potiče razvoj edukativnih i zabavnih sadržaja za djecu.

*Projekt „Razvoj klubova mladih na području grada Dubrovnika*

Cilj projekta je stručno i financijski pomoći osnivanju i razvoju klubova mladih na cijelom području grada Dubrovnika, u svim gradskim kotarevima i mjesnim odborima, kao mjesta okupljanja mladih koji će dobiti prostor za zabavu, učenje, druženje i šport u roku dvije godine.

Na ovaj način će se stvoriti jezgra u svakom dijelu grada, gdje će mladi moći razvijati svoju kreativnost, neformalno učenje, amaterski šport i rekreaciju te moći izraziti svoje mišljenje kroz diskusije, tribine, okrugle stolove i druge oblike sudjelovanja mladih u zajednici.

Ovaj projekt bit će temelj za snažnu implementaciju lokalnog programa „Mladi i Grad skupa“ u zajednici kroz mjeru razvoja klubova mladih.

Također će se stvoriti i temelji za organiziranje novih formalnih i neformalnih skupina mladih prema interesima u području umjetnosti, športa, supkulture, čime će se stvoriti mogućnosti za aktivniji život mladih u Dubrovniku

*Projekt „Forum mladih grada Dubrovnika“*

Projekt „Forum mladih“ je stožerna manifestacija strateškog programa „Mladi i Grad skupa“ i predstavlja neposredni rad gradske uprave sa djecom i mladima u razvoju njihove kreativnosti kao uvjeta za zdrav razvoj.

Nedostatak sadržaja za mlade (klubova, centara) i mali broj udruga koje djeluju u području skrbi o djeci i mladima potakli su gradsku upravu na izradu ovog projekta.

Projekt se sastoji od niza manifestacija koje djeluju na podizanju kvalitete života djece i mladih na način da svi dobiju priliku pokazati svoj kreativni rad javnosti. Njihov se rad prikazuje u javnosti kao afirmativno djelovanje te motivira i ostale da pokušaju razviti svoju kreativnost. Istovremeno pokreću se nove udruge i inicijative koje za svako područje umjetničkog i tehničkog kreativnog djelovanja postaju partneri Gradu te u konačnici sami osmišljavaju i unapređuju svaku pojedinu manifestaciju. Ovakav pristup zadovoljava i oba posebna cilja: „Forum mladih“ je i edukativan i preventivan.

*Projekt „Dubrovački karnevo“*

U dijelu koji se odnosi na programe koje osmišljavaju djeca i mladi a sastavni su dio Dubrovačkog karnevala (Đir Stradunom dječjih vrtića, Maškarani školski dan, Fačenda od malijeh maškara, Maškarata za mlade) Na ovaj način djecu i mlade se potiče na razvoj kreativnosti te se baštini tradicija maškaravanja.

*Projekt „Dubrovački zimski festival“*

U dijelu programa koji se odnosi na djecu i mlade pod nazivom Šarena zima u Uvali u kojoj djeca i mladi su izvođači i publika. Projekt je zamišljen kao zabavan i edukativan uz sudjelovanje udruga u području umjetnosti, tehnologije i znanosti koje su glavni partneri u ostvarenju programa.

4.4. PROGRAM „RAZVOJ CENTRA ZA MLADE“

Grad Dubrovnik, u suradnji s Lukom Dubrovnik i Lučkom upravom Dubrovnik, zakupio je i uredio novi prostor Centra za mlade u Luci Dubrovnik.

Potrebna sredstva osigurana su u gradskom proračunu u iznosu od **445.800,00** kuna.

Centar za mlade središnje je mjesto neformalne edukacije mladih te pružanja usluga za mlade iz područja savjetovanja, umjetnosti, tehnologije, znanosti,

Mjere koje provodi Centar za mlade temelje se na mjerama i preporukama iz Nacionalnog programa za mlade. Prioritetna područja djelovanja Centra za mlade Grada Dubrovnika su:

* aktivnosti, projekti i manifestacije participacije mladih u odlučivanju (razvoj Savjeta za
* mlade i drugih oblika participacije);
* neformalno učenje mladih i druge edukacije za mlade;
* aktivnosti razmjene mladih te program ERASMUS;
* aktivnosti usmjerene na zapošljavanju mladih i pripremu za tržište rada;
* aktivnosti savjetovališta za mlade;
* aktivnosti usmjerene zdravim stilovima življenja mladih (predavanja, radionice);
* obilježavanje Međunarodnog dana mladih;
* poslovi informiranja mladih kroz Info centar za mlade koji je sastavni dio Centra za mlade;
* aktivnosti vezane za razvoj volontiranja i volonterskog centra za mlade
* organiziranje jednodnevnih i višednevnih manifestacija i festivala u suradnji sa Gradom Dubrovnikom, ustanovama u kulturi i udrugama u kulturi usmjerenih mladima.

Kako bi se Centar u potpunosti osposobio za nesmetan rad udruga kojima je područje djelovanja skrb o mladima, potrebno je osigurati sredstva, opremanje i održavanje prostora kao i sredstva za rad udruga okupljenih oko projekta Centra za mlade te koje imaju tendenciju biti u javno - civilnom partnerstvu s Gradom Dubrovnikom.

4.5. SUFINANCIRANJE PROGRAMA I PROJEKTA NAMIJENJENIH DJECI I OBITELJI

Raspodjela sredstava u ovom području osigurava se kroz javni poziv i kroz jednokratno izravno sufinanciranje projekata i programa. Nažalost, zbog pandemije Covid-19 virusa znatno su smanjena sredstva u ovom području.

Potrebna sredstva: 100.000,00kn

Javne potrebe u području skrbi o djeci i obitelji, za koje se sredstva osiguravaju u Proračunu Grada Dubrovnika za 2021. godinu u razdjelu Upravnog odjela za obrazovanje, šport, socijalnu skrb i civilno društvo jesu skrb o djeci i obitelji te poslovi kojima je cilj poboljšati postojeće stanje u navedenim djelatnostima, a koje su od interesa za Grad Dubrovnik.

Financijska sredstva osiguravaju se za sufinanciranje javnih potreba čiji se sadržaj odnosi na pružanje izravnih socijalnih usluga korisnicima, kako bi se povećalo komplementarno djelovanje u zadovoljenju potreba ciljanih korisničkih skupina, izbjeglo dupliciranje usluga, poboljšala kvaliteta života djeci i obitelji  i smanjila socijalna isključenost korisnika, otklonili ili ublažili socijalni rizici u ovim kategorijama, povećao stupanj obrazovanja i mobilnosti mladih, povećao stupanj zaposlenosti mladih, ne samu u turizmu i ugostiteljstvu već i u drugim područjima rada,  spriječilo razvoj socio - patoloških oblika ponašanja kod djece te spriječio razvoj ovisnosti.

Javne potrebe u području skrbi o djeci, mladima i obitelji temelje se na nacionalnoj akciji „Gradovi i općine prijatelji djece“, pozitivnim propisima u Republici Hrvatskoj kojima se osigurava skrb za djecu i obitelj.

*Skrb o djeci i obitelji*

Osim skrbi o djeci kroz akciju „Gradovi općine prijatelji djece“ u ovom je području naglasak na razvoju usluga za obitelj u skladu s pozitivnim propisima Republike Hrvatske koji reguliraju skrb o obitelji i djeci te Nacionalnom strategijom zaštite od nasilja u obitelji za razdoblje od 2017. do 2022.

U ovom su području utvrđeni su sljedeći prioriteti: razvoj programa savjetovališta koji pružaju usluge djeci i obitelji, preventivne aktivnosti za djecu i obitelj kroz suzbijanje ovisnosti, nasilja i drugih oblika socio - patološkog ponašanja i poticanje zdravih stilova življenja te savjetodavne usluge za djecu i obitelj (kvalitetno roditeljstvo, djeca sa razvojnim teškoćama, žrtve nasilja, nasilnici, savjetovanje u sklopu demografskih mjera, ovisnici, djeca i mladi s teškoćama u ponašanju)

Posebno će se ocjenjivati i vrjednovati programi udruga prema područjima akcije „Gradovi i općine prijatelji djece“ koji uključuju: aktivnosti poticanja zdravih stilova življenja kod djece, aktivnosti uključivanja djece i obitelji u amaterske športske aktivnosti i rekreaciju, aktivnosti afirmativnog korištenja slobodnog vremena kroz razvoj kreativnosti i umjetničkog stvaralaštva za djecu te aktivnosti razvoja participativnosti i razvoja demokracije kod djece i poštivanju dječjih prava

4.6 . SUFINANCIRANJE PROGRAMA I PROJEKTA NAMIJENJENIH MLADIMA

Raspodjela sredstava u ovom području osigurava se kroz javni poziv i kroz jednokratno izravno sufinanciranje projekata i programa. Po prvi put je odvojeno područje mladih u zasebni program pa tako i u zaseban javni poziv, a temeljem Lokalnog programa za mlade.

Potrebna sredstva: 200.000,00kn

*Skrb o mladima*

Područje skrbi o mladima temelji se na preporukama Nacionalne strategije za mlade, programu „Razvoj klubova za mlade“ te Lokalnom programu za mlade Grada Dubrovnika za razdoblje od 2019 do 2021 „ Mladi i Grad skupa“. Korisnici usluga u ovom području su mladi ljudi od 15 do 30 godina.

U području skrbi o mladima utvrđeni su sljedeći prioriteti: razvoj Centra za mlade u novom prostoru u Luci Dubrovnik, razvoj klubova za mlade u svim gradskim kotarevima i mjesnim odborima na području Grada Dubrovnika te razvoj volonterskih programa za mlade.

**5. SKRB O STRADALNICIMA DOMOVINSKOG RATA**

Stradalnici Domovinskog rata i njihove obitelji posebno su vulnerabilna skupina, kojoj dubrovačka gradska uprava posvećuje posebnu pozornost, ne samo kroz mjere Socijalnog programa, nego i kroz dodjelu stanova i zemljišta za obiteljske kuće hrvatskim ratnim vojnim invalidima, poticanje osnivanja i djelovanja braniteljskih zadruga, pomoć pri zapošljavanju, davanje prednosti kod zakupa poslovnih prostora u vlasništvu Grada (ukoliko prihvate najveću ponuđenu cijenu), oslobađanje od plaćanja komunalnog doprinosa i dr.

Mjerama Socijalnog programa Grada Dubrovnika posebno su definirane mjere i oblici skrbi o hrvatskim ratnim vojnim invalidima, braniteljima i članovima njihovih obitelji, s naglaskom na stipendiranje učenika i studenata, nabavu ortopedskih pomagala, poboljšanje uvjeta stanovanja obiteljima branitelja, pomoći u liječenju i teškim materijalnim situacijama, uređenje grobnica poginulih branitelja, kao i postavljanje liftera za invalide na dubrovačkim plažama Copacabana, Solitudo, Lopud, Suđurađ i Zaton.

Također se razrađuju projekti udruga proisteklih iz Domovinskog rata, temeljem objave javnog poziva za predlaganje projekta i programa iz ove oblasti i ocjene Povjerenstva za vrjednovanje projekata.

5.1. NABAVA ORTOPEDSKIH POMAGALA

Sudjelovat će se u nabavi ortopedskih pomagala invalidima Domovinskog rata. Grad Dubrovnik pokrit će troškove nabavke ortopedskih pomagala hrvatskim ratnim vojnim invalidima koji spadaju na teret osiguranika.

Potrebna sredstva:75.000,00 kn

5.2. POBOLJŠANJE UVJETA STANOVANJA OBITELJIMA BRANITELJA

Braniteljima Domovinskog rata i članovima njihovih obitelji odobravat će se potpore za poboljšanje uvjeta stanovanja uz predočenje posebnih zahtjeva i odgovarajuće dokumentacije (vlasnički list, troškovnici).

Potrebna sredstva:75.000,00 kn

5.3. STIPENDIRANJE UČENIKA I STUDENATA

Sukladno Pravilniku o stipendiranju i dodjeli jednokratnih novčanih pomoći učenicima i studentima s područja Grada Dubrovnika, Grad Dubrovnik raspisuje natječaj za stipendiranje za svaku školsku godinu za učenike i studente koji su sami stradalnici ili su djeca stradalnika iz Domovinskog rata.

Pravo na stipendiju ostvaruju:

* djeca ili posvojenici poginulih hrvatskih branitelja ili civilnih žrtava iz Domovinskog rata,
* civilni invalidi iz Domovinskog rata, bez obzira na stupanj oštećenja organizma,
* djeca ili posvojenici ratnih vojnih invalida ili civilnih invalida iz Domovinskog rata s najmanje 50 postotnim stupnjem tjelesnog oštećenja,
* djeca ili posvojenici ratnih vojnih invalida ili civilnih invalida iz Domovinskog rata bez obzira na stupanj oštećenja organizma, ali samo ako u njihovoj obitelji ima troje ili više djece.

Potrebna sredstva: 373.000,00 kuna

5.4. SUFINANCIRANJE UDRUGA PROISTEKLIH IZ DOMOVINSKOG RATA

Povjerenstvo za vrjednovanje programa i projekata u području skrbi o stradalnicima i sudionicima Domovinskog rata priprema prijedlog raspodjele rezerviranih sredstava. Sukladno tom prijedlogu, udrugama proisteklim iz Domovinskog rata sufinancirat će se programi i projekti iz njihovog djelokruga rada po prioritetnim područjima:

**„Zajedno u ratu – zajedno u miru“**

1. Programi i projekti psihosocijalne i zdravstvene potpore namijenjeni stradalnicima i

sudionicima Domovinskog rata i njihovim obiteljima.

2. Podrška projektima, programima i manifestacijama braniteljskih udruga i drugih radno

okupacijskih aktivnosti, kao najboljeg vida rehabilitacije i socijalizacije branitelja i hrvatskih

ratnih vojnih invalida kroz proces rada, stvaralaštva i potvrde vrijednosti.

3. Podrška, bilo kroz podršku suradnje s udrugama iz drugih hrvatskih gradova, s

naglaskom na suradnju s Gradom Vukovarom, gradom prijateljem.

4. Održavanje spomenika i spomen obilježja na području Grada Dubrovnika u organizaciji

udruga proisteklih iz Domovinskog rata

5. Sportske i druge aktivnosti memorijalnog značaja koje se organiziraju u znak sjećanja na

stradale hrvatske branitelje u Domovinskom ratu.

Potrebna sredstva za ovo prioritetno područje iznose 200.000,00 kuna.

**Centar za branitelje**

Ovo prioritetno područje odnosi se na programe i projekte usmjerene na osnivanje „Centra za branitelje“, kao središnjeg mjesta za pravnu, psihosocijalnu i savjetodavnu podršku sudionicima i stradalnicima Domovinskog rata i njihovim obiteljima.

Ovo prioritetno područje podrška je svim programima i projektima usmjerenim na trajno sjećanje na sve važne datume iz Domovinskog rata, poglavito na nemjerljivi doprinos dubrovačkih branitelja obrani Grada, bilo kroz programe obilježavanja Dana dubrovačkih branitelja i državnih blagdana, bilo kroz organiziranje projekata poput "Sata povijesti" u dubrovačkim osnovnim i srednjim školama uz sudjelovanje dubrovačkih branitelja.

Kroz ovo prioritetno područje sufinancirat će se:

* Administrativni, organizacijski i drugi izdaci obilježavanja značajnih nadnevaka iz Domovinskog rata na području Grada Dubrovnika;
* Administrativni, organizacijski i drugi izdaci obilježavanja značajnih nadnevaka iz Domovinskog rata izvan području Grada Dubrovnika - hodočašće u Vukovar.

Potrebna sredstva za ovo prioritetno područje iznose 96.000,00 kuna.

**Manifestacije od značaja za Grad u području skrbi o stradalnicima i sudionicima Domovinskog rata i njihovim obiteljima**

Kroz ovo prioritetno područje sufinancirat će se i druge manifestacije koje će kandidirati i realizirati same udruge proistekle iz Domovinskog rata, a koje udovolje kriterijima vrjednovanja nadležnog povjerenstva za ocjenu projekata i manifestacija.

Potrebna sredstva za ovo prioritetno područje iznose 50.000,00 kuna.

5.5. OSLOBAĐANJE OD PLAĆANJA KOMUNALNOG DOPRINOSA

Odlukom o komunalnom doprinosu utvrđena je mogućnost da Gradsko vijeće Grada Dubrovnika potpuno ili djelomično oslobodi od plaćanja komunalnog doprinosa članove obitelji smrtno stradalog hrvatskog branitelja iz Domovinskog rata i članove obitelji zatočenog ili nestalog hrvatskog branitelja iz Domovinskog rata i HRVI iz Domovinskog rata od I. do X. skupine koji su ostvarili pravo na stambeno zbrinjavanje dodjelom stambenog kredita preko Ministarstva obitelji, branitelja i međugeneracijske solidarnosti za izgradnju građevine odgovarajuće stambene površine sukladno odredbi članka 43. Zakona o pravima hrvatskih branitelja iz Domovinskog rata i članova njihovih obitelji.

Članovi obitelji poginulog, zatočenog ili nestalog hrvatskog branitelja i HRVI iz Domovinskog rata koji grade stambenu građevinu veću od odgovarajuće stambene površine, sukladno odredbi članka 43. Zakona o pravima hrvatskih branitelja iz Domovinskog rata i članova njihovih obitelji («Narodne novine», broj: 174/04.), plaćaju komunalni doprinos za razliku obujma planirane građevine i odgovarajuće stambene površine.

**6. SKRB O UDRUGAMA PROISTEKLIH IZ DOMOVINSKOG RATA**

Povjerenstvo za vrjednovanje programa i projekata u području skrbi o udrugama proisteklim iz Drugog svjetskog rata i poraća priprema prijedlog raspodjele rezerviranih sredstava. Sukladno tom prijedlogu, udrugama proisteklim iz Drugog svjetskog rata sufinancirat će se programi i projekti iz njihovog djelokruga rada.

Potrebna sredstva:75.000,00 kn

|  |  |  |
| --- | --- | --- |
| **RE.br.** | **SOCIJALNA SKRB, ZDRAVLJE, osobe s invaliditetom,SKRB O DJECI I MLADIMA, SKRB ZA STRADALNIKE DOMOVINSKOG RATA** | **2021.** |
| **1.** | **SOCIJALNA SKRB** | **15.840.600** |
| 1.1. | OGRJEV | 190.800 |
| 1.2. | PUČKA KUHINJA | 2.078.800 |
| 1.3. | JEDNOKRATNE NOVČANE POMOĆI | 1.010.000 |
| 1.4. | DODATAK NA MIROVINU | 3.350.000 |
| 1.5. | NOVČANA POMOĆ STARIJIMA OD 65 GODINA | 950.000 |
| 1.6. | GODIŠNJA POTPORA ZA NEZAPOSLENE SAMOHRANE RODITELJE | 50.000 |
| 1.7. | STAMBENA ZAJEDNICA ZA MLADE | 20.000 |
| 1.8. | POTPORA DJECI BEZ RODITELJSKE SKRBI-KORISNICIMA DJEČJIH DOMOVA | 55.000 |
| 1.9. | SUBVENCIONIRANJE TROŠKOVA STANOVANJA OSTALIM SOCIJALNIM KATEGORIJAMA | 3.100.000 |
| 1.10. | NAKNADA ZA TROŠKOVE STANOVANJA | 1.000.000 |
| 1.11. | TROŠKOVI POGREBA SOCIJALNO UGROŽENIMA | 40.000 |
| 1.12. | BOŽIĆNICA | 50.000 |
| 1.13. | POTPORA ZA NAJAM STANA MLADIMA | 325.000 |
| 1.14. | DAR ZA NOVOROÐENO DIJETE | 2.800.000 |
| 1.15. | PRIVREMENO PRIHVATILIŠTE ZA SOCIJALNO UGROŽENE | 314.500 |
| 1.16. | STRUČNE USLUGE CENTRA ZA SOCIJALNU SKRB DUBROVNIK | 36.000 |
| 1.17. | HALO POMOĆ | 250.000 |
| 1.18. | SENIOR SERVIS | 70.500 |
| 1.19. | SUFINANCIRANJE PROJEKATA UDRUGA IZ PODRUČJA SOCIJALNE SKRBI | 150.000 |
| **2.** | **ZDRAVLJE I ZDRAVSTVENA SKRB** | **2.517.000** |
| 2.1. | **PROJEKT DUBROVNIK ZDRAVI GRAD** | **1.977.000** |
| 2.1.1. | SUFINANCIRANJE PROGRAMA I PROJEKTA IZ PODRUČJA SKRBI O ZDRAVLJU | 100.000 |
| 2.1.2. | GRADSKO DRUŠTVO CRVENOG KRIŽA DUBROVNIK | 800.000 |
| 2.1.3. | DOM ZDRAVLJA DUBROVNIK | 757.000 |
| 2.1.4. | ZAVOD ZA JAVNO ZDRAVSTVO | 50.000 |
| 2.1.5. | OPĆA BOLNICA DUBROVNIK | 102.000 |
| 2.1.6. | BIOKEMIJSKI LABORATORIJ MOKOŠICA | 132.000 |
| 2.1.7. | ČLANARINA HRVATSKE MREŽE ZDRAVIH GRADOVA | 36.000 |
| 2.3. | INTERVENTNI TIM NA ELAFITIMA | 240.000 |
| 2.4 | ULAGANJE U MEDICINSKU OPREMU | 300.000 |
| **3.** | **POBOLJŠANJE KVALITETE ŽIVOTA OSOBA S INVALIDITETOM I DJECE S TEŠKOĆAMA U RAZVOJU** | **3.103.500** |
| 3.1. | MJERE IZ STRATEGIJE ZA OSOBE S INVALIDITETOM | 417.500 |
| 3.2. | NOVČANA POMOĆ KORISNICIMA OSOBNE INVALIDNINE | 1.350.000 |
| 3.3. | CENTAR ZA REHABILITACIJU JOSIPOVAC | 33.000 |
| 3.4. | SPECIJALIZIRANI PRIJEVOZ ZA OSOBE S INVALIDITETOM | 405.000 |
| 3.5. | ODRŽAVANJE LIFTERA ZA OSOBE S INVALIDITETOM | 50.000 |
| 3.6. | SUFINANCIRANJE PROGRAMA I PROJEKATA UDRUGA OSOBA S INVALIDITETOM I DJECE S TEŠKOĆAMA U RAZVOJU | 710.000 |
| 3.7. | STIPENDIIJE ZA STUDENTE S INVALIDITETOM | 53.000 |
| 3.8. | NOVČANA POMOĆ SAMOHRANIM RODITELJIMA I JEDNORODITELJSKIM OBITELJIMA KOJE IMAJU STATUS RODITELJA NJEGOVATELJA | 85.000 |
| **4.** | **SKRB O DJECI I MLADIMA** | **1.335.800** |
| 4.1. | STIPENDIJE ZA UČENIKE I STUDENTE IZ OBITELJI SLABIJEG IMOVNOG STANJA | 254.000 |
| 4.2. | SAVJET MLADIH | 5.000 |
| 4.3. | PROGRAM MLADI I GRAD SKUPA | 331.000 |
| 4.4. | RAZVOJ CENTRA ZA MLADE | 445.800 |
| 4.5. | SUFINANCIRANJE PROGRAMA I PROJEKATA NAMIJENJENIH DJECI I OBITELJI | 100.000 |
| 4.6 | SUFINANCIRANJE PROGRAMA I PROJEKATA NAMIJENJENIH MLADIMA | 200.000 |
| **5.** | **SKRB O STRADALNICIMA IZ DOMOVINSKOG RATA I DRUGI RATNI STRADALNICI** | **869.000** |
| 5.1. | NABAVA ORTOPEDSKIH POMAGALA INVALIDIMA DOMOVINSKOG RATA | 75.000 |
| 5.2. | POBOLJŠANJE UVJETA STANOVANJA OBITELJIMA BRANITELJA | 75.000 |
| 5.3. | STIPENDIRANJE UČENIKA I STUDENATA | 373.000 |
| 5.4. | SUFINANCIRANJE UDRUGA PROISTEKLIH IZ DOMOVINSKOG RATA | 346.000 |
| **6.** | **UDRUGE PROISTEKLE IZ DRUGOG SVJETSKOG RATA** | **75.000** |
| **1. – 6.** | **MJERE SOCIJALNOG PROGRAMA** | **23.740.900** |

KLASA: 550-01/21-01/02

URBROJ: 2117/01-09-21-02

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**7**

Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14. i 07/17.) i članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**PROGRAM JAVNIH POTREBA U ŠKOLSTVU**

**GRADA DUBROVNIKA ZA 2021. GODINU**

**1. UVOD**

Programom javnih potreba u školstvu Grada Dubrovnika obuhvaćeni su poslovi, projekti i manifestacije iz područja odgoja i obrazovanja, koji sukladno pozitivnim zakonskim propisima spadaju u nadležnost Grada Dubrovnika ili su od posebnog interesa za Grad Dubrovnik. Programom su obuhvaćeni projekti na tri razine obrazovanja: osnovnom, srednjem i visokom, za koje Grad Dubrovnik, sukladno nadležnostima i proračunskim mogućnostima, osigurava financijska sredstva u svom proračunu.

**2. IZVJEŠĆE O PROVEDBI PROGRAMA JAVNIH POTREBA U ŠKOLSTVU GRADA DUBROVNIKA ZA 2020. GODINU**

Programom javnih potreba u školstvu Grada Dubrovnika za 2020. godinu obuhvaćeni su poslovi, projekti i manifestacije na području osnovnog, srednjeg i visokog obrazovanja za koje je Grad Dubrovnik osigurao sredstva u svom proračunu.

2.1. OSNOVNO ŠKOLSTVO

Na području osnovnog školstva proračun Grada Dubrovnika za 2020. godinu predvidio je sredstva za decentralizirane funkcije osnovnog školstva, kojima se osigurava minimalni financijski standard te sredstva širih javnih potreba, kojima se obogaćuje sustav osnovnog odgoja i obrazovanja na području Grada Dubrovnika.

Sredstva za decentralizirane funkcije osnovnog školstva utvrđena su Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2020. godini Vlade Republike Hrvatske (NN 128/19) i iznosila su ukupno 7.707.140,00 kuna. Sukladno uputama iz Odluke Vlade Republike Hrvatske Grad Dubrovnik je donio vlastitu Odluku o kriterijima i mjerilima te načinu financiranja decentraliziranih funkcija osnovnog školstva u 2020. godini. Decentralizirana sredstva utrošila su se sukladno spomenutoj odluci i planu proračuna Grada Dubrovnika za 2020. godinu s tim da su se zbog pojave epidemije korona virusa pojavile uštede na stavci prijevoza učenika koje su se Izmjenama i dopunama Proračuna Grada Dubrovnika za 2020. godinu raspodijelile na potrebna ulaganja u osnovnim školama Grada Dubrovnika.

Projekti širih javnih potreba, koji su financirani iz izvornih sredstava Grada Dubrovnika, realizirani su u skladu s prilikama koje su nastupile pojavom epidemije korona virusa u ožujku 2020. godine.

Uslugu Produženog boravka u šest osnovnih škola Grada Dubrovnika koristio je u pedagoškoj 2019./2020. godini 491 učenik 1. i 2. razreda osnovnih škola: OŠ Marina Getaldića 47 učenika u dva razredna odjela, OŠ Marina Držića 78 učenika u četiri razredna odjela, OŠ Lapad 156 učenika u sedam razrednih odjela, OŠ Ivana Gundulića 135 učenika u šest razrednih odjela, OŠ Mokošica 61 učenik u tri razredna odjela te u OŠ Antuna Masle 14 učenika u jednom razrednom odjelu.

Projekt Asistent u nastavi provodio se u pedagoškoj godini 2019./2020. u svim osnovnim školama Grada Dubrovnika. Na poslovima asistenta u nastavi bilo je zaposleno 36 pomoćnika za 40 djece s teškoćama u razvoju: u OŠ Marina Getaldića 5, OŠ Marina Držića 6, OŠ Lapad 8, OŠ Ivana Gundulića 12, OŠ Mokošica 4 i OŠ Antuna Masle 1. Nakon niza godina u kojima je Grad Dubrovnik samostalno financirao projekt Asistent u nastavi, u kolovozu 2017. godine potpisan je ugovor kojim se Gradu Dubrovniku iz Europskog socijalnog fonda odobravaju bespovratna sredstva u iznosu od 5.653.664,64 kune za projekt Asistent u nastavi za četverogodišnje razdoblje. U 2020.godini uplaćeno je za ovaj projekt u proračun Grada Dubrovnika 1.108.988,08 kuna bespovratnih sredstava, a Grad Dubrovnik osigurao je još oko 200.000,00 kuna vlastitih sredstava.

U okviru projekta sufinanciranja školskog športa Grad Dubrovnik je proračunskim sredstvima do pojave epidemije sufinancirao:

* natjecanja učenika gradskih osnovnih škola koje provodi Županijski savez školskog športa,
* stručni rad u školskim športskim klubovima.

Projekt sufinanciranja stručno razvojnih službi, koji obuhvaća sufinanciranje plaća stručnih suradnika u osnovnim školama (1 socijalnog pedagoga u OŠ Marina Getaldića, 1 stručnog suradnika struke edukator-rehabilitator na pola radnog vremena u OŠ Mokošica, 1 pedagoga na pola radnog vremena u OŠ Antuna Masle, 1 socijalnog radnika i 1 socijalnog pedagoga na pola radnog vremena u OŠ Lapad i 1 psihologa u OŠ Ivana Gundulića) realiziran je u planiranom opsegu. Unutar ovog projekta osiguravala se plaća računovodstvenog referenta u OŠ Mokošica nakon što je zaposlenica škole otišla u mirovinu, a Ministarstvo znanosti i obrazovanja odbilo zapošljavanje na upražnjeno radno mjesto.

Projekti Dodatne nastave obustavljeni su sredinom ožujka 2020. godine zbog pojave epidemije, a do tog razdoblja realizirani su: u OŠ Marina Držića (Igramo se i upoznajemo Hrvatsku baštinu u iznosu od 8.000,00 kuna), u OŠ Lapad (Priče oko popreta, Male vezilje, Školski rock band, Lutkarska družina, Eko maslina u iznosu od 24.768,27 kuna), u OŠ Ivana Gundulića u OŠ Mokošica (Školski list Ragusino u iznosu od 10.000,00 kuna), u OŠ Antuna Masle (Folklor u iznosu od 4.544,08 kuna).

U suradnji s Agencijom za plaćanja u poljoprivredi, ribarstvu i ruralnom razvoju i osnovnim školama Grada Dubrovnika realizirani su projekti Sheme školskog voća i Školskog mednog dana.

U 2020. godini uspješno je završen projekt dodjele obveznih udžbenika i obrazovnih materijala učenicima osnovnih škola Grada Dubrovnika. Grad Dubrovnik je, u suradnji s osnovnim školama, proveo dva postupka javne nabave, nabavu obveznih udžbenika i nabavu obrazovnih materijala za učenike osnovnih škola Grada Dubrovnika. Udžbenici i drugi obrazovni materijali su nabavljeni, isporučeni i podijeljeni učenicima osnovnih škola onako kako su bili dostupni na tržištu. Troškove nabave školskih udžbenika i radnih materijala u iznosu od 2.966.136,59 kune snosili su Ministarstvo znanosti i obrazovanja za obvezne udžbenike (1.642.603,12) i Grad Dubrovnik za druge obrazovne materijale (1.323.533,47), a sve sukladno Zakonu o udžbenicima i drugim obrazovnim materijalima za osnovnu i srednju školu (NN116/18) i Pravilniku o financiranju obrazovnih materijala učenicima osnovnih škola Grada Dubrovnika (Službeni glasnik Grada Dubrovnika, 6/19).

Iz Proračuna Grada Dubrovnika za 2020. godinu financiran je projekt izmjene prozora u dijelu školske zgrade OŠ Mokošica i projekt uređenja dodatnih prostorija u PŠ Šipanska Luka.

Upravni odjel za izgradnju i upravljanje projektima vodio je i dovršio projekt izgradnje Područne škole Montovjerna. Dovršetkom izgradnje i opremanja Područne škole Montovjerna stvoreni su preduvjeti za dovršetak podjele Osnovne škole Lapad. Ministarstvo znanosti i obrazovanja izdalo je 17. kolovoza 2020. godine rješenje o početku rada Osnovne škole Montovjerna čime je Osnovna škola Montovjerna postala samostalna školska ustanova.

2.2. OSTALO ŠKOLSTVO

Pravo na subvenciju troškova pripreme za državnu maturu ostvario je tijekom 2020. godine 31 učenik četvrtog razreda srednje škole. Svi učenici koji su ostvarili pravo na subvenciju pohađali su pripreme za državnu maturu u Otvorenom učilištu Algebra. Ostvarili su pravo na subvenciju u iznosu od 1/3 ukupnih troškova pripreme za što je utrošeno 19.983,80 kuna. Sukladno izvješću organizatora pripreme za državnu maturu za školsku godinu 2019./2020. održale su se u dva ciklusa i to:

* 1. ciklus: 25.1. – 7.6.2020.
* 2. ciklus: 14.3. – 7.6.2020.

Nastava se u oba ciklusa, nakon odluke Nacionalnog stožera o obustavi rada provodila u online formatu, sinkrono preko platforme Adobe Connect. Nastavu su držali dubrovački nastavnici, isti oni koji su započeli predavanja u učionici.

Sukladno Pravilniku o sufinanciranju nabave udžbenika učenicima/cama srednjih škola pravo na refundaciju za nabavu udžbenika u iznosu do 1000,00 kuna ostvarilo je 959 srednjoškolaca. Iz proračuna Grada Dubrovnika potrošeno je za ovu namjenu 853.552,17 kuna što je za oko 180.000,00 kuna više nego lani.

Zbog epidemije korona virusa projekti srednjih škola nisu realizirani. Do ožujka 2020.godine isplaćen je iznos od 10.000,00 kuna Sveučilištu u Dubrovniku za projekt Smotra Sveučilišta u Dubrovniku.

Sukladno Pravilniku o dodjeli stipendija učenicima i studentima s područja Grada Dubrovnika (Službeni glasnik Grada Dubrovnika 27/17) u školskoj godini 2019./2020. dodijeljeno je ukupno 57 stipendija, 11 učeničkih i 46 studentskih (4 učenika i 4 studenata u kategoriji djece stradalnika Domovinskog rata, 30 stipendije u kategoriji nadarenih studenata, 4 učenika i 9 studenata u kategoriji deficitarnih zanimanja, 3 učenika i 2 studenata u kategoriji djece iz obitelji slabijeg imovnog stanja te 1 studentica s invaliditetom).

Tijekom 2020. godine Grad Dubrovnik je stipendirao ukupno 137 učenika i studenata te je odlukom gradonačelnika dodijeljeno još 18 jednokratnih novčanih pomoći za školovanje.

Projekt kreditiranja školovanja, koji Grad Dubrovnik provodi u suradnji sa Zagrebačkom bankom i dalje je aktualan, no interes za ovim oblikom pomoći za školovanje posljednjih godina vidno opada. Tijekom akademske godine 2019./2020. upućen je prema poslovnoj banci 21 zahtjev za realizacijom kredita za školovanje.

**3. PROGRAM OSNOVNOG ŠKOLSTVA U 2020. GODINI**

Djelatnost osnovnog školstva od posebnog je društvenog interesa i obuhvaća odgoj i obvezno obrazovanje sa svrhom da učeniku omogući stjecanje znanja, umijeća, stavova i navika potrebnih za život i rad, te daljnje školovanje. Jedan od temeljnih ciljeva osnovnoškolskog obrazovanja je osiguranje uvjeta za intelektualni, tjelesni, estetski, društveni, moralni i duhovni razvoj djeteta u skladu s njegovim sposobnostima i sklonostima.

Temelji se, između ostalog, na načelu jednakosti obrazovnih šansi za sve učenike te na partnerstvu svih odgojno-obrazovnih čimbenika na lokalnoj, regionalnoj i nacionalnoj razini.

Sva pitanja vezana za osnovno obrazovanje u Republici Hrvatskoj regulirana su Zakonom o odgoju i obrazovanju u osnovnoj i srednjoj školi (NN 87/08, 86/09, 92/10, 105/10 - ispravak, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) i Državnim pedagoškim standardom osnovnoškolskog sustava odgoja i obrazovanja (NN 63/08).

Na temelju Zakona o financiranju jedinica lokalne samouprave i uprave i tada važećeg Zakona o osnovnom školstvu Grad Dubrovnik je počevši od 1. srpnja 2001. godine preuzeo obvezu financiranja decentraliziranih funkcija osnovnog školstva za osnovne škole na svom području i to:

OŠ MARINA GETALDIĆA, Frana Supila 3, Dubrovnik

OŠ LAPAD, Od Batale 14, Dubrovnik

OŠ MARINA DRŽIĆA, Volantina 6, Dubrovnik

OŠ IVANA GUNDULIĆA, Sustjepanska 4, Dubrovnik

OŠ MOKOŠICA, Bartola Kašića 2, Mokošica

OŠ ANTUNA MASLE, Lujaci 2, Orašac

Osnivačka prava nad spomenutim osnovnim školama prenesena su na Grad Dubrovnik Odlukom Ministarstva prosvjete i športa od 20. veljače 2002. godine.

Grad Dubrovnik postao je 2020.godine osnivač još jedne osnovne škole, Osnovne škole MONTOVJERNA na adresi Vladka Mačeka 11, Dubrovnik. Osnivanje Osnovne škole Montovjerna započelo je Odlukom o podjeli Osnovne škole Lapad KLASA:602-01/19-01/50, URBROJ:2117/01-09-19-07 od 10. prosinca 2019.godine, a dovršeno rješenjem KLASA: UP/I-602-02/20-01/00010, URBROJ: 533-05-20-0004 od 17. kolovoza 2020.godine kojim je Ministarstvo znanosti i obrazovanja utvrdilo da Osnovna škola Montovjerna ispunja sve uvjete propisane zakonom za početak rada.

Osnovne škole Grada Dubrovnika u tekućoj pedagoškoj godini pohađa 3601 učenik što je 29 djece više nego u protekloj godini. Godinama su osnovne škole na području Grada Dubrovnika bilježile pad broja učenika. U 2001. godini, kada je Grad Dubrovnik preuzeo financiranje decentraliziranih funkcija osnovnog školstva, u osnovnim školama Grada Dubrovnika bilo je više od 3900 učenika, u 2014. godini taj se broj spustio na 3198 učenika, a od 2015. godine Grad Dubrovnik bilježi kontinuirani porast broja učenika u osnovnim školama.

U sljedećoj tablici prikazan je broj učenika po pojedinoj školi od 2011. do 2021. godine.

**Broj učenika u osnovnim školama Grada Dubrovnika**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Osnovna škola** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |  |
| **MARINA GETALDIĆA** | 333 | 333 | 326 | 319 | 309 | 303 | 292 | 299 | 312 | 305 | 315 | +10 |
| **MARINA DRŽIĆA** | 547 | 511 | 548 | 556 | 568 | 579 | 570 | 570 | 567 | 578 | 555 | -23 |
| **LAPAD** | 1023 | 970 | 932 | 911 | 885 | 853 | 883 | 895 | 887 | 922 | 506 | -416 |
| **IVANA GUNDULIĆA** | 686 | 687 | 665 | 689 | 705 | 746 | 785 | 813 | 840 | 839 | 840 | +1 |
| **MOKOŠICA** | 689 | 643 | 627 | 613 | 622 | 645 | 654 | 674 | 696 | 735 | 735 | 0 |
| **ANTUNA MASLE** | 125 | 118 | 108 | 110 | 113 | 131 | 151 | 169 | 181 | 193 | 208 | +15 |
| **MONTOVJERNA** |  |  |  |  |  |  |  |  |  |  | 442 | +442 |
| Ukupno: | 3403 | 3262 | 3206 | 3198 | 3202 | 3257 | 3335 | 3420 | 3483 | 3572 | 3601 | +29 |

Decentralizacija školstva nezavršeni je proces, jer su jedinice lokalne i područne (regionalne) samouprave dobile samo jedan dio kompleksnog sustava školstva u svoju nadležnost.

Država je kroz resorno ministarstvo, primjerice, zadržala u svojoj nadležnosti cijelo područje radnih odnosa i plaća zaposlenika u školstvu.

Jedinice lokalne i područne (regionalne) samouprave kao osnivači imenuju svoje predstavnike u školske odbore te na taj način sudjeluju u upravljanju školom, odlučuju o imovini škole i svim važnim pitanjima vezanim za funkcioniranje škole kao pravne osobe. Shodno tome osiguravaju u svojim proračunima sredstva za materijalne i financijske rashode škola, rashode za tekuće i investicijsko održavanje, rashode za izgradnju, dogradnju, rekonstrukciju i opremanje školskog prostora, prijevoz učenika osnovnih škola te sredstva za sufinanciranje širih javnih potreba u osnovnom školstvu.

Sredstva za spomenute namjene osiguravaju se dijelom iz decentraliziranih funkcija osnovnog školstva s razine Ministarstva znanosti i obrazovanja, čime se osigurava minimalni financijski standard, a dijelom su to vlastita proračunska sredstva lokalne samouprave ili sredstva iz Europskog socijalnog fonda i državnog proračuna.

**3.1. Decentralizirane funkcije osnovnog školstva -** **minimalni financijski standard**

Sredstva za financiranje minimalnog financijskog standarda osnovnih škola Grada Dubrovnika u 2021. godini planirana su na temelju Uputa za izradu proračuna jedinica lokalne i područne (regionalne) samouprave za razdoblje 2021. – 2023. U proračunu za 2021. godinu decentralizirana sredstva planirana su u prošlogodišnjem iznosu od 7.707.200,00 kuna.

Planirana sredstva u iznosu od 5.265.000,00 kuna ravnomjerno su raspoređena po školama za financiranje materijalnih i financijskih rashoda te rashoda za tekuće i investicijsko održavanje školskih objekata. Dio sredstava (1.500.000,00 kuna) namijenjen je podmirenju troškova prijevoza učenika, dio u iznosu od 259.700,00 kuna ostavljen je za moguće hitne intervencije u školama, a dio za nabavu opreme (682.500,00 kuna).

Vlada Republike Hrvatske donijela je 31. prosinca 2020.godine Uredbu o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2021.godinu te Odluku o kriterijima i mjerilima za utvrđivanje bilančnih prava za financiranje minimalnog financijsko standarda javnih potreba osnovnog školstva u 2021.godini kojima Grad Dubrovnik ostvaruje pravo na 7.758.891,00 kuna decentraliziranih sredstava minimalnog standarda. Temeljem članka 5. spomenute Odluke Grad Dubrovnik će donijeti vlastitu odluku o kriterijima, mjerilima i načinu financiranja decentraliziranih funkcija osnovnog školstva za 2021. godinu.

Minimalni financijski standard financira se iz prihoda iz dodatnog udjela poreza na dohodak (1,9%) te na teret prihoda državnog proračuna.

**3.2. Decentralizirane funkcije osnovnog školstva - iznad minimalnog financijskog standarda**

Programom javnih potreba u osnovnom školstvu Grada Dubrovnika za 2021. godinu obuhvaćeni su i projekti širih javnih potreba koji se financiraju iz izvornih sredstava Grada Dubrovnika. To su različiti projekti poboljšanja standarda u osnovnom školstvu te projekti izvanškolskih aktivnosti koji učenicima osnovnih škola omogućavaju razvijanje različitih sposobnosti i zanimanja za određena područja i specijalnosti. Cilj im je također pomoći djeci, roditeljima i školama u svladavanju odgojno-obrazovnih izazova koje sa sobom nosi osnovnoškolsko obrazovanje.

U proračunu Grada Dubrovnika za 2021. godinu osiguravaju se sredstva za sljedeće projekte u osnovnim školama Grada Dubrovnika:

* Produženi boravak
* Stručno razvojne službe
* Asistent u nastavi
* Sufinanciranje školskog športa
* Ostali projekti u osnovnom školstvu

**Produženi boravak**

Produženi boravak je oblik organiziranog zbrinjavanja djece nakon redovite nastave koji se nudi u svih sedam osnovnih škola Grada Dubrovnika. U školskoj godini 2020./2021. program produženog boravka odvija se u 35 odgojnih skupina. Naime, zbog poštivanja epidemioloških mjera koje propisuju da u skupinama produženog boravka mogu boraviti isključivo djeca istog razreda formirano je 12 novih skupina Produženog boravka u osnovnim školama i zaposleno 12 novih učiteljica.

U program Produženog boravka uključeno je u ovoj školskoj godini 482 djece 1. i 2. razreda osnovnih škola i to: OŠ Marina Getaldića 42, OŠ Marina Držića 71, OŠ Ivana Gundulića 124, OŠ Lapad 94, OŠ Mokošica 61, OŠ Antuna Masle 14 i OŠ Montovjerna 76. Pet osnovnih škola (OŠ Marina Držića, OŠ Ivana Gundulića, OŠ Lapad, OŠ Mokošica i OŠ Montovjerna) imaju dobre uvjete za organiziranje Produženog boravka, što znači da imaju uređene učionice i školske kuhinje u kojima se svakodnevno priprema hrana za djecu. Učenici OŠ Marina Getaldića hrane se izvan škole u restoranu Konobe Pupo, a učenicima OŠ Antuna Masle hranu priprema Studentski centar Dubrovnik. Radi ujednačene prehrane u produženom boravku Zavod za javno zdravstvo Dubrovačko-neretvanske županije izradio je za osnovne škole Upute o prehrani i jelovnike po kojima se pripremaju obroci za djecu.

Sukladno Pravilniku o organizaciji Programa produženog boravka u osnovnim školama Grada Dubrovnika dnevna cijena usluge produženog boravka za roditelje iznosi 25,00 kuna, a razliku do ekonomske cijene programa podmiruje Grad Dubrovnik. Izmjenama i dopunama ovog Pravilnika za drugo dijete u produženom boravku odobrava se popust od 50%, a za svako sljedeće dijete odobrava se oslobođenje od 100% cijene za roditelje. Roditelji koji primaju zajamčenu minimalnu naknadu Centra za socijalnu skrb oslobođeni su plaćanja usluge produženog boravka.

Na poslovima Produženog boravka zaposleno je 35 učiteljica i 6 kuharica.

**Stručno-razvojne službe**

U cilju što kvalitetnije skrbi o učenicima osnovnih škola, posebno učenika s poteškoćama

koje im onemogućavaju uspješno svladavanje nastavnih sadržaja te učenika koji pokazuju

neprimjerene oblike ponašanja, Grad Dubrovnik već dugi niz godina osigurava sredstva za rad stručnih službi u osnovnim školama i to: OŠ Lapad - 1 socijalni pedagog na pola radnog vremena i 1 socijalni radnik, OŠ Marina Getaldića – 1 socijalni pedagog, OŠ Ivana Gundulića - 1 psiholog, OŠ Mokošica – 1 socijalni pedagog na pola radnog vremena i OŠ Antuna Masle – 1 pedagog na pola radnog vremena. U proračunu Grada Dubrovnika za 2021. godinu sredstva za financiranje ½ plaće stručnog suradnika socijalnog pedagoga osiguravaju se u Osnovnoj školi Montovjerna umjesto u Osnovnoj školi Lapad.

Unutar ovog projekta osigurava se i plaća računovodstvenog referenta u Osnovnoj školi Mokošica nakon što je Ministarstvo odbilo zapošljavanje na upražnjeno radno mjesto računovodstvene referentice koja je otišla u mirovinu.

**Asistent u nastavi**

S ciljem uključivanja učenika s posebnim obrazovnim potrebama u redoviti sustav odgoja i obrazovanja, Grad Dubrovnik već dugi niz godina provodi projekt Asistent u nastavi. Sredstva za ovaj projekt osiguravaju se dijelom iz Europskog socijalnog fonda, a dijelom iz proračuna Grada Dubrovnika. Naime, u kolovozu 2017. godine Grad Dubrovnik se u partnerstvu s Dubrovačkom razvojnom agencijom (DURA) i osnovnim školama javio na otvoreni poziv za dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama“ koji je raspisalo Ministarstvo znanosti i obrazovanja za dodjelu sredstava iz Europskog socijalnog fonda.

Odobrena su sredstva u iznosu od 5.653.664,64 kuna za četverogodišnje razdoblje.

Sukladno Pravilniku o pomoćnicima u nastavi i stručnim komunikacijskim posrednicima (NN102/18, 59/19 i 22/20) postupak odobravanja pomoćnika u nastavi započinje zahtjevom škole prema nadležnom županijskom odjelu koji predmete zaprimljene od škola dostavlja Stručnom povjerenstvu. Mišljenje Stručnog povjerenstva s cjelokupnom dokumentacijom županijski odjel dostavlja osnivaču koji donosi odluku o uključivanju pomoćnika u nastavi te istu dostavlja Ministarstvu znanosti i obrazovanja na prethodnu suglasnost.

Grad Dubrovnik je od početka pedagoške godine donio odluke o uključivanju 42 pomoćnika u nastavi u osnovnim školama Grada Dubrovnika. U suradnji s Dubrovačkom razvojnom agencijom DURA podnesen je zahtjev Agenciji za strukovno obrazovanje i obrazovanje odraslih za sufinanciranje plaća svih pomoćnika iz Europskog socijalnog fonda s tim da je Grad Dubrovnik dužan osigurati dio sredstava iz svojih izvornih prihoda.

Pomoćnici u nastavi rade u svim osnovnim školama Grada Dubrovnika: OŠ Marina Getaldića 4, OŠ Marina Držića 6, OŠ Lapad 8, OŠ Ivana Gundulića 13, OŠ Mokošica 5, OŠ Antuna Masle 1, OŠ Montovjerna 4.

**Sufinanciranje školskog športa**

S ciljem reguliranja rada školskih športskih klubova u osnovnim školama, Grad Dubrovnik u proračunu osigurava ove godine samo minimalna sredstva za sufinanciranje školskog športa. To se u prvom redu odnosi na rad školskih športskih klubova u kojima rade vanjski suradnici. Oni sa školom sklapaju ugovor o djelu, koji se financira dijelom iz članarina (u svim školama članarina iznosi 50,00 kuna), a dijelom iz proračuna.

Projekt će se provoditi u OŠ Marina Getaldića, OŠ Marina Držića i OŠ Lapad ukoliko dođe do popuštanja epidemioloških mjera.

Unutar ovog projekta osiguravaju se također sredstva za gradska natjecanja osnovnih škola koje provodi Županijski savez školskog športa.

**Tekuće i investicijsko održavanje**

Budući je Grad Dubrovnik značajno povećao materijalne i financijske rashode osnovnih škola, u kojima su i sredstva za tekuće i investicijsko održavanje školskih zgrada, u svom proračunu osigurava dodatno samo minimalna sredstva za moguće hitne intervencije u školama.

**Ostali projekti u osnovnom školstvu**

Sve osnovne škole Grada Dubrovnika sudjeluju u projektu e-škole. Škole su u okviru ovog projekta dobile vrijednu informatičku opremu, a Grad Dubrovnik u svom proračunu osigurava sredstva za plaćanje tzv. e-tehničara koji pruža pomoć zaposlenicima škole pri korištenju lokalne mreže škole i računalne opreme.

Osnovne škole Grada Dubrovnika sudjeluju i u 2021. godini u programima Shema školskog voća i Školski medni dan.

U Proračunu Grada Dubrovnika za 2021. godinu osigurano je na stavkama škola 3.100.000,00kuna za kupnju školskih udžbenika i radnih materijala svim učenicima osnovnih škola na području Grada Dubrovnika sukladno Zakonu o udžbenicima i drugim obrazovnim materijalima za osnovnu i srednju školu (NN116/18) i Pravilniku o financiranju obrazovnih materijala učenicima osnovnih škola Grada Dubrovnika (Službeni glasnik Grada Dubrovnika, 6/19).

Gradsko vijeće Grada Dubrovnika donijelo je Odluku o cijeni toplog obroka za učenike osnovnih škola. To je prvi korak ka uvođenju prehrane svih učenika u osnovnim školama, najprije u Osnovnoj školi Montovjerna kao pilot projekt u 2021. godini.

**Oprema**

Sukladno iskazanim potrebama osnovnih škola Grad Dubrovnik je u svom proračunu za 2021. godinu osigurao 682.500,00 kuna decentraliziranih sredstava za nabavu potrebne opreme u osnovnim školama.

**4. OSTALO ŠKOLSTVO**

Za razliku od osnovnih škola na području Grada Dubrovnika, kojima je Grad Dubrovnik osnivač, na području srednjeg i visokog školstva Grad Dubrovnik sufinancira samo određene projekte od posebnog interesa za Grad.

**4.1. Srednje školstvo**

Na području srednjeg školstva Grad Dubrovnik u 2021. godini osigurava sredstva za dva projekta: projekt pripreme za državnu maturu i projekt subvencioniranja udžbenika za srednje škole.

S ciljem poboljšanja uspjeha naših srednjoškolaca pri upisima na željene fakultete Grad Dubrovnik sufinancira organizirane oblike priprema za državnu maturu koje se organiziraju na području Grada Dubrovnika. Sukladno zaključku gradonačelnika pravo na subvenciju troškova pripreme za državnu maturu imaju svi polaznici koji imaju prebivalište na području Grada Dubrovnika u iznosu od 1/3 ukupnih troškova pripreme. Pravo na subvenciju troškova za dodatnu 1/3 ukupnih troškova pripreme imaju polaznici koji ispunjavaju uvjet imovine i prihoda iz Odluke o socijalnoj skrbi Grada Dubrovnika. Za ovaj projekt osigurano je u proračunu za 2021. godinu 30.000,00 kuna.

U srpnju 2017. godine Gradsko vijeće Grada Dubrovnika je donijelo Pravilnik o sufinanciranju nabave udžbenika učenicima/cama srednjih škola. Sukladno spomenutom Pravilniku pravo na sufinanciranje nabave školskih udžbenika ostvaruju učenici čija oba roditelja imaju prebivalište na području Grada Dubrovnika najmanje šest mjeseci od dana podnošenja zahtjeva za sufinanciranje nabave udžbenika za srednju školu, te koji pohađaju kao redoviti učenici jednu od srednjih škola na području Republike Hrvatske.

Za ovu namjenu osigurano je u proračunu Grada Dubrovnika za 2021. godinu 500.000,00 kuna.

**4.2. Visoko školstvo**

Na području visokog školstva Grad Dubrovnik osigurava 30.000,00 kuna za projekt Slavističke škole koja se tradicionalno svake godine održava u Dubrovniku.

U proračunu Grada Dubrovnika za 2021. godinu osigurano je i 10.000,00 kuna za projekte u visokom školstvu.

**4.3. Stipendije i krediti za školovanje**

Sukladno Pravilniku o stipendiranju učenika i studenata s područja Grada Dubrovnika (Službeni glasnik Grada Dubrovnika 27/17) Grad Dubrovnik je raspisao natječaje za školsku godinu 2020./2021. i to:

* natječaj za učenike i studente koji su sami stradalnici ili su djeca stradalnika iz Domovinskog rata
* natječaj za nadarene studente: 10 stipendija u području prirodnih, tehničkih i biotehničkih znanosti te području biomedicine i zdravstva, 10 stipendija u području društvenih i humanističkih znanosti i 2 stipendije u umjetničkom području
* natječaj za učenike i studente u deficitarnim zanimanjima: 8 stipendija za učenike i 13 stipendija za studente,
* natječaj za učenike i studente iz obitelji slabijeg imovnog stanja: 6 stipendija za učenike i 10 stipendija za studente
* natječaj za studente koji su osobe s invaliditetom

Temeljem raspisanih natječaja pravo na stipendiju ostvarilo je ukupno 21 učenik i 62 studenta.

Počevši od školske godine 2019./2020. svim učenicima i studentima koji primaju stipendiju Grada Dubrovnika povećao se iznos stipendije i to:

* učenicima koji se školuju u Dubrovniku s 320,00 na 500,00 kuna
* učenicima koji se školuju izvan Dubrovnika s 640,00 na 1.000,00 kuna
* studentima koji studiraju u Dubrovniku sa 600,00 na 800,00 kuna
* studentima koji studiraju izvan Dubrovnika s 1.000,00 na 1.500,00 kuna

Za isplatu stipendija i jednokratnih novčanih pomoći za školovanje u proračunu za 2021. osigurano je 1.950.000,00 kuna.

Grad Dubrovnik će sukladno sporazumu stipendirati 10 studenata Grada Vukovara s ukupnim iznosom od 80.000,00 kuna.

Pored stipendiranja Grad Dubrovnik već dugi niz godina provodi projekt kreditiranja školovanja koji se provodi u suradnji sa Zagrebačkom bankom.

Ovim projektom želi se omogućiti svakom dubrovačkom studentu da, neovisno o materijalnim mogućnostima roditelja, završi željeno školovanje. Projekt bilježi pojačani interes studenata za ovim oblikom pomoći, no realizacija kredita odvija se otežano što u poslovnoj banci objašnjavaju trenutnom situacijom na bankarskom tržištu.

Za program kreditiranja školovanja u proračunu Grada Dubrovnika za 2021. godinu osigurano je 200.000,00 kuna za podmirenje tzv. interkalarne kamate.

**5. KAPITALNA ULAGANJA U ŠKOLSTVO**

Kapitalna ulaganja u školstvo spadaju u djelokrug rada Upravnog odjela za izgradnju i upravljanje projektima. U proračunu Grada Dubrovnika za 2021. godinu planirani su sljedeći projekti iz područja školstva:

**5.1. Dogradnja Osnovne škole Mokošica**

S ciljem prelaska Osnovne škole Mokošica na rad u jednoj smjeni u 2021. godini planira se dovršetak izrade glavnog projekta dogradnje škole na mjestu postojećeg vanjskog igrališta. Dogradnja će sadržavati 16 novih učionica, administrativnih i tehničkih prostora i pripadajućih sanitarija. Za dovršetak izrade glavnog projekta osigurano je u Proračunu Grada Dubrovnika za 2021. godinu 400.000,00 kuna.

**5.2. Adaptacija zgrade u Ulici Ilije Sarake za potrebe Osnovne škole Marina Getaldića**

Osnovna škola Marina Getaldića trenutno radi na dvije lokacije: u zgradi Gimnazije Dubrovnik te u zgradi Područne škole Centar. S ciljem prelaska svih odjela škole u povijesnu jezgru te jednosmjenski rad, Grad Dubrovnik je sklopio ugovor s Dubrovačkom biskupijom o korištenju zgrade u Ulici Ilije Sarake 7 za potrebe Osnovne škole Marina Getaldića. Grad Dubrovnik je financirao izradu idejnog rješenja adaptacije zgrade za potrebe škole i ishodio suglasnost Ministarstva znanosti i obrazovanja, izrađena je novelacija projekta prema kojem bi se u zgradu u Ulici Ilije Sarake smjestila prva tri razredna odjela ove škole, dok bi se četvrti razred smjestio u zgradu Područne škole Centar. Svi troškovi adaptacije zgrade za potrebe škole Marina Getaldića financirat će se dobrotvornom donacijom zaklade Caboga Stiftung.

Za ovaj je projekt u gradskom proračunu za 2021. godinu osigurano 14.000.000,00 kuna.

**5.3. Sportska dvorana Orašac**

U Orašcu se na postojećem nogometnom igralištu planira izgradnja jednodijelne sportske dvorane koja će se prvenstveno koristiti kao školska sportska dvorana Osnovne škole Antuna Masle. Predviđeno je da dvorana toplom vezom bude povezana sa školom, a sastoji se podruma i prizemlja. Dvorana ima i vlastiti vanjski ulaz predviđen za korištenje dvorane u sportsko-rekreacijske svrhe izvan nastave. U proračunu Grada Dubrovnika za 2021. godinu osigurano 323.000,00 kuna za izradu projektne dokumentacije.

**5.4. Energetska obnova zgrada osnovnih škola**

U 2021. godini nastavit će se s projektom energetske obnove zgrada dubrovačkih osnovnih škola: Osnovne škole Mokošica i Osnovne škole Marina Držića (škole za djecu s posebnim programom) za koje su u proračunu Grada Dubrovnika osigurana inicijalna sredstva.

KLASA: 602-01/21-01/01

URBROJ: 2117/01-09-21-03

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**8**

Na temelju članka 49. Zakona o predškolskom odgoju i obrazovanju („Narodne novine“, broj 10/97., 107/07. i 94/13.) i članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**PROGRAM JAVNIH POTREBA U PREDŠKOLSKOM ODGOJU**

**GRADA DUBROVNIKA ZA 2021. GODINU**

**1. UVOD**

Prema Zakonu o predškolskom odgoju i obrazovanju („Narodne novine“, broj 10/97, 107/07 i 94/13) predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi djece koji se ostvaruju u dječjim vrtićima. Dječji vrtići su javne ustanove koje djelatnost predškolskog odgoja obavljaju kao javnu službu.

Prema spomenutom Zakonu predškolski odgoj se ostvaruje u skladu s razvojnim osobinama i potrebama djece te socijalnim, kulturnim, vjerskim i drugim potrebama njihovih obitelji. Organizira se i provodi kako bi se doprinijelo očuvanju tjelesnog i mentalnog zdravlja djeteta, poticanju cjelovitog razvoja funkcija u skladu sa zakonitostima djetetova razvoja i stvarnim individualnim mogućnostima.

Programom javnih potreba u predškolskom odgoju Grada Dubrovnika (u nastavku teksta: Program javnih potreba) utvrđuje se oblik, opseg, kvaliteta i način zadovoljenja javnih potreba u djelatnosti predškolskog odgoja i obrazovanja te skrbi o djeci predškolske dobi (u nastavku teksta: predškolski odgoj) prema potrebama i interesima građana Grada Dubrovnika.

Prema Zakonu o predškolskom odgoju i obrazovanju, djelatnost predškolskog odgoja financira se pretežno sredstvima proračuna lokalne i područne (regionalne) samouprave te sudjelovanjem roditelja u cijeni programa predškolskog odgoja, u koje su uključena njihova djeca. Određeni programi, kao što su posebni programi za djecu s poteškoćama u razvoju te program predškole, sufinanciraju se iz sredstava Državnog proračuna Republike Hrvatske.

Programom javnih potreba, za koji se sredstva osiguravaju u Proračunu Grada Dubrovnika, obuhvaćeni su sljedeći programi:

* redoviti programi predškolskog odgoja: cjelodnevni i skraćeni jaslični i vrtićni programi odgoja i obrazovanja, koji se ostvaruju u javnoj ustanovi Dječji vrtići Dubrovnik i 3 (tri) privatna vrtića čiji su osnivači fizičke osobe i
* program predškolskog odgoja za djecu s teškoćama u razvoju pri Osnovnoj školi Marina Držića.

**2. IZVJEŠĆE O PROVEDBI PROGRAMA JAVNIH POTREBA U PREDŠKOLSKOM ODGOJU GRADA DUBROVNIKA ZA 2020. GODINU**

Program javnih potreba u predškolskom odgoju za 2020. godinu obuhvaćao je programe odgoja i obrazovanja koji su se provodili u javnoj ustanovi Dječji vrtići Dubrovnik i privatnim dječjim vrtićima „Petar Pan“, „Calimero“ i „Bubamara“ te program predškolskog odgoja za djecu s teškoćama u razvoju pri Osnovnoj školi Marina Držića.

U skladu s Izvješćem o radu Dječjih vrtića Dubrovnik tijekom pedagoške godine 2019./2020. rad u Dječjim vrtićima Dubrovnik bio je organiziran u 93 odgojne skupine s 1797 djece. Primarnim programima bilo je obuhvaćeno 1759 djece jasličke i vrtićke dobi u 90 odgojne skupine (468 djece u 28 odgojnih skupina jaslica te 1291 dijete u 62 odgojne skupine vrtića). Kraći popodnevni program pohađalo je 19 djece u jednoj odgojnoj skupini te 19 djece u dvije odgojne skupine kraćeg petosatnog vrtićkog programa (Šipan i Lopud).

**Tablica 1: rekapitulacija programa**

|  |  |  |  |  |  |  |
| --- | --- | --- | --- | --- | --- | --- |
| **VRSTA PROGRAMA** | **BROJ ODGOJNIH SKUPINA** | **BROJ ODGOJITELJA** | **BROJ UPISANE DJECE** | **BROJ DJECE S TEŠKOĆAMA UKLJUČENA U REDOVNE SKUPINE** | **BROJ DJECE S TEŠKOĆAMA KOJA IMAJU OSOBNOG POMAGAČA** | **PROSJEČAN BROJ DJECE PO SKUPINAMA** |
|
|
| **10-SATNI JASLIČNI** | 28 | 56 | 468 | 63 | 6 | 16,7 |
| **10-SATNI VRTIĆNI** | 62 | 124 | 1291 | 272 | 28 | 20,8 |
| **5-SATNI** | 2 | 2 | 19 | / | / | 9,5 |
| **3-SATNI** | 1 | 1 | 19 | 1 | / | 19,0 |
| **UKUPNO** | **93** | **183** | **1797** | **336** | **34** | **16,5** |

Prosječan broj djece po skupinama je sedamnaestero (16,5) djece. U nekim skupinama je broj djece nešto veći od onog propisanog Državnim pedagoškim standardom, posebno u jasličnim skupinama, a sve zbog velikog broja zahtjeva roditelja za smještajem djece u vrtiće i jaslice.

S obzirom na navedeno, Dječji vrtići Dubrovnik nastojali su osigurati dovoljan broj odgojitelja i stručnih suradnika, kao i svih drugih zaposlenika, kako bi se zadovoljila kvaliteta kroz sve segmente rada u Vrtiću.

Tijekom pedagoške godine ispisalo se iz vrtića 86 djece. Na svako upražnjeno mjesto upisivala su se nova djeca te su se zaprimale nove prijave i na taj način je broj djece u skupinama i ukupan broj djece u vrtiću ostao isti.

U redovne programe Dječjih vrtića Dubrovnik bilo je uključeno 336 djece s poteškoćama u razvoju, a njih 34 je imalo osobnog pomagača.

Po broju djece i po broju zaposlenika kojih je u protekloj godini bilo 330, Dječji vrtići Dubrovnik ubrajaju se među najveće predškolske ustanove u Republici Hrvatskoj.

Zbog jednostavijeg i učinkovitijeg rada Dječji vrtići Dubrovnik organizacijski su se podijelili u tri cjeline: prvu cjelinu čine vrtići Palčica, Škatulica, Lapadski Dvori i Radost, drugu cjelinu čine vrtići Pile, Pile 2, Gruž, Kono, Kono 2, Izviđač i Ciciban i treću cjelinu čine vrtići Pčelica, Opskrbi centar, Vita, POS, Aster, Stara Mokošica, Osojnik, Zaton, Trsteno, Gromača, Šipan i Lopud. Svaka cjelina ima svoj stručno razvojni tim koji je zadužen za stručno praćenje rada vrtića.

Tijekom 2019. godine Grad Dubrovnik je započeo podjelu Dječjih vrtića Dubrovnik na dvije predškolske ustanove na način da se osniva Dječji vrtić Pčelica sa sjedištem u Mokošici, dok postojeća ustanova Dječji vrtići Dubrovnik nastavlja s obavljanjem djelatnosti predškolskog odgoja i obrazovanja za uže područje Grada. U tom smislu Gradsko vijeće Grada Dubrovnika je donijelo Odluku o podjeli Dječjih vrtića Dubrovnik i Rješenje o imenovanju privremene ravnateljice Dječjeg vrtića Pčelica. Ministarstvo znanosti i obrazovanja dalo je suglasnost na akte Grada Dubrovnika, zatražena je suglasnost na plan i program rada ustanove koja je kao nova predškolska ustanova registrirana na Trgovačkom sudu u Dubrovniku. Grad Dubrovnik je predao dokumentaciju i od Dubrovačko-neretvanske županije zatražio izdavanje rješenja o početku rada nove predškolske ustanove.

Nakon što su u okviru projekta **Grad ZA djecu** Gradu Dubrovniku odobrena bespovratna sredstva u iznosu od 14.080.986,10 kuna od 1. travnja 2019. godine u pojedine vrtiće Dječjih vrtića Dubrovnik uvedeno je desetosatno radno vrijeme od 9,30 do 19,30 sati kao i rad subotom. Ponuđeni poslijepodnevni program u vrtićima Izviđač, Pile, Ciciban, Palčica, Škatulica i Pčelica pohađalo je 187, a program subotom u vrtićima Palčica i Pčelica 208 djece predškolskog uzrasta. Program vrtića obogaćen je ponudom Montessori i sportskog programa za koje je nabavljena odgovarajuća oprema. Zaposleni su novi odgajitelji, osobni pomagaći, tehničko i stručno osoblje (psiholog i edukacijski rehabilitator – nestručna zamjena). U okviru ovog projekta financirane su brojne edukacije usmjerene na jačanje stručnih kompetencija.

Cijene programa predškolskog odgoja dječjih vrtića i jaslica u vlasništvu Grada Dubrovnika određene su Zaključkom Gradskog vijeća o načinu i uvjetima sudjelovanja roditelja - korisnika usluga u cijeni programa dječjih vrtića i jaslica u vlasništvu Grada Dubrovnika i iznose:

- za primarni jaslički i vrtićki desetosatni program od 250,00 do 550,00 kn

(ovisno o mjesečnim primanjima po članu obitelji)

- za kraći vrtićki popodnevni trosatni program 250,00 kn

- za kraći vrtićki primarni petosatni program (Gromača,

Šipan i Lopud) 150,00 kn

Mjerama socijalnog programa Grada Dubrovnika utvrđeni su kriteriji za potpuno ili djelomično oslobađanje od obveze sudjelovanja u cijeni programa za pojedine roditelje - korisnike usluga. Ove olakšice koristilo je 423 djece korisnika usluga vrtića u svim programima tijekom godine, odnosno 23,5% upisane djece.

Zaklada Blaga djela iz Dubrovnika plaćala je korištenje vrtića za prosječno 39 djece iz socijalno ugroženih obitelji tijekom pedagoške godine, ukupno 12.795,00 kuna mjesečno.

Zbog izbijanja epidemije korona virusa i proljetnog zaključavanja u kojem je vrtić pohađalo jako malo djece roditelji – korisnici usluga vrtića bili su zaključcima gradskog vijeća i gradonačelnika oslobođeni plaćanja cijene usluge vrtića za razdoblje od 16. do 31. ožujka 2020. te za mjesece travanj, svibanj i lipanj 2020. godine.

Tijekom lipnja 2020. godine (od 4. do 12. lipnja) proveden je upis djece u dječje vrtiće i jaslice za pedagošku 2020./2021.godinu. Upisi su se zbog epidemije provodili kasnije nego je uobičajeno, provodili su elektronski, putem aplikacije e-upisi koja se nalazila na mrežnoj stranici Dječjih vrtića Dubrovnik. U upisnom roku zaprimljeno je 295 zahtjeva za upis od čega 193 zahtjeva za jaslice i 82 za vrtić, 1 zahtjev za kraći popodnevni program te 19 zahtjeva koji ne ispunjavaju uvjete natječaja.

Na prijedlog Komisije za upis, Upravno vijeće Dječjih vrtića Dubrovnik utvrdilo je 29. srpnja 2020. godine Listu prvenstva za upis djece u Dječje vrtiće Dubrovnik u pedagoškoj godini 2020./2021. Primljeno je ukupno 276 djece, od toga 193 u program jaslica i 83 djece u program vrtića.

Članovi Stručnog tima upis djece u vrtić provode putem inicijalnog intervjua i upitnika za roditelje. Upitnik sadržava bitne anamnestičke podatke o razvoju djeteta i njegovom obiteljskom statusu. To je prilika da se od samog uključivanja djeteta u vrtić ostvari dobar kontakt te potakne roditelje na suradnju i pravovremeno otkrivanje eventualnih zdravstvenih, razvojnih i emocionalnih poteškoća djeteta. Članovi Stručnog tima primjećuju da iz godine u godinu raste broj djece sa zdravstvenim poteškoćama, posebno djece s alergijskim bolestima, a raste i broj djece iz jednoroditeljskih obitelji.

Grad Dubrovnik je tijekom pedagoške godine 2020./2021. godine uložio znatna sredstva u uređenje i opremanje dječjih vrtića na svom području. Slijedi pregled ulaganja u radove, opremu i didaktički materijal:

**Tablica 2: Ulaganja u opremu u Dječjim vrtićima Dubrovnik**

|  |  |  |  |
| --- | --- | --- | --- |
| **RED.**  **BROJ** | **VRTIĆ** | **NAMJEŠTAJ I OPREMA** | **IZNOS** |
| 1. | Palčica, Nova Palčica, Mala kuća, Ciciban,Izviđač | Namještaj, zavjese, vrata na sanitarijama,dizalica topline,hladnjak | 1.381.420,69 |
| 2. | Gromača,Pile,Palčica | Oprema za kuhinje | 373.020,00 |
| 3. | Kono, Kono 1, Pčelica-Pos, Radost, Pile, Pile II, Gromača, Pčelica | Ugradnja klima uređaja | 85.412,25 |
| 4. | Palčica, Pčelica,Pile,Izviđač,Zaton,Škatulica | Uredska oprema i namještaj | 87.244,05 |
| 5. | Palčica,Mala kuća,Zaton | Vrata na sanitarijama | 88.767,00 |
| 6. | Pčelica-Sunce,Palčica | Popravak vanjskih igrala | 18.812,50 |
|  |  | **Ukupno:** | **2.034.676,49** |

**Tablica 3: Ulaganja u radove i održavanje u Dječjim vrtićima Dubrovnik**

|  |  |  |  |
| --- | --- | --- | --- |
| **RED.**  **BROJ** | **VRTIĆ** | **RADOVI** | **IZNOS** |
| 1. | Palčica, Kono, Gruž, Izviđač, Pile, Gromača,Ciciban,Šipan | Adaptacija kuhinja I i II kat, ličilački radovi,sanacija krova,proširenje kuhinje,postavljanje parketa,sanacija kupaonice,građ.radovi i izrada senzorne sobe | 602.672,32 |
| 2. | DV Izviđač, DV Pile | Izrada i sanacija potpornih zidova | 905.525,30 |
| 3. | DV Pčelica-Aster | Građevinski radovi i sanacija vlage | 32.322,50 |
| 4. | Palčica | Oborinska odvodnja | 699.840,18 |
|  |  | **UKUPNO** | **2.240.360,40** |

**Tablica 4: Didaktika, likovni materijal i literatura**

|  |  |  |  |
| --- | --- | --- | --- |
| **RED.**  **BROJ** | **VRTIĆ** | **DIDAKTIKA,LIKOVNI MATERIJAL I LITERATURA** | **IZNOS** |
| 1. | Svi vrtići | Didaktika | 158.601,31 |
| 2. | Svi vrtići | Likovni materijal | 181.496,65 |
| 3. | Palčica, Pčelica, Pile | Dopuna knjiga u biblioteci | 7.004,00 |
|  |  | **UKUPNO** | **347.101,96** |

**Tablica 4: Rekapitulacija ulaganja**

|  |  |  |
| --- | --- | --- |
| **RED.BR.** |  | **IZNOS** |
| 1. | Namještaj i oprema | **2.034.676,49** |
| 2. | Radovi | **2.240.360,40** |
| 3. | Didaktika,Literatura,Likovni materijal | **347.101,96** |
|  | **UKUPNO** | **4.622.138,85** |

U okviru projekta Grad ZA djecu nabavljeno je dostavno vozilo za prijevoz hrane u Dječjim vrtićima Dubrovnik u iznosu od 136.598,79 kuna te informatička oprema uz iznosu od 119.100,00 kuna.

Putem Upravnog odjela za investicije i upravljanje projektima završeni su radovi adaptacije postojećeg prostora Dječjeg vrtića Zaton. Uređenjem je zgrada proširena te vrtić sada ima tri odgojno-obrazovne skupine.

Planirana sredstva za subvenciju rada privatnih vrtića isplaćena su u prva tri mjeseca 2020. godine u 100%-tnom iznosu, zatim su donacije zbog smanjenja prihoda proračuna Grada Dubrovnika uslijed epidemije smanjena na 50% za travanj, svibanj, lipanj, srpanj, kolovoz i rujan. U rujnu 2020. godine donesena je Odluka o izmjenama i dopunama Odluke o sufinanciranju i subvencioniran privatnih dječjih vrtića i djelatnosti dadilja na području Grada Dubrovnika prema kojoj je iznos subvencije za privatne vrtiće smanjen za 25% te iznosi 825,00 kuna za dijete u jaslicama, odnosno 750,00 kuna za dijete u vrtiću. Ukupno je privatnim vrtićima u 2020.godini isplaćeno 1.078.325 kuna i to: Dječji vrtić Calimero 608.000,00 kuna, Dječji vrtić Bubamara 288.825,00 kuna te Dječji vrtić Petar Pan 181.500,00 kuna.

Program predškolskog odgoja za djecu s poteškoćama u razvoju pri Osnovnoj školi Marina Držića pohađalo je u protekloj školskoj godini osmero djece.

Osnovna škola Marina Držića je petu godinu zaredom organizirala tzv. Ljetni kamp za djecu s poteškoćama. Kamp je trajao od 13. srpnja do 14. kolovoza 2020. godine, u rad kampa bilo je uključeno 15 djece s poteškoćama, od kojih 11 školskog uzrasta, a 4 vrtićke dobi. Bili su raspoređeni u jednu vrtićku i 5 školskih skupina, sve sukladno epidemiološkim mjerama koje su tada bile na snazi. U rad kampa bilo je uključeno 6 stručnih voditelja skupina, 3 asistenta, logoped te spremačica i vozač kombija.

**3. REDOVITI PROGRAMI PREDŠKOLSKOG ODGOJA U 2021. GODINI - OBLICI, OPSEG I NOSITELJI DJELATNOSTI**

Redoviti programi predškolskog odgoja u obliku cjelodnevnih i skraćenih jasličkih i vrtićkih programa odgoja i obrazovanja ostvaruju se u Gradu Dubrovniku u javnoj ustanovi Dječji vrtići Dubrovnik kao glavnom nositelju programa javnih potreba u predškolskom odgoju i 3 (tri) privatna vrtića čiji su osnivači fizičke osobe.

Dječji vrtić Pčelica je u osnivanju i trebao bi u 2021.godini postati samostalna predškolska ustanova.

3.1. JAVNA USTANOVA „DJEČJI VRTIĆI DUBROVNIK“

Dječji vrtići Dubrovnik organiziraju i provode programe njege, odgoja i obrazovanja, zdravstvene zaštite i prehrane djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima od starosne dobi od godinu dana do polaska u prvi razred osnovne škole.

U skladu s Planom i programom rada za pedagošku 2020./2021. godinu Dječji vrtići Dubrovnik organiziraju sljedeće programe odgoja i obrazovanja:

* primarni jutarnji program (desetosatni)
* jutarnji i popodnevni vrtićki programa (petosatni)
* vrtićki popodnevni program (trosatni)
* drugi kraći programi tijekom godine

**Primarni desetosatni jutarnji program**

Primarni jutarnji program organizira se kao desetosatni vrtićki (za djecu od 3. do polaska u osnovnu školu) i desetosatni jaslički program (za djecu od 1. do 3. godine života) kojim je u pedagoškoj 2020./2021. godini obuhvaćeno 1660 djece u 87 odgojne skupine, 1187 djece vrtićkog uzrasta u 57 odgojnih skupina i 473 djece jasličkog uzrasta u 31 skupini.

Radno vrijeme primarnih programa usklađeno je s radnim vremenom roditelja i traje od 6,30 do 16,30 sati (dežurstvo od 16,30 do 17,00 sati) odnosno od 9,30 do 19,30 sati.

Desetosatni program u vremenu od 9,30 do 19,30 sati organiziran je u vrtićima Izviđač, Pile, Ciciban, Palčica, Škatulica i Pčelica. Rad subotom, u vremenu od 6,30 do 16,30 sati organiziran je u vrtićima Palčica i Pčelica. Navedeni programi realiziraju se u okviru projekta Grad ZA djecu za koji je Grad Dubrovnik dobio bespovratna sredstva iz Europskog socijalnog fonda.

**Jutarnji i popodnevni petosatni vrtićki program**

Jutarnji i popodnevni petosatni vrtićki programi organizirani su na Šipanu gdje vrtić pohađa 13 djece i na Lopudu gdje je upisano petero djece. Oni rade sa po jednom mješovitom skupinom djece i to na Šipanu ujutro (od 7,30 do 13,00 sati), a na Lopudu poslijepodne (od 12,00 do 17,00 sati).

**Kraći vrtićki trosatni popodnevni program**

Popodnevni program organiziran je u ovoj pedagoškoj godini samo u Dječjem vrtiću Gruž s jednom skupinom od devetero djece.

Program zadovoljava potrebe djece od 3. godine života do polaska u prvi razred osnovne škole, a radno vrijeme ovog programa je od 15,00 do 18,00 sati. Od početka 2021. godine ove programe pohađat će djeca u programu predškole. Ukoliko bude potrebno, za potrebe programa besplatne predškole, otvorit će se i nove skupine.

Slijedi prikaz programa i broja djece sa stanjem na dan 30. rujna 2020.

**Tablica 5: Primarni jaslički program 10 - satni**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEČAN BROJ DJECE PO SKUPINAMA** |
| **PALČICA** | 8 | 16 | 128 | 3 | / | 5 | **16,00** |
| **ŠKATULICA** | 6 | 12 | 75 | 4 | / | 7 | **12,50** |
| **CICIBAN** | 3 | 6 | 54 | 3 | 3 | 2 | **18,00** |
| **IZVIĐAČ** | 3 | 6 | 51 | 11 | 2 | 6 | **17,00** |
| **KONO** | 1 | 2 | 16 | 1 | 1 | / | **16,00** |
| **PČELICA** | 3 | 6 | 47 | 5 | / | 4 | **15,67** |
| **PČELICA 1,2,3** | 3 | 6 | 45 | 3 | 1 | / | **15,00** |
| **MALA KUĆA** | 1 | 2 | 13 | 1 | / | 2 | **13,00** |
| **POS** | 1 | 2 | 14 | 2 | / | / | **14,00** |
| **VITA** | 1 | 2 | 16 | 1 | / | / | **16,00** |
| **ZATON** | 1 | 2 | 14 | 1 | / | / | **14,00** |
| **UKUPNO** | **31** | **62** | **473** | **35** | **7** | **26** | **15,20** |

**Tablica 6: Primarni vrtićki program 10 - satni**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEČAN BROJ DJECE PO SKUPINAMA** |
| **PALČICA** | 13 | 26 | 286 | 52 | 5 | 54 | **22,00** |
| **ŠKATULICA** | 5 | 10 | 99 | 21 | 3 | 18 | **19,80** |
| **RADOST** | 3 | 6 | 53 | 9 | 1 | 4 | **17,67** |
| **GRUŽ** | 3 | 5 | 55 | 19 | 2 | 5 | **18,33** |
| **CICIBAN** | 5 | 10 | 116 | 13 | 1 | 17 | **23,20** |
| **IZVIĐAČ** | 4 | 8 | 86 | 7 | 4 | 4 | **21,50** |
| **KONO** | 2 | 4 | 31 | 5 | / | 2 | **15,50** |
| **PILE** | 3 | 6 | 48 | 5 | 3 | 6 | **16,00** |
| **PČELICA** | 5 | 10 | 125 | 13 | 1 | 4 | **25,00** |
| **PČELICA 1,2,3** | 3 | 6 | 55 | 5 | 0 | 3 | **18,33** |
| **MALA KUĆA** | 3 | 6 | 55 | 12 | 4 | 5 | **18,33** |
| **OPSKRBNI CENTAR** | 1 | 2 | 21 | 8 | 1 | 4 | **21,00** |
| **POS** | 1 | 2 | 24 | 7 | 0 | 1 | **24,00** |
| **ASTER** | 1 | 2 | 19 | 1 | 1 | 2 | **19,00** |
| **OSOJNIK** | 1 | 3 | 28 | 1 | 0 | 2 | **28,00** |
| **ZATON** | 2 | 4 | 42 | 6 | 0 | 5 | **21,00** |
| **UKUPNO** | **57** | **116** | **1187** | **189** | **26** | **144** | **20,70** |

|  |  |  |  |  |  |  |  |
| --- | --- | --- | --- | --- | --- | --- | --- |
| **Tablica 7: Kraći vrtićki program 5 - satni** | | | | | | | |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEČAN BROJ DJECE PO SKUPINAMA** | |
| **LOPUD** | 1 | 1 | 5 | / | **/** | **/** | **5** | |
| **ŠIPAN** | 1 | 1 | 13 | / | **/** | **/** | **13** | |
| **UKUPNO** | **2** | **2** | **18** | **/** | **/** | **/** | **9** | |

|  |  |  |  |  |  |  |  |
| --- | --- | --- | --- | --- | --- | --- | --- |
| **Tablica 8: Kraći vrtićki program 3 – satni** | | | | | | | |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEČAN BROJ DJECE PO SKUPINAMA** |
| **GRUŽ POPODNE** | 1 | 1 | 9 | / | / | / | 9 |
| **UKUPNO** | **1** | **1** | **9** | **/** | **/** | **/** | **9** |

**Tablica 9: Rekapitulacija programa**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRSTA PROGRAMA** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEČAN BROJ DJECE PO SKUPINAMA** |
| **10-SATNI JASLIČKI** | 31 | 62 | 473 | 35 | 7 | 26 | **15,2** |
| **10-SATNI VRTIĆKI** | 57 | 116 | 1187 | 189 | 26 | 144 | **20,70** |
| **5-SATNI** | 2 | 2 | 18 | / | / | / | **9** |
| **3-SATNI** | 1 | 1 | 9 | / | / | / | **9** |
| **UKUPNO** | **91** | **181** | **1687** | **224** | **33** | **170** | **13,48** |

Budući da Dječji vrtići Dubrovnik vrše kontinuirani upis djece u vrtiće i jaslice na dan 31. prosinca 2020. godine u vrtić je bilo upisano 1688 djece, a liste čekanja nema.

U tekućoj pedagoškoj godini evidentno je smanjenje broja djece u Dječjim vrtićima Dubrovnik. To se može objasniti činjenicom da je zbog pojave epidemije puno ljudi ostalo bez posla pa je potreba za uslugom dječjeg vrtića manja.

Od 224djece s poteškoćama u razvoju uključene u redovne programe, njih 33 ima pomoćnika. Pomoćnici rade sa svakim djetetom po 2, odnosno 4 sata dnevno.

U ovoj pedagoškoj godini prepoznato je 170 potencijalno darovite djece s kojima se provodi Program za darovitu djecu. Cilj programa je rano prepoznavanje potencijalno darovite djece, utvrđivanje načina odgojno-obrazovnog djelovanja u cilju zadovoljavanja potreba i poticanja razvoja darovite djece u vrtiću i izvan vrtića.

**Drugi kraći programi tijekom godine**

U Dječjim vrtićima Dubrovnik nude se i drugi redoviti i povremeni programi kao što su:

* Program predškole u trajanju od 250 sati
* Vjerski program (u vrtićima Radost u Dubrovniku, Ježić na Osojniku i Mala kuća u Mokošici),
* Rano učenje engleskog jezika, tečaj francuskog jezika
* Program za darovite u svim vrtićima
* Montessori program u Dječjem vrtiću Mala kuća
* Programi umjetničkog, kulturnog i športskog sadržaja uz sudjelovanje na javnim nastupima.

Opisani opseg programa Dječjih vrtića Dubrovnik planira se realizirati s 340 djelatnika Dječjih vrtića Dubrovnik.

|  |  |  |
| --- | --- | --- |
| **REDNI**  **BROJ** | **RADNO MJESTO** | **BROJ IZVRŠITELJA** |
|  | Ravnatelj | 1 |
|  | Privremeni ravnatelj | 1 |
|  | Pedagog | 3 |
|  | Psiholog | 3 |
|  | Psiholog – pripravnik (EU fond) | 1 |
|  | Defektolog | 1 |
|  | Edukacijski rehabilitator - logoped | 2 |
|  | Edukacijski rehabilitator | 1 |
|  | Zdravstveni voditelj | 3 |
|  | Osobni pomagač (EU fond) | 34 |
|  | Odgojitelj | 187 |
|  | Odgojitelj (EU fond) | 16 |
|  | Odgojitelj – pripravnik (EU fond) | 1 |
|  | Tajnik | 2 |
|  | Administrativni referent | 1 |
|  | Voditelj računovodstva i knjigovodstva | 1 |
|  | Samostalni referent za planiranje i nabavu | 1 |
|  | Računovodstveni referent:  - osnovnih sredstava, sitnog inventara i blagajne  - obračun plaća  - saldokonti  - financijski knjigovođa  - materijalnog knjigovodstva - skladištar | 5 |
|  | EU projektni koordinator | 1 |
|  | Voditelj kuhinje | 4 |
|  | Kuharica | 4 |
|  | Kuharica (EU fond) | 2 |
|  | Kućni majstor – ložač - vozač | 6 |
|  | Pomoćna radnica u kuhinji | 17 |
|  | Radnica u praonici | 3 |
|  | Spremačica | 35 |
|  | Spremačica (EU fond) | 4 |
| **UKUPNO**: |  | **340** |

**Tablica 10: Zaposlenici Dječjih vrtića Dubrovnik po radnim mjestima**

U osiguravanju uvjeta za rad zaposlenih u Dječjim vrtićima Dubrovnik primjenjuju se odredbe Kolektivnog ugovora za zaposlene u predškolskim ustanovama Grada Dubrovnika, koji je potpisan u lipnju 2016. godine. Tijekom 2020. godine trebali su biti završeni pregovori i potpisan novi Kolektivni ugovor za zaposlene u predškolskim ustanovama Grada Dubrovnika, no epidemija je omela pregovore koji će biti nastavljeni u 2021. godini. U međuvremenu su do njihovog opoziva na snazi zaključak gradonačelnika Grada Dubrovnika kojim se za 10% smanjuje osnovica za isplatu plaća svim zaposlenicima kojima se plaća isplaćuje iz proračuna Grada Dubrovnika te zaključak kojim se privremeno odgađa isplata materijalnih prava.

**Mreža dječjih vrtića ustanove Dječji vrtići Dubrovnik - postojeće stanje i plan unaprjeđenja mreže**

Rad u pedagoškoj 2020./2021. godini odvija se u devet ustrojstvenih jedinica:

CICIBAN

GRUŽ

IZVIĐAČ

KONO – KONO I

PALČICA (središnji objekt), vrtić u Općoj bolnici Dubrovnik („ŠKATULICA“) te vrtić LOPUD

PČELICA (središnji objekt te OPSKRBNI CENTAR, VITA, IZMEĐU DOLACA i STARA MOKOŠICA I, II i III, MOKOŠICA POS) – TRSTENO – GROMAČA – OSOJNIK - ZATON

PILE

RADOST

Osim postojećih objekata dječjih vrtića, na području Grada Dubrovnika predviđa se gradnja novih objekata dječjih vrtića ili uključivanja postojećih objekata na kojima postoji mogućnost prenamjene građevine za obavljanje djelatnosti predškolskog odgoja i obrazovanja te skrbi o djeci rane i predškolske dobi, u suglasju s prostornim planovima Grada Dubrovnika.

U pripremi su Izmjene i dopune Generalnog urbanističkog plana Grada Dubrovnika kojima je predviđena izgradnja **dječjeg vrtića u Komolcu**. Donošenje Izmjena i dopuna Generalnog urbanističkog plana planira se u prvom tromjesečju 2021.godine.

Nakon usklađivanja prostorno planske dokumentacije, pokrenuo se postupak izrade projektne dokumentacije (izrada programa arhitektonsko-urbanističkog natječaja i geodetske usluge) za **novi dječji vrtić u Solitudu**. Ovaj projekt privremeno je odgođen zbog epidemije korona virusa.

S ciljem proširenja kapaciteta **dječjeg vrtića Pčelica** u Mokošici izrađen je idejni projekt i izvedeni potporni zidovi između objekta dječjeg vrtića i Jadranske ceste. Za dovršetak projektne dokumentacije za dogradnju i nadogradnju Dječjeg vrtića Pčelica planirano je u Proračunu Grada Dubrovnika za 2021. godinu 455.000,00 kuna.

**Financiranje djelatnosti ustanove Dječji vrtići Dubrovnik**

Djelatnost predškolskog odgoja u Dječjim vrtićima Dubrovnik financira se iz dvaju osnovnih izvora:

* iz sredstava Proračuna Grada Dubrovnika i
* sudjelovanjem roditelja u cijeni programa kojima su obuhvaćena njihova djeca.

U Proračunu Grada Dubrovnik za 2021. godinu planirana proračunska sredstva za djelatnost ustanove Dječji vrtići Dubrovnik iznose 26.327.800 kuna. Dječji vrtić Pčelica – u osnivanju planiran je s iznosom od 2.370.000,00 kuna.

Sudjelovanje roditelja djece s prebivalištem na području Grada Dubrovnika u cijeni programa

što ih njihova djeca ostvaruju u javnoj ustanovi Dječji vrtići Dubrovnik, određuje se ovisno o

vrsti i trajanju programa te socijalnom i imovnom statusu obitelji.

- primarni jutarnji desetosatni program od 250,00 do 550,00 kuna

- kraći vrtićki trosatni popodnevni program 250,00 kuna

- primarni kraći petosatni program (Gromača, Šipani Lopud) 150,00 kuna

Na traženje roditelja - korisnika usluga cijena spomenutih programa djelomično se umanjuje za sljedeće kategorije korisnika:

* za djecu hrvatskih ratnih vojnih i civilnih invalida Domovinskog rata

s utvrđenim stupnjem trajne invalidnosti od 50% do 80%................ 10%

* za djecu s poteškoćama u razvoju……………………………………..30%
* za djecu korisnika prava na pomoć za uzdržavanje………………... 70%
* za djecu samohranih roditelja……………………………………...… .10%
* roditelji s dvoje i više djece u vrtiću

za drugo dijete: ……………………………………………………....... 50%

za treće dijete: ……………………………………………………....... 100%

roditelji s četvero i više djece, za dijete koje pohađa vrtić………… 30%

* djece štićenici Dječjeg doma „Maslina“ u Dubrovniku…………..…. 70%.

Djeca roditelja koji nemaju prebivalište na području Grada Dubrovnika plaćaju punu ekonomsku cijenu programa koja iznosi 1.765,00 kuna.

Programi produljenog rada vrtića i rada subotom financiraju se sredstvima Europskog socijalnog fonda u okviru projekta Grad ZA djecu. Ovaj projekt planiran je u Proračunu za 2021. godinu u iznosu 2.000.000,00 kuna.

U travnju 2021. godine završava trogodišnja 1. faza projekta Grad za djecu. Projekt se planira nastaviti pod nazivom „*Nastavak unaprjeđenja usluga za djecu u sustavu ranog i predškolskog odgoja i obrazovanja"* za koji će biti raspisan natječaj na koji će se javiti Dječji vrtići Dubrovnik.

**2.2. PRIVATNI DJEČJI VRTIĆI**

U Program javnih potreba u predškolskom odgoju Grada Dubrovnika za 2021. godinu uključeno je i sufinanciranje programa 3 privatna dječja vrtića kojima su osnivački fizičke osobe, a to su:

**Dječji vrtić «Petar Pan»**

Iva Vojnovića 73

1 odgojna skupina desetosatnog jasličkog programa s 20 djece od jedne do tri godine života s prebivalištem na području Grada Dubrovnika. Program dječjeg vrtića sufinancira se u iznosu 198.000,00 kuna godišnje.

**Dječji vrtić «Calimero»**

Josipa Kosora 14

3 odgojne skupine desetosatnog vrtićkog programa sa 72 djece (od 3 godine do polaska u osnovnu školu) s prebivalištem na području Grada Dubrovnika. Program ovog dječjeg vrtića sufinancira se s godišnjim iznosom od 656.000,00 kuna.

**Dječji vrtić «Bubamara»**

Kralja Tomislava 7

2 odgojne skupine desetosatnog vrtićkog i jasličkog programa s 35 djece s prebivalištem na području Grada Dubrovnika. Program dječjeg vrtića sufinancira se s iznosom od 320.000,00 kuna godišnje.

Kriterij za sufinanciranje programa privatnih vrtića je broj djece korisnika programa predškolskog odgoja. Zbog pandemije korona virusa i drastičnog smanjenja proračunskih prihoda Grada Dubrovnika donesena je Odluka o izmjeni i dopuni Odluke o sufinanciranju i subvencioniranju privatnih dječjih vrtića i djelatnosti dadilja na području Grada Dubrovnika kojom je iznos mjesečne subvencije po djetetu smanjen te iznosi 750,00 kuna za dijete u vrtiću, odnosno 825,00 kuna za dijete u jaslicama, uz uvjet da cijena za roditelje ne prelazi 1.000,00 kuna.

**4. PROGRAM PREDŠKOLSKOG ODGOJA ZA DJECU S POTEŠKOĆAMA U RAZVOJU PRI OSNOVNOJ ŠKOLI MARINA DRŽIĆA**

Temeljem suglasnosti Ministarstva prosvjete i športa iz 2002. godine, pri Osnovnoj školi Marina Držića utemeljen je program predškolskog odgoja za djecu s posebnim potrebama. Ovim programom obuhvaćeno je u školskoj godini 2020./2021. osmero djece vrtićkog uzrasta. U ovom projektu Grad Dubrovnik osigurava plaće za medicinsku sestru, pedagoga, fizioterapeuta i stručnog suradnika struke edukator-rehabilitator. Sveukupno je za ovaj projekt u Proračunu Grada Dubrovnika osigurano 577.500,00 kuna proračunskih sredstava.

KLASA: 601-01/21-01/01

URBROJ: 2117/01-09-21-03

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**9**

Na temelju članka 74. u svezi čl. 76. Zakona o sportu („Narodne novine“, br. 71/06, 150/08, 124/10, 124/11, 86/12, 94/13, 85/15, 19/16, 98/19) i članka 32. Statuta Grada Dubrovnik(„Službeni glasnik Grada Dubrovnika“, br. 4/09, 6/10, 3/11, 14/12, 5/13, 6/13 – pročišćeni tekst, 9/15 i 5/18), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**PROGRAM JAVNIH POTREBA U ŠPORTU**

**GRADA DUBROVNIKA ZA 2021. godinu**

**UVOD**

Ustavom Republike Hrvatske utvrđena je obveza države da potiče skrb o športu. Stoga Grad Dubrovnik sredstvima iz godišnjeg proračuna sufinancira športsku djelatnost a Programom javnih potreba u športu, Grad Dubrovnik iskazuje svoje opredjeljenje u ovoj djelatnosti.

Šport pridonosi zdravom životu građana, odgoju i obrazovanju, te gospodarskom razvoju društva. Bavljenje športom, njegova promidžba športskim priredbama i postizanjem vrhunskih rezultata osnovni su motivi ulaganja u šport ,a održavanje tradicionalnih športskih priredbi od posebne važnosti za grad Dubrovnik pridonosi i raznolikosti turističke ponude. Šport je društvena djelatnost koja uspješno promovira Grad Dubrovnik na raznim natjecanjima u Republici Hrvatskoj te kroz razna međunarodna natjecanja na kojima uspješno, pojedinačno ili ekipno, nastupaju dubrovački športaši.

Grad Dubrovnik športsku djelatnost sufinancira sredstvima gradskog proračuna, kroz Program javnih potreba u športu Grada Dubrovnik, sukladno članku 76. stavak 4. i 6. Zakona o športu (Narodne novine 71. od 26. lipnja 2006. godine)

Javne potrebe u športu, sukladno članku 76. stavak 1. Zakona o športu su programi, odnosno aktivnosti, poslovi i djelatnosti od značaja za razvoj dubrovačkog športa i to:

1. poticanje i promicanje športa
2. provođenje športskih aktivnosti djece, mladih i studenata
3. djelovanje športskih udruga i športskih saveza
4. športska priprema, domaća i međunarodna natjecanja, te opća i posebna zaštita športaša,
5. zapošljavanje osoba za obavljanje stručnih poslova u športu,
6. športsko-rekreacijske aktivnosti građana,
7. športske aktivnosti osoba s teškoćama u razvoju i osoba s invaliditetom
8. planiranje, izgradnja, održavanje i korištenje športskih građevina značajnih za grad Dubrovnik
9. provođenje i financiranje znanstvenih i razvojnih projekata, elaborata i studija u funkciji razvoja športa.

Program se planira temeljem raspisanog Javnog poziva za prijave športskih programa u području javnih potreba u športu Grada Dubrovnika u 2021.g. na koji se javljaju klubovi članice Dubrovačkog saveza športova. Sastavni dio Javnog poziva za prijave športskih programa u području javnih potreba u športu Grada Dubrovnika u 2021.g. čine pripadajući Obrasci po svim programskim točkama. Po dostavi Obrazaca Povjerenstvo za formalne uvjete utvrđuje zapisnikom koji su klubovi dostavili uredno sve tražene dokumente te isti dalje dostavlja Povjerenstvu za ocjenu programa i projekata u području javnih potreba u športu koje utvrđuje nacrt prijedloga Programa.

Dubrovački savez športova kao zajednica športskih udruga Grada Dubrovnika, sukladno članku 76. stavak 2. Zakona o športu predlaže Program javnih potreba u športu Gradonačelniku i Upravnom odjelu za obrazovanje, šport, socijalnu skrb i civilno društvo koji prijedlog upućuju Gradskom vijeću na usvajanje, te se nakon usvajanja utvrđuje Program i Financijski plan javnih potreba u športu Grada Dubrovnika za 2021.g.

Sredstva proračuna namijenjena financiranju Programa javnih potreba u športu Grada Dubrovnika izdvajaju se temeljem članka 76. stavak 5. Zakona o športu, na račun Dubrovačkog saveza športova koji skrbi o ostvarivanju Programa.

**PROGRAMSKI CILJEVI**

Programski ciljevi dubrovačkog športa u 2021. godini temelje se na unapređenju razvoja športskog sustava u čemu vrhunski i kvalitetni šport treba biti poticajan ukupnom razvoju grada Dubrovnika, a to znači da treba poduzeti sve da se ta razina sačuva i unaprijedi, te da se športskim djelovanjem nastave uspjesi dubrovačkih športaša na državnim, europskim, svjetskim prvenstvima i olimpijskim igrama.Za ostvarivanje postavljenih programskih ciljeva bitna su tri osnovna zadatka: potpora razvoju mladih perspektivnih športaša u klubovima i športskim školama; potpora vrhunskim kolektivima i pojedincima, koji su zapravo športsko lice grada na nacionalnom i međunarodnom planu i promidžbom športa doprinose njegovom razvoju, te poticanje uključivanja u šport što većeg broja djece, mladeži i građana.

Polazno programsko određenje u ostvarivanju ciljeva je podmirenje zahtjeva vrhunskog športa koji je promicatelj gradskog i nacionalnog športa i potrebe jačeg unapređenja tradicionalnih dubrovačkih športova na vodi i moru te drugih razvijenih kvalitetnih športova za koje vlada javni interes i zajedničkih potreba u športu radi očuvanja i razvoja cjelovitosti sustava športa.

Programski ciljevi su:

* **ulaganja u razvoj mladih športaša**,

Ulaganje u športski razvoj mladih provodi se kroz rad športskih škola i mlađih selekcija klubova uz nadzor stručnog kadra radi stvaranja široke kvalitetne osnove kao uvjeta za postizanje boljih i većih športskih rezultata. Poticanje što većeg broja mladih da se uključe u različite športske programe i mogućnost selektiranja onih koji svojim motoričkim sposobnostima imaju preduvjet za bavljenjem vrhunskim športom. Provedbom športskih programa u klubovima omogućiti natjecateljski kontinuitet svih dobnih skupina športaša i mogućnost napredovanja i športskog usavršavanja. Osnova za odabir takvih nadarenih mladih športaša je u kvaliteti stručnog trenerskog kadra koje klub posjeduje.

* **stručni rad u športu**

Prvi preduvjet da bi se mladi športaši pravilno i uspješno razvijali je kvalitetan stručni rad i stručnost trenera koji svakodnevno rade na njihovom športskom obrazovanju. Ujedno stručni rad je jedan od najvažnijih elemenata u klupskoj hijerarhiji i temelj je svakog kluba koji želi ulagati i stvarati športaše. Zadaća Dubrovačkog saveza športova je sufinancirati stručni rad trenera u klubovima koji imaju razrađen sustav mlađih selekcija koje se natječu u obveznom sustavu natjecanja. Programski cilj Saveza obuhvaća i stručno usavršavanje te školovanje trenera u funkciji razvoja postojećeg trenerskog kadra dubrovačkog športa.

* **očuvanje postojeće vrhunske športske kvalitete**,

Očuvanje postojeće vrhunske športske kvalitete u Gradu Dubrovniku kao programski cilj zahtjeva ostvarenje športskih programa klubova kroz adekvatno i optimalno korištenje športske infrastrukture kao i osiguravanja sredstava iz Programa javnih potreba u športu za sufinanciranje klubova, kako bi se održao njihov kvalitativni nivo. Potrebno je u suradnji s Gradom Dubrovnikom planirati budući razvoj športske infrastrukture čime bi se zadovoljile potrebe i uvjeti za kvalitetniji rad športskih klubova. Vrhunski šport i dubrovački športaši su prepoznata vrijednost na svim velikim športskim događajima, te potiču ukupni razvoja športa i doprinose promidžbi i ugledu Dubrovnika i Hrvatske.

* **ulaganja u razvoj kvalitetnih i tradicionalnih dubrovačkih športova**

Ovaj programski cilj nadopunjuje prethodni, a prvenstveno se odnosi na, športove na vodi i moru, te kvalitetne športove u Gradu Dubrovniku. Razvoj ovih športova i klubova, te uspjesi športaša preduvjet se za širenje postojeće športske baze što dovodi do slijedećeg cilja Dubrovačkog saveza športova.

* **poticanje uključivanja u šport što većeg broja djece i mladeži te građana**

Stručan rad trenera u klubovima, kvalitetni i vrhunski rezultati športaša privlače i veći interes mladih za bavljenje športom. Cilj je šport programski približiti djeci i mladima kroz što veći broj športskih aktivnosti, razvoj novih športskih grana i još bolju komunikaciju sa športskim udrugama razvojem informatičkih aktivnosti Saveza. Krajnji cilj je proširit bavljenje športom na sve dobne skupine građana Grada Dubrovnika i te tako stvoriti uvjete za većim brojem rekreativaca.

**ŠPORTSKI PROGRAMI**

Športski su programi podijeljeni u osam točaka. To su: Međunarodna športska natjecanja, Tradicionalne športske priredbe od značaja za Grad Dubrovnik, Poticajni športski programi, Razvojni športski programi, Programi od zajedničkog interesa, Programi športskih klubova, Djelovanje dubrovačkog saveza športova dok je zadnja točka Ostali programi/Programska pričuva.

* 1. **MEĐUNARODNA ŠPORTSKA NATJECANJA**

Program podržava sudjelovanje dubrovačkih športaša posebno mlađih uzrasta na međunarodnim natjecanjima. Sufinanciraju se nastupi na raznim međunarodnim turnirima i regatama na kojima se natječu dubrovački športaši u svrhu priprema ili održavanja dugogodišnje uspješne suradnje s raznim športskim klubovima u inozemstvu. Važnost kontinuiranog održavanja ovakvih športskih priredbi je u tome što na takvim međunarodnim natjecanjima športaši stječu važna športska i kulturna iskustva, a to se posebice odnosi ma mlađe dobne uzraste. Suradnja dubrovačkih klubova sa raznim inozemnim športskim društvima i klubovima pridonosi i uspješnom prezentiranju Grada Dubrovnika izvan granica Hrvatske.

* 1. **TRADICIONALNE ŠPORTSKE PRIREDBE OD ZNAČAJA ZA GRAD DUBROVNIK**

Program podržava sufinanciranje tradicionalnih športskih priredbi od značaja za Grad u svrhu unapređenja dubrovačkog športa. Održavanje tradicionalnih športskih priredbi od značaja za Grad Dubrovnik osigurava i turističku promidžbu dolaskom velikog broja inozemnih športaša i športskih radnika na ova tradicionalna športska natjecanja. Potrebno je naglasiti kako dubrovački šport može pridonijeti kroz ovakve športske priredbe boljem razvoju športsko rekreativnog turizma. Od važnosti je zadržati i još više poticati ove programe kako bi međunarodno športsko djelovanje klubova i u buduće zadržalo status od posebnog interesa za Grad Dubrovnik.

**POTICAJNI ŠPORTSKI PROGRAMI**

Poticajni športski programi podržavaju stipendiranje športaša te pomažu u razvoju mladih perspektivnih športaša i mladih športaša invalida. Točku sačinjavaju: Potpora perspektivnim mladim športašima, Stipendije športaša, te Rad s osobama s posebnim potrebama koje se žele baviti športom i suradnja s športašima invalidima. Za kvalitetnu provedbu ove programske točke za korisnike su zadana pravila i razrađena mjerila.

* + 1. **POTPORA PERSPEKTIVNIM MLADIM ŠPORTAŠIMA**

Športski program Potpora perspektivnim mladim športašima sačinjava jedan od četiri osnovna programska cilja Programa javnih potreba u športu Grada Dubrovnika, a to je ulaganje u razvoj mlađih sportaša radi stvaranja široke kvalitativne osnove kao uvjeta daljnjeg napretka i očuvanja dostignute razine kvalitete dubrovačkog športa.

Za kvalitetnu provedbu ove programske točke za korisnike su zadana slijedeća pravila:

1. Financiranje programa perspektivnim sportaša vrši se na temelju mjerila i normativa donesenih za točku *3. Poticajni športski programi.*
2. 2.Sredstva su namijenjena isključivo dubrovačkim športašima u svojstvu dubrovačkih klubova, a iznimno dubrovačkih športaša u svojstvu nacionalnih reprezentacija ako se dokaže opravdanost za dubrovački šport i to u športovima pojedinačnog karaktera.
3. Program se usklađuje sa proračunskim mogućnostima sukladno programskoj orijentaciji Dubrovačkog saveza športova za tekuću godinu.
4. Kriterije za odabir perspektivnih sportaša pojedinog športa utvrdio je Izvršni odbor Dubrovačkog saveza športova, te se na osnovu istih pravi se popis perspektivnih športaša koji se uvrštavaju u programsku točku.
5. Klub te je dužan dostaviti i programe rada svojih perspektivnih mladih športaša za tekuću godinu koji su ušli u program.
6. Program Potpora perspektivnim mladim športašima vrednuje se na temelju zadanih mjerila a realizira se na temelju podnesenog zahtjeva. Sredstva se doznačavaju na račun kluba koji ih dalje dostavlja krajnjem korisniku ili na račun samog kandidata ukoliko se procjeni da je to potrebno.
7. Svaki zahtjev upućen od strane kluba mora sadržavati:
   * ime i prezime korisnika financijskih sredstava programske točke
   * cilj i svrhu programa
   * kratki opis programa
   * specifikaciju troškova
8. Nakon realiziranog programa podnositelj zahtjeva dužan je Dubrovačkom savezu športova dostaviti izvješće o realizaciji programa ili u protivnome prestaje biti korisnikom ove programske točke.

U Programu javnih potreba u športu Grada Dubrovnika ova se programska točka vodi u dva dijela i u prijedlogu za 2021. godinu obuhvaćeno je više mladih športaša koji udovoljavaju zadanim kriterijima. Savez kroz kriterijske tablice prati potencijalne kandidate, a zahtjeve za sufinanciranjem športskog programa podnose klubovi predloženih športaša. Ukoliko je kandidat u sustavu praćenja, odnosno ima osigurana sredstva od strane Hrvatskog olimpijskog odbora, klub je dužan u zahtjevu navesti i dostaviti popis tih programa te športaš može konkurirati samo za onaj program koji se ne podudara sa navedenim programima HOO – a.

**Natjecateljski programi perspektivnih mladih športaša**

Temeljem mjerila i zadanih normativa ( prijevoz i smještaj ), potencijalnim korisnicima ove točke Programa odobravaju se financijska sredstva za sufinanciranje sudjelovanja na domaćem i međunarodnom natjecanju sukladno podnesenom zahtjevu. Sredstva će se realizirati temeljem zahtjeva za svaku pojedinu akciju u suradnji sa Savezom, te su dužni nakon natjecanja dostaviti izvješće. S tim u vezi, potrebna je kvalitetna izrada dvogodišnjih i četverogodišnjih programa treninga, priprema i nastupa, za čiju su izradu opet potrebni educirani kadrovi. Bolja povezanost sa Hrvatskim olimpijskim odborom, koji također prate najdarovitije mlade športaše kroz program individualne skrbi o perspektivnim športašima, omogućilo bi precizniji pristup u planiranju financiranja dubrovačkih perspektivnih mladih športaša. Jednako tako, važna je suradnja i sa obrazovnim institucijama (osnovne i srednje škole) kako bi športaši mogli pratiti obvezne obrazovne programa jer je to od izuzetne važnosti u ukupnom životu i radu perspektivnog mladog športaša.

Odluku o korisnicima programske točke donosi Izvršni odbor Dubrovačkog saveza športova.

**Stipendije perspektivnim mladim športašima**

Program podržava i planira financijska sredstva za stipendije perspektivnim mladim športašima upotrebom zadanih mjerila i parametara. Odluku o korisnicima točke Stipendije perspektivnim mladim športašima donosi Izvršni odbor Dubrovačkog saveza športova.

* + 1. **STIPENDIJE ŠPORTAŠA**

**Stipendije kategoriziranih športaša prema rješenjima HOO-a :**

Program podržava osiguranje dijela sredstava za stipendije vrhunskih športaša u skladu s rješenjima HOO – a, o kategorizaciji vrhunskih športaša. Planirana financijska sredstva za stipendije športaša upotrebom zadanih mjerila i normativa.

Odluku o stipendijama športaša donosi Izvršni odbor Dubrovačkog saveza športova

* + 1. **RAD S OSOBAMA S POSEBNIM POTREBAMA KOJE SE ŽELE BAVITI ŠPORTOM I SURADNJA SA ŠPORTAŠIMA INVALIDIMA**

Točka 3.4. Rad s osobama s posebnim potrebama koje se žele baviti športom i suradnja sa športašima invalidima, predviđena je da istima pomaže u športskom radu. Programom se želi omogućiti da se udrugama koje se bave takvim pedagoškim radom, olakša športsko djelovanje kao i korištenje termina u malom bazenu u Gružu.

Daljnjim kvalitetnim razvojem ovog programa želi se unaprijediti njihova bolja socijalizacija u športsku familiju Grada Dubrovnika. Također Program podržava razvoj natjecateljskog paraolimpijskog športa. Programi će se planirati u financijskom planu sukladno potrebama športaša s invadilitetom.

**Redoviti športski programi športaša invalida ( natjecateljski program i stručni rad )**

Kao i u prethodnoj točki Programa, tako se i ovdje temeljem mjerila i zadanih normativa ( prijevoz i smještaj ), potencijalnim korisnicima odobravaju financijska sredstva za sufinanciranje sudjelovanja na domaćem i međunarodnom natjecanju sukladno podnesenom zahtjevu.

Odluku o korisnicima programske točke donosi Izvršni odbor Dubrovačkog saveza športova.

**Stipendije perspektivnih mladih športaša invalida**

Program podržava i planira financijska sredstva za stipendije perspektivnim mladim športašima invalidima upotrebom zadanih mjerila i parametara.

Odluku o sufinanciranju krajnjih korisnika športskih programa programske točke donosi Izvršni odbor Dubrovačkog saveza športova.

* 1. **RAZVOJNI ŠPORTSKI PROGRAMI**

Točku sadržavaju programske zadaće za kvalitetniji razvoj Dubrovački šport: Organizacija Olimpijskog festivala dječjih vrtića Grada Dubrovnika, Svečanost proglašenja najuspješnijih dubrovačkih športaša, Promidžbena djelatnost, Informatičku djelatnost u športu.

* + 1. **OLIMPIJSKI FESTIVAL DJEČJIH VRTIĆA GRADA DUBROVNIKA**

Program podržava organizaciju 19. Olimpijskog festivala dječjih vrtića Hrvatske, kojeg u cijelosti organizira Dubrovački savez športova. Na Olimpijskom festivalu sudjelovat će dječji vrtića Grada Dubrovnika, a najuspješnija dva vrtića nastupit će na županijskoj završnici. Mali natjecatelji koji sudjeluju na ovoj športskoj priredbi u duhu olimpizma se nadmeću u nekoliko disciplina, te tako razvijaju športsku kulturu u duhu fair playa.

* + 1. **ŠKOLOVANJE KADROVA**

Osnova za razvoj športa, posebno mlađih uzrasnih kategorija je kvalitetan trenerski kadar. To je ujedno i jedan od najvažnijih ciljeva Dubrovačkog športskog saveza, a to podrazumijeva podupiranje mladih, perspektivnih i motiviranih trenera u školovanju i daljnjem stručnom usavršavanju. Program osigurava troškove semestralnih kotizacija kandidata za zvanje višeg športskog trenera ( izvanredni studij ) na Kineziološkom fakultetu Sveučilišta u Zagrebu, Kineziološkom fakultetu Sveučilišta u Splitu, nacionalnim savezima i ostalim ustanovama koje provode programa obrazovanja za trenere te troškove kotizacija za stručno usavršavanje na športskim akademijama u organiziraju nacionalnih športskih saveza. Program podržava i stipendiranje športaša na Visokom školom za sportski menadžment “Aspira” iz Splita. Odluku o stipendistima te namjeni i rasporedu sredstava donosi Izvršni odbor Dubrovačkog saveza športova.

* + 1. **PROMIDŽBENA DJELATNOST**

**Športski godišnjak**

Program podržava izdavanje već tradicionalnog dubrovačkog športskog godišnjaka gdje su prikupljeni podaci o svim nastupima i uspjesima športaša kroz godinu. Također je promidžbena djelatnost vezana za sređivanje arhivske građe o dubrovačkom športu i ostale aktivnosti važnih za promociju dubrovačkog športa.

**Informatička djelatnost u športu**

Program podržava redovito ažuriranje, obradu podataka i informatičku podršku za korištenje softverskih programa za pripremu aplikacije Informatičkog sustava Saveza čime se omogućuje kvalitetnije praćenje športskih programa klubova.

* + 1. **SVEČANOST PROGLAŠENJA NAJUSPJEŠNIJIH DUBROVAČKIH ŠPORTAŠA**

Program podržava tradicionalnu svečanost proglašenja najuspješnijih dubrovačkih športaša koju organizira Dubrovački savez športova. Ova svečanost je prigoda za okupljanjem i druženjem dubrovačkih športaša s naglaskom na podsjetnik športskih uspjeha u protekloj godini.

* + 1. **PROGRAMI HOO - A I ŠPORTSKIH ZAJEDNICA ( PROGRAM AKTIVNE ZAJEDNICE ZA 2021 g. )**

Program „Aktivne zajednice“ (dalje u tekstu: program) provodi se sa svrhom poticanja razvoja športa u zajednicama. Program se provodi u suradnji sa športskim zajednicama koje se aktivno zalažu za stvaranje osnovnih materijalnih uvjeta za rad sa športašima. Hrvatski olimpijski odbor potiče razvoj športa u zajednicama na način da dodjeljuje inicijalnu novčanu potporu za ulaganje u osnovne materijalne uvjete za razvoj športa u zajednicama. Ovim programom daje se potpora stvaranju osnovnih materijalnih uvjeta za rad sa športašima. Korisnici ovog programa mogu biti športski klubovi koji kontinuirano, tijekom čitave godine rade sa mladim športašima koji su registrirani u športskom klubu i natječu se za svoj športski klub. Da bi predloženi korisnik mogao ući u razmatranje za dodjelu novčane potpore, mora zadovoljiti sljedeće preduvjete:

1. športski klub mora imati amaterski status;
2. športski klub mora biti registriran za obavljanje športske djelatnosti sudjelovanja u športskim natjecanjima:
3. športski klub mora biti učlanjen u nacionalni športski savez – punopravnu članicu Hrvatskog olimpijskog odbora;
4. športski klub mora biti učlanjen u gradsku ili općinsku športsku zajednicu koja je član županijske športske zajednice – punopravne članice Hrvatskog olimpijskog odbora, odnosno ako se radi o manjoj sredini ovaj uvjet se smatra ispunjenim ako je športski klub – kandidat za korištenje programa član pripadajućeg saveza istog športa grada i/ili županije, a koji je učlanjen u pripadajuću športsku zajednicu.

Športske zajednice predlažu korisnike ovog programa Hrvatskom olimpijskom odboru. Ova točka nije planirana Financijskim planom a može se sufinancirati iz Programske pričuve ukoliko za to bude dovoljno sredstava. Odluku o sufinanciranju donosi Izvršni odbor Dubrovačkog saveza športova.

* + 1. **PROJEKT „ODABERI SPORT “**

Športski program „Projekt Odaberi šport“, promiče športsku kulturu i olimpijska načela, te uz demonstraciju pojedinih športova i uz gostovanje poznatih športaša motivira uključivanje djece u šport.Cilj je djecu motivirati i educirati tako da i sama, zajedno s roditeljima odaberu šport koji će im najviše odgovarati.

Osnovna vodilja je tjelesna aktivnost, tj. tjelesno vježbanje kroz dimenziju športa kao zaštita zdravlja, osnove svih ljudskih djelatnosti. Program motivira, educira i pomaže djeci trećeg razvojnog razdoblja od 1.- 4. razreda da pronađu optimalni način kontinuiranog vježbanja, tj. šport u kojem će uživati i dobro se zabaviti, stvarajući pozitivnu naviku tjelesnog vježbanja od rane mladosti do duboke starosti te tako razvijati svijest o športskoj kulturi kao jednom od temelja kvalitetnog društva.

Dubrovački savez športova sudjeluje u razvoju projekta te se planira organizacija športske priredbe za predškolski uzrast čime bi se program usmjerio ka djeci te dobi u svrhu najranijeg upoznavanja sa raznim vrstama športova. U tome će im pomoći serijal knjiga „Mali športaši“ nudeći im preporuke kod odabira. Program je pod potporom HOO-a, te bi trebao biti poveznica između osnovnih škola i uključivanja u športske klubove, s ciljem poticanja aktivnosti kod djece, tj. tjelesnog vježbanja kao zaštita zdravlja, osnove svih ljudskih djelatnosti. Program će se provoditi ukoliko se za to osiguraju financijska sredstava u financijskom planu programa javnih potreba u športu za tekuću godinu.

* 1. **PROGRAMI OD ZAJEDNIČKOG INTERESA**

Programe od zajedničkog interesa čine; Zdravstvena zaštita športaša, Školovanje kadrova, Športski rekviziti i oprema, Nagrađivanje najboljih športskih rezultata ostvarenih u protekloj godini i Korištenje športskih objekata.

* + 1. **ZDRAVSTVENA ZAŠTITA ŠPORTAŠA**

**Obvezni godišnji sistematski pregledi za športaše : Ordinacija dr. Jadranko Madunović**

Program osigurava preventivnu zaštitu športaša, sistematske preglede i ocjenu sposobnosti bavljenja športom za sve registrirane športaše članica Dubrovačkog saveza športova. Zakonska obaveza svih športaša u sustavu natjecanja je šestomjesečni liječnički pregled.

Zdravstvena zaštita športaša osigurana je u okviru zdravstvene ambulante dr. športske medicine Jadranka Madunovića.

**Stručna rehabilitacija i saniranje ozljeda športaša**

Programska točka planira i podržava rehabilitaciju športaša, obavljanje terapija za saniranje športskih povreda pod stručnim nadzorom fizioterapeuta Tonija Zoranića. Klubovima i športašima se omogućava korištenje fizioterapeutske usluge kako bi se što prije vratili u trenažni i natjecateljski proces.

* + 1. **ŠPORTSKI REKVIZITI I OPREMA**

Programska točka sufinancira nabavku športskih rekvizita i opreme u skladu s financijskim mogućnostima. Pri planiranju i provedbi športskog programa klubova, te treniranju športaša nužna je odgovarajuća športska oprema, odnosno potrebni rekviziti koji ovise o tehnologiji športa.

Odluku o financijskoj potpori za športske rekvizite i opremu donosi Izvršni odbor Dubrovačkog saveza športova.

* + 1. **NAGRAĐIVANJE NAJBOLJIH ŠPORTSKIH REZULTATA OSTVARENIH U PROTEKLOJ GODINI**

Športski sustav godišnje se valorizira kroz uspješnost športskog rada, odnosno postignute rezultate športaša koji sudjeluju na državnom i međunarodnom nivou. Ova programska točka novčano stimulira klubove koji tijekom godine najuspješnije predstavljaju gradski i hrvatski šport s posebnim naglaskom na velika međunarodna natjecanja na kojima se natječu dubrovački športaši. Nagrađuju se vrhunski rezultati pojedinaca i športskih klubova koji samim time dostojanstveno pridonose ugledu športa Grada Dubrovnika. Stimulira se i stručni rad, osobito najuspješnijih trenera koji su svojim radom pridonijeli ostvarenju uspješnih postignuća svojih športaša.

Program će se izvršiti u skladu s mogućnostima gradskog Proračuna, a odluku o raspodijeli financijskih sredstava namijenjenih za ovaj program, donosi Izvršni odbor Dubrovačkog saveza športova.

* + 1. **KORIŠTENJE ŠPORTSKIH OBJEKATA**

Postojeća športska infrastruktura ne zadovoljava sve potrebne uvjete za kontinuirani športski rad klubova. To se posebno odnosi na dvoranske športove kojima nedostaju potrebni termini za treninge mlađih selekcija. U suradnji s Gradom Dubrovnikom pojedinim klubovima djelomično je omogućeno korištenje školskih športskih dvorana u večernjim terminima čime se pomaže rad športskih klubova. Programska točka podržava suradnju sa ostalim športskim objektima na dubrovačkom području u kojima klubovi treniraju.

Odluku o korisnicima ove točke donosi Izvršni odbor Dubrovačkog saveza športova.

* 1. **PROGRAMI ŠPORTSKIH KLUBOVA**

Ovo je najobimnija točka Programa javnih potreba u športu Grada Dubrovnika. Programi športskih klubova sačinjeni su od dvije stavke :

- Troškovi obveznog sustava natjecanja

- Stručni rad u športu

Troškovi obveznog sustava natjecanja podrazumijevaju sufinanciranje redovite djelatnosti klubova pri sudjelovanju u obveznim sustavima natjecanja sukladno propisima matičnih nacionalnih te međunarodnih saveza. Isti obuhvaćaju sudjelovanje na natjecanjima sa svim klupskim selekcijama. Mjerilima za vrednovanje programa sufinanciraju se troškovi nastupi na državnim i međunarodnim natjecanjima, odnosno obveznih kotizacija savezima, organizacijski troškovi domaćih natjecanja, troškovi prijevoza, smještaja i prehrane, te sve ostale troškove koji su obuhvaćeni prilikom provođenja redovitih športskih aktivnosti klubova. Programska točka planski određuje financijska sredstva za klubove članice Saveza, sufinancirajući njihov tekući godišnji rad. Sukladno mjerilima za vrednovanje programa planiraju se sredstva i za redovito sufinanciranje stručnog rada. Stručnim se radom podiže nivo kvalitete pojedinog kluba koji u konačnici rezultira stvaranjem seniorskih momčadi sastavljenih od dubrovačkih športaša. Klupski se rad također prenosi i na poboljšanje kvalitete života i razvoja kod mladih koji su pod nadzorom takvog stručnog rada. Takav je pristup osnova za razvoj športa, a posebno mlađih uzrasnih kategorija u svim športskim granama. Ovaj dio programske točke ujedno uvelike sačinjava i jedan od najvažnijih ciljeva Dubrovačkog športskog saveza. Sufinanciranje stručnog rada odobrava se športskim klubovima prve tri kategorije.

Športski klubovi i udruge su podijeljeni u četiri kategorije Dubrovačkog saveza športova:

**I Kategorija** **- vrhunski šport**

/ Klubovi međunarodne razine i kvalitete /

Uvjeti: I stupanj natjecanja u državnom prvenstvu s visokim rezultatima svih kategorija, sudjelovanje športaša u reprezentativnim državnim selekcijama, klubovi koji se natječu u razvijenim i složenim sustavima natjecanja na državnoj i međunarodnoj razini, sustav natjecanja mlađih kategorija, osiguran objekt, stručno kadrovska ekipiranost, visoka organiziranost kluba, imaju status nositelja kvalitete u svojoj športskoj grani na području Grada Dubrovnika,duga tradicija, veliki interes gledatelja i medijska popularnost te klubovi koji doprinose promidžbi i ugledu Grada Dubrovnika i Republike Hrvatske.

I kategoriju čini 1 klub – *Vaterpolski klub “Jug CO”*

**II Kategorija** **- kvalitetni šport**

/ Klubovi nacionalne razine i kvalitete – nositelji kvalitete /

Uvjeti: Klubovi momčadskih i ekipnih športova koji redovito nastupaju u razvijenim i složenim sustavima natjecanja I i II stupnja liga natjecanja u državnom prvenstvu te klubovi koji redovito nastupaju u obveznom sustavu sa svim selekcijama u športu koji ima više od IV stupnjeva liga natjecanja, neovisno o tome u kojem se stupnju natječu. Klubovi iz športova pojedinačnog karaktera čiji športaši redovito nastupaju u I stupnju prvenstvenih i kup sustava natjecanja nacionalnih saveza i međunarodnih asocijacija ( turniri, regate, utrke ) te imaju status nositelja kvalitete u svojoj športskoj grani na području Grada Dubrovnika.

Klubovi koji imaju dugu tradiciju športa u Gradu Dubrovniku, interes kod medija i gledatelja, osiguran objekt, osiguran stručni kadar te dobru organiziranost kluba. Uz navedene uvjete klubovi II kategorije imaju status nositelja kvalitete u svojoj športskoj grani na području Grada Dubrovnika. Neovisno o stupnju natjecanja status nositelja kvalitete mogu imati klubovi koji jedini predstavljaju športsku granu i za koje vlada javni interes a imaju dugu tradiciju djelovanja ( športovi na vodi i na moru ) te su od posebnog interesa za Grad. Zbog različitosti športova i razlika u sustavu natjecanja, te vrednovanja troškova obveznog sustava natjecanja nositelji kvalitete razvrstani su u grupe športova:

* ***momčadski i ekipni športovi,***
* ***pojedinačni športovi***
* ***športovi na vodi i moru***.

II kategoriju čini 16 klubova:

**a) Momčadski i ekipni športovi** *– (Košarkaški klub ”Dubrovnik”, Ženski košarkaški klub “Ragusa”, Ženski odbojkaški klub “Dubrovnik 06****”,*** *Malonogometni klub “Square”* ***,****Rukometni klub HM “Dubrovnik”, i**Nogometni klub “Gošk Dubrovnik 1919”)*

**b) Pojedinačni športovi –** *(Auto klub “Dubrovnik racing“, Judo klub “Dubrovnik 1966.”, Stolnoteniski klub “Libertas Marinkolor”, Šahovski klub “Dubrovnik”, Streljačko društvo “Dubrovnik” i Športski tenis klub “Dubrovnik”)*

**c) Športovi na vodi i moru –** *(Plivački klub “Jug”, Jedriličarsko klub “Orsan”, Veslački klub “Neptun” i Ronilački klub “Dubrovnik”)*

**III Kategorija** -  **nacionalni i regionalni rangovi**

/ Klubovi nacionalne razine i regionalne kvalitete /

Kategoriju čine športovi, gradski športski savezi, klubovi i športske udruge koji su stabilizirali svoj razvoj, ili imaju status nositelja kvalitete u svojoj športskoj grani na području Grada Dubrovnika, a natječu se u II, III ili nižem nacionalnom razredu ili se natječu u slabije razvijenom sustavu natjecanja sa osiguranim skromnijim uvjetima za rad te oni klubovi koji imaju osiguran stručni kadar te osiguran rad sa mlađim uzrasnim kategorijama.

III kategoriju čini ukupno 17 klubova i 1 savez:

*(Atletski klub “Dubrovnik”, Ženski nogometni klub “Ombla”, Badmintonski klub “Dubrovnik”, Judo klub Dubrovnik”, Odbojkaški klub “Nova Mokošica”, Gimnastički klub “Dubrovnik”, Ženski vaterpolski klub “Jug”, Hrvatsko planinarsko društvo “Dubrovnik”, te Boćarski savez Grada Dubrovnika : Boćarski klub “Hidroelektrana”, Boćarski klub “Gromača”, Boćarski klub “Komolac”, Boćarski klub “Petka, Športsko boćarsko društvo “Strijelac”, Boćarski klub “Osojnik”, Boćarski klub “Montovjerna”, Boćarski klub “Ombla”, Boćarski klub “Hajduk Rašica”, Boćarski klub “ Bosanka”, Boćarski klub “ Orašac”)*

**IV Kategoriju – organizirani šport gradske razine**

/ Klubovi nacionalne, regionalne i gradske razine te športska rekreacija s naznakama športa i športska rekreacija /

Ovu kategoriju sačinjavaju oni klubovi i športske udruge koje se redovito ili neredovito natječu u razvijenim i nerazvijenim sustavima natjecanja na nacionalnoj razini ali nisu nositelji kvalitete u svojoj športskoj grani, športske škole koje su registrirane kao športske udruge isključivo za rad sa mlađim uzrastima, novoosnovane članice te klubovi koji imaju povremene i neobvezne sustave natjecanja ( kao što su veteranski športski klubovi, studentska športska društva, amaterska športska društva, rekreativna športska društva i sl.)

IV kategoriju čini 52 športska kluba i udruga:

*(VK “Bellevue – Dubrovnik”, Odbojkaški klub “Dubrovnik 2001.”m, Škola košarke “Dubrovnik”, NK škola nogometa “Božo Broketa”, Karate klub “Kakato, Pomorsko športsko ribarsko društvo “Batala, Amatersko ribolovno društvo “Orhan”, Ju jutsu klub “Dubrovnik”, Stolnoteniski klub “Dubrovnik”, Tenis klub “Libertas”, Judo klub “Ura nage”, Dubrovačko akademsko športsko društvo “Sveučilište”, Malonogometni klub “Lembo”, Malonogometni klub “Zaton”, Malonogometni klub “Ponedjeljak u 16”, Amatersko športsko društvo “Du docs”, Amatersko športsko društvo “Lopud, Skijaški klub “Dubrovnik, Skijaški klub “Libertas”, Vaterpolo klub “Taurus”, Bridge klub “Dubrovnik”, Vaterpolo klub “Šipan”, Ultimate fight club “Gladiator”, Biljar klub “Dubrovnik”, Vaterpolski klub “Dubrovački veterani”, Hrvatski nogometni klub Dubrovnik “Veteran 79”*, *Auto moto klub "Ragusa racing", Škola odbojke " Dubrovnik", Hrvatski jedriličarski klub ˝Busola˝, Jedriličarski klub "Zaton", Streličarski klub "Sagitta libera", Sportska školica" Dubrovnik", Športsko društvo "Osojnik", Malonogometni klub "Ombla", Sportsko društvo ˝Mokošica˝, NK Nogometna akademija "Libertas"* *, Škola juda Mokošica, Škola bridža Dubrovnik, Udruga Kalamota, Moto klub Sv.Roko,Streljačko društvo Dragovoljac, Pikado klub Ragusa, Tenis klub Ragusa,* *Kickboxing klub Libertas,* *Udruga “Sport i zabava”,* *Penjački klub “Pauk”,* *Hrvatsko Planinarsko Društvo Sniježnica,* *Klub Američkog Nogometa Sharks, Tae kwon-do klub Shark, Klub za praktično streljaštvo Dubrovnik)*

Športski klubovi i udruge iz ove kategorije će se sufinancirati u skladu s financijskim mogućnostima, te će se im se pomoći u korištenju športskih objekata ukoliko za to postoje uvjeti.

Da bi stekli pravo za korištenjem financijskih sredstava športski klubovi i udruge IV kategorije, obvezni su dostaviti zahtjev sa godišnjim planom i programom rada kao dokaz obavljanja športske djelatnosti, a po primitku istih, o uvrštenju u Financijski plan, realizaciji i odobravanju iznosa za sufinanciranju odlučuje Izvršni odbor, te u iznimnim slučajevima predsjednik Saveza.

Športske udruge i klubovi se sufinanciraju se u skladu sa Mjerilima za vrednovanje programa kroz Program javnih potreba u športu sukladno prethodno dostavljenim dokumentima po javnom pozivu. Nakon pregleda dostavljene dokumentacije pristigle po raspisu Javnog poziva, Povjerenstvo za formalne po utvrđivanju zapisnika, dalje prosljeđuje Povjerenstvu za ocjenu programa, nakon čega se klubovi uvrštavaju u financijski plan programa. U obzir su uzeti svi potrebni parametri radi unapređenja te održanja razine športskog sustava i očuvanja postojeće vrhunske športske kvalitete. Programsko planiranje radi se po klupskim selekcijama. Pri programskom planiranju vodi se računa o tome da klubovi prema trenutnoj kvaliteti prelaze u viši ili niži rang natjecanja, te treba ostaviti prostora za eventualne korekcije. Klubove koji prelaze u niži razred treba u određenom vremenskom razdoblju pomno pratiti ukoliko postoji realna mogućnost da svojim športskim rezultatima ponovo steknu uvjete za prelazak u viši razred, a Odluku o tome donosi Izvršni odbor Saveza.

* 1. **DJELOVANJE DUBROVAČKOG SAVEZA ŠPORTOVA**

Dubrovački savez športova, zajednica je športskih udruga Grada Dubrovnika u skladu s člankom 48. stavak 1. Zakona o športu, u svom djelokrugu osobito:

* utvrđuje i ostvaruje politiku promicanja športa u skladu s Nacionalnim programom športa;
* potiče i promiče svekoliki šport, osobito šport djece i mladeži;
* usklađuje aktivnosti svojih članica i obavlja zadaće u provedbi Nacionalnog programa športa; objedinjuje i usklađuje programe športa, te daje prijedlog programa javnih potreba u športu i skrbi o njegovom ostvarivanju;
* skrbi o kategoriziranim športašima, te sudjeluje u stvaranju uvjeta za njihovu športsku pripremu za najkvalitetnije razine natjecanja;
* sudjeluje u stvaranju uvjeta za provođenje zdravstvene skrbi o športašima;
* sudjeluje u ostvarivanja programa i politike Hrvatskog olimpijskog odbora i Hrvatskog paraolimpijskog odbora i Hrvatskog športskog saveza gluhih;
* sudjeluje u unapređenju stručnog rada i skrbi o osposobljavanju stručnih djelatnika;
* obavlja i druga poslove i zadaće određene zakonom, Statutom Hrvatskog olimpijskog odbora i njegovim pravilima.

Dubrovački savez športova najrazvijenija je gradska zajednica športskih udruga u Dubrovačko - neretvanskoj županiji, koja kroz redovno članstvo objedinjuje djelatnost 85 športske udruge u okviru 34 športske grane, a u privremeno članstvo s rokom trajanja od četiri godine primljeno su 2 nove članice. Dubrovački savez športova ima Stručnu službu koju čine 4 djelatnika i to glavni tajnik, voditelj projekata, tehnički referent i administrativni referent. Stručna služba obavlja sve poslove Saveza; opće, administrativne, stručne, knjigovodstvene i financijske poslove, opslužuje tijela Saveza i pomaže u radu članovima Saveza. Program u cijelosti osigurava sredstva za djelovanje Dubrovačkog saveza športova.

* 1. **OSTALI PROGRAMI**

Točka 8.Ostali programi, podržava one programe koji se odnose na redovitu djelatnost klubova ali ih nije moguće unaprijed planirati. Isti se tijekom godine mogu uvrstiti u Financijski plan sukladno mogućem rebalansu Proračuna Grada Dubrovnika. Točka služi kao potpora klubovima nositeljima kvalitete, te se sufinanciraju troškovi redovite djelatnosti klubova, stručnog rada te obveznog sustava natjecanja. Programska točka podržava: sufinanciranje troškova nastalih ulaskom klubova u veći rang natjecanja koje su isti ostvarili tijekom natjecateljske godine; širenje postojećih sustava natjecanja po svim klupskim selekcijama; povećane troškova odlaska na gostujuća natjecanja u odnosu na prethodnu natjecateljsku sezonu kao i organiziranje domaćih utakmica; povećane troškove organizacije domaćih i međunarodnih natjecanja po kalendarima nacionalnih i međunarodnih saveza; završnice na domaćim i međunarodnim natjecanjima; veći broj gostujućih i domaćih natjecanja sa mlađim selekcijama; kao i sufinanciranje troškova stručnog rada s obzirom na povećanje broja mlađih selekcija kluba, te sve ostale troškove koje nije bilo moguće planirati prilikom prijave programa kluba. Sufinanciranje će se vršiti u skladu sa Mjerilima za vrednovanje programa javnih potreba u športu, a odluku o raspodijeli financijskih sredstava donosi Izvršni odbor Dubrovačkog saveza športova.

* + 1. **PROGRAMSKA PRIČUVA**

Program podržava planiranje sredstava za programsku pričuvu Dubrovačkog saveza športova iz razloga što je karakter športskih programa podložan promjenama, a neke programe nije moguće unaprijed predvidjeti i isplanirati, te je za takve okolnosti potrebno predvidjeti sredstva. O namjeni sredstava programske pričuve odlučuje Izvršni odbor i predsjednik. U programu Programske pričuva, predsjednik Saveza može samostalno odlučivati o raspodjeli pričuve u visini sredstava do 35.000 kuna.

* 1. **SUFINANCIRANJE TROŠKOVA PRIJEVOZA ŠPORTSKIM KLUBOVIMA**

Programska točka 9. Sufinanciranje troškova prijevoza športskim klubovima će se provoditi ukoliko se za to osiguraju financijska sredstava u financijskom planu programa javnih potreba u športu za tekuću godinu. Ista se odnosi na subvencioniranje putovanja na gostujuća domaća prvenstvena i kup te obvezna međunarodna natjecanja te će se izvršavati sukladno Mjerilima za vrednovanje programa. Odluku o raspodijeli financijskih sredstava namijenjenih za ovaj program, donosi Izvršni odbor Dubrovačkog saveza športova.

**FINANCIJSKI PLAN PROGRAMA JAVNIH POTREBA U ŠPORTU GRADA DUBROVNIKA ZA 2021 GODINU**

|  |  |  |  |
| --- | --- | --- | --- |
| **Program javnih potreba u športu Grada Dubrovnika za 2021 g.** | | | **Financijski plan Dubrovačkog saveza športova za 2021 g.** |
| **A** | **PRIHODI** | | **11.200.500,00** |
|  | 1. | Sredstva iz proračuna Grada Dubrovnika | 11.200.500,00 |
| **B** | **IZDACI** | | |
|  | 1. | Međunarodna športska suradnja | 105.000,00 |
| 2. | Tradicionalne manifestacije u športu | 183.000,00 |
| 3. | Poticajni športski programi | 150.000,00 |
| 4. | Razvojni športski programi | 150.000,00 |
| 5. | Programi od zajedničkog interesa | 333.000,00 |
| 6. | Programi športskih klubova | 9.538.600,00 |
| 7. | Djelovanje Dubrovačkog saveza športova | 680.900,00 |
| 8. | Ostali programi/Programska pričuva | 60.000,00 |
| **10.** | **UKUPNO:** | **11.200.500,00** |

|  |  |  |  |
| --- | --- | --- | --- |
| ***1.*** | ***Međunarodna športska suradnja*** | | ***105.000,00*** |
|  | 1.1 | Veslački klub "Nepun"- Međunarodna veslačka regata,Pescara,Italija 2021.g | 18.000,00 |
| 1.2 | Košarkaški klub "Dubrovnik"- Međunarodni koš.turnir za kadete,Ardres,Francuska,2021.g | 18.000,00 |
| 1.3 | Veslački klub "Nepun"- Međunarodni veslački maraton,Vukovar - Ilok, 2021.g | 18.000,00 |
| 1.4 | Rukometni klub HM "Dubrovnik"- Međunarodni turnir za mlade Teramo,Italija 2021.g | 15.000,00 |
| 1.5 | Nogometni klub ˝Gošk Dubrovnik 1919˝- Nogometni turnir za mlade "Antonio Prlenda" 2021.g | 6.000,00 |
| 1.6 | Košarkaški klub "Dubrovnik"- Uskršnji turnir za mlađe kadete 2021.g | 15.000,00 |
| 1.7 | Rukometni klub HM "Dubrovnik"- Međunarodni turnir za juniore,lipanj 2021.g | 15.000,00 |
| ***2.*** | ***Tradicionalne manifestacije u športu*** | | ***183.000,00*** |
|  | 2.1 | Športski tenis klub "Dubrovnik"- Dubrovnik open,M i Ž, 2021.g | 18.000,00 |
| 2.2 | Jedrilčarski klub "Orsan"- Južnodalmatinska regata-Krstaš, 2021.g | 15.000,00 |
| 2.3 | Jedrilčarski klub "Orsan"- Dubrovačka regata,Optimist i Laser, 2021.g | 15.000,00 |
| 2.4 | Veslački klub "Nepun"- Međunarodna veslačka regata,Sempres primus, 2021.g | 18.000,00 |
| 2.5 | Stolnoteniski klub "Libertas"- Kup Nancy Evans, 2021.g | 18.000,00 |
| 2.6 | Rukometni klub HM "Dubrovnik"- Memorijalni turnir za kadete "Bruno Glanz",2021.g | 15.000,00 |
| 2.7 | Judo klub "Dubrovnik"- Međunarodni turnir " Dubrovnik open, 2021.g" | 15.000,00 |
| 2.8 | Plivački klub "Jug"- Plivački miting "Dubrovnik", 2021.g | 15.000,00 |
| 2.9 | Škola košarke ˝Dubrovnik˝- Međunarodna škola košarke Libertas 2021.g | 18.000,00 |
| 2.10 | Stolnoteniski klub "Libertas"- Međunarodni stolnoteniski Božični turnir, 2021.g | 6.000,00 |
| 2.11 | ŽKK Ragusa - Međunarodni Uskršnji turnir za mlađe kadetkinje 2021.g | 6.000,00 |
| 2.12 | Nogometni klub ˝Gošk Dubrovnik 1919˝- Memorijalni nogometni turnir za mlade "Josip Zvono" 2021.g | 6.000,00 |
| 2.13 | Sportsko društvo "Mokošica" - Rukometni međunarodni turnir Memorijal Josip Tomašević,2021 | 6.000,00 |
| 2.14 | BK Hajduk Rašica -Međunarodni memorijalni turnir Đuro Miletić,2021 | 6.000,00 |
| 2.15 | JK Dubrovnik 1966 - Međunarodni judo turnir za mlade Sv.Vlaho,2021 | 6.000,00 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ***3.*** | ***Poticajni športski programi*** | | | | | | | ***150.000,00*** | |
|  | **3.1.** | | **Potpora perspektivnim mladim športašima** | | | | | **92.400,00** | |
|  | | 3.1.2. | | Stipendije perspektivnim mladim športašima | | | 92.400,00 | |
| **3.2.** | | **Stipendije športaša** | | | | | **57.600,00** | |
|  | | 3.2.1. | | Stipendije kategoriziranih športaša prema rješenjima HOO-a | | | 57.600,00 | |
|  | | | | | | | | | |
| ***4.*** | ***Razvojni športski programi*** | | | | | | | ***150.000,00*** | |
|  | **4.1.** | | **18. Olimpijski festival dječjih vrtića Grada Dubrovnika** | | | | | **25.000,00** | |
| **4.2.** | | **Školovanje kadrova** | | | | | **25.000,00** | |
| **4.3.** | | **Promidžbena djelatnost** | | | | | **65.000,00** | |
|  | | 4.3.1. | | Športski godišnjak Dubrovačkog saveza športova | | | 50.000,00 | |
| 4.3.2. | | Informatička djelatnost u športu | | | 15.000,00 | |
| **4.4.** | | **Svečanost proglašenja najuspješnijih dubrovačkih športaša** | | | | | **35.000,00** | |
| ***5.*** | ***Programi od zajedničkog interesa*** | | | | | | | ***333.000,00*** | |
|  | **5.1.** | | **Zdravstvena zaštita športaša** | | | | | **188.000,00** | |
|  | | 5.1.1. | | Obvezni godišnji sistematski pregledi za športaše : Ordinacija Dr. Jadranko Madunović | | | 140.000,00 | |
| 5.1.3. | | Stručna rehabilitacija i saniranje ozljeda športaša | | | 48.000,00 | |
| **5.2.** | | **Športski rekviziti i oprema** | | | | | **20.000,00** | |
| **5.3.** | | **Nagrađivanje najboljih športskih rezultata u protekloj godini** | | | | | **125.000,00** | |
| ***6.*** | | ***Programi športskih klubova*** | | | | | | | ***9.538.600,00*** |
|  | | KLUBOVI | | | | Stručni rad | Redoviti program | | ***Ukupni program kluba*** |
| I Kategorija | | | |  |  | | ***9.538.600,00*** |
|  | | 6.1. | Vaterpolski klub ˝Jug˝ | 583.200,00 | 1.689.200,00 | | ***2.272.400,00*** |
| II Kategorija | | | |  |  | |  |
| a | | Momčadski i ekipni sportovi | |  |  | |  |
|  | | 6.2 | Košarkaški klub ˝Dubrovnik" | 291.600,00 | 204.000,00 | | ***495.600,00*** |
| 6.3 | Ženski košarkaški klub ˝Ragusa˝ | 230.400,00 | 289.700,00 | | ***520.100,00*** |
| 6.4 | Ženski odbojkaški klub ˝Dubrovnik˝ | 291.600,00 | 173.300,00 | | ***464.900,00*** |
| 6.5 | Malonogometni klub "SQUARE" | 133.200,00 | 286.600,00 | | ***419.800,00*** |
| 6.6 | Rukometni klub HM ˝Dubrovnik˝ | 230.400,00 | 284.300,00 | | ***514.700,00*** |
| 6.7 | Nogometni klub ˝Gošk Dubrovnik 1919˝ | 291.600,00 | 371.600,00 | | ***663.200,00*** |
| b | | Pojedinačni športovi | |  |  | |  |
|  | | 6.8 | Auto klub "Dubrovnik racing" | 36.000,00 | 208.200,00 | | ***244.200,00*** |
| 6.9 | Judo klub ˝Dubrovnik 1966˝ | 194.400,00 | 89.100,00 | | ***283.500,00*** |
| 6.10 | Stolnoteniski klub ˝Libertas Marinkolor˝ | 194.400,00 | 140.600,00 | | ***335.000,00*** |
| 6.11 | Šahovski klub ˝Dubrovnik˝ | 36.000,00 | 21.600,00 | | ***57.600,00*** |
| 6.12 | Streljačko društvo "Dubrovnik˝ | 36.000,00 | 73.600,00 | | ***109.600,00*** |
| 6.13 | Športski tenis klub ˝Dubrovnik˝ | 194.400,00 | 65.100,00 | | ***259.500,00*** |
| c | | Športovi na vodi i moru | |  |  | |  |
|  | | 6.14 | Plivački klub ˝Jug˝ | 388.800,00 | 100.800,00 | | ***489.600,00*** |
| 6.15 | Jedriličarski klub ˝Orsan˝ | 194.400,00 | 108.400,00 | | ***302.800,00*** |
| 6.16 | Veslački klub ˝Neptun˝ | 194.400,00 | 151.800,00 | | ***346.200,00*** |
| 6.17 | Ronilački klub "Dubrovnik" | 36.000,00 | 16.400,00 | | ***52.400,00*** |

|  |  |  |  |  |  |  |
| --- | --- | --- | --- | --- | --- | --- |
|  | III Kategorija | | | Stručni rad | Redoviti program | ***Ukupni program kluba*** |
|  | 6.18 | Atletski klub ˝Dubrovnik˝ | 169.200,00 | 26.900,00 | ***196.100,00*** |
| 6.19 | Športski ženski nogometni klub ˝Ombla˝ | 36.000,00 | 62.600,00 | ***98.600,00*** |
| 6.20 | Badmintonski klub ˝Dubrovnik˝ | 123.600,00 | 56.000,00 | ***179.600,00*** |
| 6.21 | Judo klub ˝Dubrovnik˝ | 194.400,00 | 23.700,00 | ***218.100,00*** |
| 6.22 | Ženski odbojkaški klub ˝Nova Mokošica˝ | 97.200,00 | 67.500,00 | ***164.700,00*** |
| 6.23 | Gimnastički klub ˝Dubrovnik˝ | 97.200,00 | 20.700,00 | ***117.900,00*** |
| 6.24 | Ženski vaterpolski klub ˝Jug˝ | 36.000,00 | 51.900,00 | ***87.900,00*** |
| 6.25 | Planinarsko društvo ˝Dubrovnik˝ | 0,00 | 22.400,00 | ***22.400,00*** |
| 6.26 | *Boćarski savez Grada Dubrovnika* |  |  |  |
| 6.26.1 | Boćarski klub "KOMOLAC" | 0,00 | 39.500,00 | ***39.500,00*** |
| 6.26.2 | Boćarski klub "Hajduk" | 0,00 | 39.500,00 | ***39.500,00*** |
| 6.26.3 | Boćarski klub "GROMAČA" | 0,00 | 23.800,00 | ***23.800,00*** |
| 6.26.4 | Boćarski klub "Torcida OSOJNIK" | 0,00 | 23.800,00 | ***23.800,00*** |
| 6.26.5 | Boćarski klub "OMBLA" | 0,00 | 11.700,00 | ***11.700,00*** |
| 6.26.6 | Boćarski klub ˝Hidroelektrana˝ | 0,00 | 11.700,00 | ***11.700,00*** |
| 6.26.7 | Boćarski klub "Montovjerna" | 0,00 | 11.700,00 | ***11.700,00*** |
| 6.26.8 | Športsko boćarsko društvo "STRIJELAC" | 0,00 | 11.700,00 | ***11.700,00*** |
| 6.26.9 | Boćarski klub "PETKA" | 0,00 | 11.700,00 | ***11.700,00*** |
| 6.26.10 | Boćarski klub "BOSANKA " | 0,00 | 11.700,00 | ***11.700,00*** |
| 6.26.11 | Boćarski klub "ORAŠAC " | 0,00 | 11.700,00 | ***11.700,00*** |
| 6.26.12 | Funkcioniranje gradskog saveza za 2021 g. | 0,00 | 17.700,00 | ***17.700,00*** |
| 6.27 | IV Kategorija | 0,00 | ***396.000,00*** | ***396.000,00*** |
| ***6.28*** | ***Ukupno :*** | ***4.310.400,00*** | ***5.228.200,00*** | ***9.538.600,00*** |

|  |  |  |  |
| --- | --- | --- | --- |
| ***7.*** | ***Djelovanje Dubrovačkog saveza športova*** | | ***680.900,00*** |
|  | 7.1. | Bruto plaće za zaposlene | 397.900,00 |
| 7.2. | Doprinosi na plaće | 139.000,00 |
| 7.3. | Prijevoz na posao | 12.000,00 |
| 7.4. | Ostali nenavedeni rashodi na zaposlene | 21.000,00 |
| 7.5. | Materijalni i ostali troškovi | 111.000,00 |
| ***8.*** | ***Ostali programi/Programska pričuva*** | | ***60.000,00*** |

Sredstva za provedbu Programa javnih potreba u športu Grada Dubrovnika za 2021. godinu osiguravaju se u Proračunu Grada Dubrovnika za 2021.i isplaćivati će se temeljem zaključenog Ugovora.

Zadužuje se Dubrovački savez športova da po realizaciji Programa javnih potreba u športu Grada Dubrovnika za 2021. godinu podnese narativno i financijsko izvješće Gradskom vijeću Grada Dubrovnika.

Gradsko vijeće Grada Dubrovnika može po potrebi svojom Odlukom izmijeniti i dopuniti odredbe po pojedinim oblicima financiranja iz ovog Programa javnih potreba u športu Grada Dubrovnika za 2021. godinu, te eventualno obustaviti daljnje korištenje sredstava, ukoliko procijeni da će troškovi biti veći od planiranih proračunskih iznosa, a rebalansom Proračuna neće biti pokriveni.

Ovaj Programa javnih potreba u športu Grada Dubrovnika za 2021. godinu Program stupa na snagu osmog dana od dana objave u „Službenom glasniku Grada Dubrovnika“.

KLASA: 620-01/21-01/01

URBROJ: 2117/01-09-21-07

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**10**

Na temelju odredbe članka 20. stavka 2. Zakona o tehničkoj kulturi ("Narodne novine", broj 76/93, 11/94 i 38/09), članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15) i članka 32. Statuta Grada Dubrovnika („Službeni glasnik Grada Dubrovnika“, broj 4/09, 6/10, 3/11, 14/12, 5/13, 6/13 - pročišćeni tekst, 9/15 i 5/18), Gradsko vijeće Grada na 36. sjednici, održanoj 26. siječnja 2021., donijelo je

**PROGRAM JAVNIH POTREBA U TEHNIČKOJ KULTURI**

**GRADA DUBROVNIKA ZA 2021.GODINU**

1. **UVOD**

Javne potreba u tehničkoj kulturi, određene su Zakonom o tehničkoj kulturi („Narodne novine“, br. 76/93., 11/94. i 38/09.). U ožujku 2015. godine Vlada Republike Hrvatske usvojila je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15.), kojom je propisan način raspodjele financijskih sredstava udrugama koje se financiraju iz javnih izvora. Sukladno Zakonu o tehničkoj kulturi i Uredbi, Gradsko vijeće Grada Dubrovnika usvojilo je Odluku o kriterijima i rokovima za utvrđivanje programa i osiguravanje financijskih sredstava javnih potreba u tehničkoj kulturi Grada Dubrovnika („Službeni glasnik Grada Dubrovnika“, br. 10/15.), temeljem kojih je propisan postupak dodjele sredstava udrugama tehničke kulture koje djeluju pri Zajednici tehničke kulture Grada Dubrovnika.

Djelatnost tehničke kulture obuhvaća odgoj, obrazovanje i osposobljavanje za stjecanje tehničkih, tehnoloških i informatičkih znanja i vještina, inventivni rad i širenje znanstvenih i tehničkih dostignuća. Temeljni su ciljevi djelatnosti: razvitak i promidžba tehničke kulture, poticanje na stvaralački i znanstveni rad, tehnički odgoj i obrazovanje, znanstveno i tehničko opismenjavanje, posebno mladih.

Koordinator svih djelatnosti tehničke kulture za područje Grada Dubrovnika je Zajednica tehničke kulture Grada Dubrovnika. Ona se, između ostaloga, brine za ostvarivanje zajedničkih potreba u tehničkoj kulturi i za usklađivanje potreba svih udruga tehničke kulture na području Grada Dubrovnika. To postiže Programom javnih potreba u tehničkoj kulturi, za koji se sredstva osiguravaju u Proračunu Grada Dubrovnika i ostvarivanjem pojedinačnih programa udruga članica.

Zajednica tehničke kulture Grada Dubrovnika uskladila se sa Strateškim planom HZTK za razdoblje od 2015. do 2019. godine, kako bi odredila smjernice razvoja koje su u skladu s ciljevima i djelatnostima navedenim u Statutu Zajednice i drugim relevantnim zakonskim i strateškim dokumentima.

Ciljevi Zajednice tehničke kulture Grada Dubrovnika su:

* razvijanje i promicanje tehničke kulture na području Grada Dubrovnika;
* jačanje prepoznatljivosti i podizanje javne svijesti o značaju tehničke kulture u društvu;
* omogućavanje i/ili unaprjeđenje cjeloživotnog učenja i obrazovanja svih dobnih skupina u području tehničke kulture, poglavito izvannastavnih i izvanškolskih aktivnosti odgoja i obrazovanja djece i mladih;
* omogućavanje i/ili unaprjeđenje uključivanja socijalno ugroženih i marginaliziranih skupina uključujući osobe s posebnim potrebama u aktivnosti tehničke kulture, poglavito u izvannastavne i izvanškolske aktivnosti odgoja i obrazovanja djece i mladih iz tih skupina;
* pridonošenje razvoju svojih članica te zastupanje njihovih prava i interesa;
* sudjelovanje u izradi javnih politika vezanih uz tehničku kulturu i civilno društvo;
* pridonošenje prepoznatljivosti i vidljivosti postignuća tehničke kulture u inozemstvu.

U ostvarivanju svojih ciljeva Zajednica tehničke kulture Grada Dubrovnika provodi sljedeće djelatnosti:

* predlaže, usklađuje, provodi i prati programe javnih potreba Grada Dubrovnika u tehničkoj kulturi koji se provode i u Hrvatskoj i inozemstvu te utvrđuje smjernice za planiranje tih programa;
* prati, potiče i podupire razvoj svojih članica, sudjeluje u njihovim aktivnostima, poglavito u onima koje se odnose na izvaninstitucionalni odgoj i obrazovanje djece i mladih, cjeloživotno učenje i obrazovanje odraslih i popularizaciju tehničke kulture, te ih uključuje u provedbu svojih aktivnosti;
* obavlja stručne, pravne, kadrovske, računovodstvene i druge poslove za nacionalne saveze tehničke kulture u ostvarivanju njihovih programa javnih potreba Grada Dubrovnika u tehničkoj kulturi;
* javno dodjeljuje nagrade istaknutim pravnim i fizičkim osobama u tehničkoj kulturi;
* surađuje s ministarstvima, agencijama, obrazovnim, znanstvenim i drugim javnim ustanovama i institucijama, jedinicama lokalne (regionalne) uprave, poduzetnicima te organizacijama civilnoga društva;
* sudjeluje u radu državnih savjetodavnih tijela, radnih skupina, povjerenstava i slično;
* obavlja i druge poslove određene Statutom Zajednice, Zakonom o tehničkoj kulturi i drugim propisima.

1. **POPIS ČLANICA ZAJEDNICE TEHNIČKE KULTURE GRADA DUBROVNIKA**

Zajednicama tehničke kulture gradova, zakonodavac je namijenio, između ostalih, zadaću brinuti se o ostvarivanju zajedničkih potreba, te usklađivanju potreba svih udruga tehničke kulture na području gradova.

To je moguće postići identificiranjem javnih potreba za koja se sredstva osiguravaju iz proračuna Grada, te ostvarivanjem pojedinačnih programa članica.

Zajednica tehničke kulture Grada Dubrovnika je krovna organizacija udruga tehničke kulture, te klubova mladih tehničara pri osnovnim školama s područja Grada, a čine je:

1. Radio klub "Dubrovnik"
2. Radio klub „Libertas“
3. Ronilački klub "Dubrovnik"
4. Jedriličarsko društvo "Orsan" Dubrovnik
5. Foto klub “Marin Getaldić”
6. Foto klub “Ragusa” Dubrovnik
7. Kino-video klub "Dubrovnik"
8. Audiovizualni centar Dubrovnik
9. Klub informatičara "Dubrovnik"
10. Informatički klub "Futura"
11. Društvo brodomodelara "Argosy"
12. Modelarski institut Nave Dumins
13. Aero klub "Dubrovnik"
14. Aeroklub Nimbus
15. Hrvatsko planinarsko društvo "Dubrovnik"
16. Društvo pedagoga tehničke kulture Dubrovačko-neretvanske županije
17. Udruga inovatora Dubrovačko-neretvanske županije
18. Centar tehničke kulture Dubrovnik
19. Hrvatsko planinarsko društvo „Sniježnica“
20. Udruga RC modela Dubrovnik
21. Avioradar
22. Klub mladih tehničara - Osnovna škola Marin Getaldić
23. Klub mladih tehničara - Osnovna škola Ivana Gundulića
24. Klub mladih tehničara - Osnovna škola Marin Držić
25. Klub mladih tehničara – Osnovna škola Lapad
26. Klub mladih tehničara – Osnovna škola Mokošica
27. Klub mladih tehničara – Osnovna škola Antun Masle
28. Astronomska udruga – Osnovna škola Lapad
29. Učenička zadruga - Osnovna škola Ivana Gundulića
30. Učenička zadruga - Osnovna škola Mokošica
31. Učenička zadruga – Osnovna škola Lapad
32. **PROGRAMSKA DJELATNOST ZAJEDNICE TEHNIČKE KULTURE GRADA DUBROVNIKA**

Zajednica tehničke kulture Grada Dubrovnika u 2021. godini posebnu će pozornost posvetiti sljedećim aktivnostima:

* skrb o pribavljanju novčanih sredstava za udruge tehničke kulture,
* skrb za osiguranje uvjeta za djelatnost udruga,
* poticanje svekolike djelatnosti tehničke kulture,
* stvaranje uvjete za osnivanje novih udruga tehničke kulture,
* predlaganje programa djelatnosti u tehničkoj kulturi, te sudjelovanje u utvrđivanju prijedloga kriterija i programa javnih potreba u tehničkoj kulturi, od zajedničkog interesa za Grad Dubrovnik,
* usklađivanje interesa i poduzimanje radnji poradi ravnomjernog razvoja tehničke kulture,
* predlaganje odnosa u financiranju tehničke kulture, vodeći računa o ravnomjernom razvoju svih udruga,
* poticanje stvaranja i unapređivanja materijalnih i drugih uvjeta zadovoljavanja javnih potreba u tehničkoj kulturi,
* poticanje osnivanja novih gradskih zajednica i strukovnih saveza tehničke kulture,
* usklađivanje djelatnosti udruga i saveza tehničke kulture na ostvarivanju svekolikog razvoja tehničke kulture,
* djelovanje na promicanje stručnog rada u tehničkoj kulturi i skrbi o stručnom osposobljavanju djelatnika u tehničkoj kulturi,
* poticanje rada s nadarenom djecom i mladeži,
* održavanje redovne skupštine s utvrđivanjem konačnog plana rada i financijskog plana,
* održavanje redovitih sastanaka Izvršnog odbora i to najmanje četiri puta godišnje.
* sudjelovat će u radu Zajednice tehničke kulture Dubrovačko-neretvanske županije.

1. **PREGLED IZDVOJENIH PROGRAMA**

Zajednica tehničke kulture Grada Dubrovnika u 2021. godini će organizirati i provesti sljedeće posebne programe:

1. **Projekt „Robo.DU Day“**

Robo.DU Day2021održava se u studenom. Robo.DU Day je osmišljen kao dan razmjene znanja i vještina među učenicima i mladim ljudima Grada i Županije. Pridružuje se ideji dobro osmišljenog STEAM obrazovanja (Science, Technology, Engineering, Art, Mathematics). U sklopu Robo.DU Day-a se održavaju predavanja pozvanih predavača o robotima, Arduino tehnici, Raspberry Pi, 3D printerima i ostalim robotičkim temama, te radionice za djecu i mlade. Robo.DU Day se održava kao jedan od brojnih događaja u Europskom tjednu robotike 2020 (ERW2020).

1. **Projekt „STEAM promocija“**

Zajednica tehničke kulture Grada Dubrovnika je prijavila više projekata s temom STEAM usmjerenja, te će se baviti implementacijom i pripremom za realizaciju nadolazećih aktivnosti. U sklopu projekta naglaska će biti na vidljivosti i promidžbi sudjelovanjem na konferencijama, uradi sam sajmovima (Maker Faire) i sličnim događajima. Nabaviti će se i dodatna oprema za opremanje novih prostora 3D lab i tehničke radionice u sklopu Centra za mlade Dubrovnik.

Zajednica tehničke kulture Grada Dubrovnika sudjelovat će sa svojim aktivnostima i projektima na:

* Festivalu Znanosti 2021,
* Nacionalnom Festivalu tehničke kulture 2021,
* Festival tehničke kulture Split 2021,
* Jadranskim susretima zajednica tehničke kulture,
* Ljetne / Zimske škole tehničke kulture,
* Robo.DU Day 2021,
* Natjecanju mladih tehničara,
* Robocup natjecanjima,
* Modelarskoj ligi,
* Dubrovački Zimski Festival 2021,
* Izložbi Rukama složeno 2021,
* Europskom tjednu programiranja,
* Europskom tjednu robotike,
* Satu kodiranja,
* Svjetskom danu Arduina,
* All Digital Week-u,
* Danima otvorenih vrata udruga i sl.

1. **PROGRAMSKA DJELATNOST UDRUGA TEHNIČKE KULTURE**

Sredstva osigurana u proračunu Županije za djelatnosti udruga nisu su se povećavala više godina, a u međuvremenu je došlo i do povećanja broja udruga na području Županije, ali i do povećanja broja i kvalitete aktivnosti postojećih udruga. Zato su raspoloživa sredstva postala ograničavajući čimbenik za daljnji razvoj područja tehničke kulture na području Županije.

S druge strane, više strateških dokumenata na razini EU, Republike Hrvatske, Županije i Grada jasno prepoznaju STEAM područje (Science, Technology, Engineering, Art and Mathematics) kao prioritetno. Zato trenutna ulaganja u edukaciju djece, učenika, studenata i svih zainteresiranih građana na području programiranja, robotike, inženjerstva i svih ostalih grana tehničke kulture sigurno potiču razvoj inovacija i poduzetničkog duha, što će u budućnosti predstavljati značajnu komparativnu prednost.

Međutim, ta ulaganja trenutno nisu na razini koja bi se mogla očekivati prema spomenutim strateškim dokumentima, a pogotovo nisu na razini raspoloživih ljudskih resursa u našim udrugama ili potencijala učenika u osnovnim i srednjim školama. Posljedica je da se financira i realizira u cijelosti samo dio planiranih projekata.

Zajednica tehničke kulture Grada Dubrovnika je 2020. godine od Grada Dubrovnika je dobila na korištenje tehničku radionicu i 3D laboratorij u sklopu Centra za mlade Dubrovnik. U navedenim prostorima Zajednica i njene članice mogu organizirati i održavati edukacije, radionice i druga događanja iz svih grana tehničke kulture.

Za Grad Dubrovnik ustanovljeni su sljedeći poslovi i djelatnosti, koje bi se trebale financirati iz sredstava proračuna Grada namijenjenih za javne potrebe u tehničkoj kulturi:

DJELATNOST PEDAGOGA TEHNIČKE KULTURE

1. održanje tematskih skupova pedagoga tehničke kulture, radi stručnog usavršavanja, putem različitih edukacija,
2. održavanje smotre tehničkog stvaralaštva učenika u školama te ispomoć kod održavanja županijskih smotri,
3. održavanje smotri i natjecanja mladih informatičara u školama te ispomoć kod županijskih smotri i natjecanja,
4. rad sekcija u izvannastavnim aktivnostima,
5. sudjelovanje na ljetnoj školi tehnike 2021.g.,
6. natjecanja mladih tehničara Republike Hrvatske,
7. zadrugarstvo i klubovi mladih tehničara,
8. modelarska liga.

ZRAKOPLOVNA DJELATNOST

1. organizacija i održavanje predavanja i certificiranih radionica zrakoplovne tematike,
2. organizacija natjecanja za učenike zrakoplovne tematike u suradnji s Zrakoplovnim savezom (Liga dronova, zrakoplovno modelarstvo i maketarstvo),
3. vođenje plovidbenosti klupskih zrakoplova,
4. organiziranje dječjih zmajada,
5. organiziranje certificiranih tečajeva: PPL, zrakoplovno jedriličarstvo, padobranstvo, parajedriličarstvo, obuka osoba za voditelja letačkih operacija,
6. priprema, predlaganje, održavanje registriranih / operativnih površina,
7. zrakoplovna baština Grada,
8. posjet muzejima.

DJELATNOST FOTOTEHNIKE

1. održavanje tečajeva iz fotografije, za mlade i učenike osnovnih i srednjih škola,
2. održavanje izložbi fotografije na gradskoj razini,
3. sudjelovanje na ljetnoj školi,
4. održavanje ljetne fotoradionice,
5. nabavka opreme.

KINO-VIDEO DJELATNOST

1. održanje seminara za voditelje filmskih i video udruga,
2. održavanje smotri i susreta mladeži na području Grada iz kino video djelatnosti**,**
3. održavanje kino video tečajeva za članstvo uz pomoć Hrvatskogfilmskog saveza ito**:**
   1. tečaj za rukovanje video tehnikom,
   2. tečaj o filmskoj i video gramatici,
   3. tečaj video montaže,
4. nabavka opreme.

INFORMATIČKA DJELATNOST

1. održavanje tečajeva za mlade, učitelje, profesore (pedagoge/mentore tehničke kulture) radi praćenja novih IT trendova,
2. održavanje tečajeva programiranja za web stranice (HTML, CSS, PHP)
3. održavanje tečajeva programiranja za djecu i mlade iz programskih jezika Scratch, Python, C, Java, Objective C, ...
4. održavanje radionica robotike,
5. održavanje smotri, susreta i natjecanja za učenike osnovnih i srednjih škola u Gradu
6. održavanje priprema za natjecanje učenika (InfoCup, Liga programiranja, RoboCup)
7. održavanje priprema za natjecanje na državnoj razini,
8. sudjelovanje na natjecanju mladih informatičara,
9. robotička natjecanja,
10. nabavka opreme,
11. održavanje godišnjeg rada u 3D LABu.

RADIOAMATERIZAM

1. održavanje tečajeva za osposobljavanje voditelja i instruktora za radio amatere,
2. održavanje natjecanja radioamatera na Europskoj razini,
3. održavanje natjecanja radio amatera na svjetskoj razini,
4. održavanje godišnjih susreta i natjecanja radio amatera na državnoj razini,
5. sudjelovanje na kampu za radioamatere,
6. nabavka opreme.

RONILAČKA DJELATNOST I ZAŠTITA PODMORJA

1. održavanje tečaja za HGSS ronioce,
2. seminari za ronioce,
3. zaštita i čišćenje podmorja,
4. sudjelovanje u službi spašavanja,
5. održavanje i ispitivanje opreme prema propisima,
6. tečaj za članove žurnih službi.

JEDRILIČARSTVO, BRODOMODELARSTVO I BRODOMAKETARSTVO

1. poticati i promicati jedriličarstvo,
2. odgajati i osposobljavati mornare i kormilare, rekreativce i natjecanja putem teoretskog i praktičnog rada,
3. organizirati škole jedrenja,
4. organizirati jedriličarska natjecanja,
5. poticati razvoj motonautike,
6. razvijati i poticati brodomodelarstvo i brodomaketarstvo

ASTRONOMIJA

1. održavanje tečaja iz astronomije u Dubrovniku,
2. predavanja i video projekcije i promatranje zvijezda za učenike na području Grada,
3. nabavka opreme.

INOVATORSKA DJELATNOST

1. inovatorska djelatnost-potpora u realizaciji,
2. izrada dokumentacije projekta,
3. prezentacija inovacija,
4. izložba inovacija,
5. promidžbeni materijal
6. održavanje postojećih inovacija (električni bicikl, solarni automobil)

CENTAR TEHNIČKE KULTURE

1. program Lego edukacije ''Obnovljivi izvori energije''
2. radionice za strojarstvo, elektrotehniku, brodomaketarstvo, robotiku,
3. održavanje radionica iz navedenih područja.

SPELEOLOZI, PLANINARI I ZAŠTITA OKOLIŠA

1. tečajevi za markacioniste HPD-a,
2. speleološki tečaj,
3. seminar o crtanju i mjerenju speleoloških objekata i računalna obrada istih sa grafičkom obradom.

NAGRADE ZA OSTVARENE REZULTATE NA NATJECANJIMA I SMOTRAMA

1. za vrlo uspješan rad nagrađivat će se uspjeh pojedinaca, grupa i udruga u tehničkoj kulturi.
2. zaslužne pojedince i udruge predlagat će se za državna priznanja.

UČENIČKE ZADRUGE I KLUBOVI MLADIH TEHNIČARA

1. sudjelovanje na državnom natjecanju učeničkih zadruga,
2. održavanje radionica i priprema za natjecanja u 12 kategorija županijskih i državnih natjecanja mladih tehničara.
3. **FINANCIJSKI PLAN PROGRAMA JAVNIH POTREBA U TEHNIČKOJ KULTURI GRADA DUBROVNIKA ZA 2021. GODINU**

|  |  |  |
| --- | --- | --- |
| **Red. br.** | **OPIS** | **IZNOS** |
| **1.** | **PRIHODI** | **582.700,00** |
| **1.1.** | **Javne potrebe u tehničkoj kulturi – djelatnost Zajednice tehničke culture Grada Dubrovnika** | **352.700,00** |
| **1.2.** | **Javne potrebe u tehničkoj kulturi – djelatnost udruga i posebni programi** | **230.000,00** |
|  |  |  |
| **2.** | **RASHODI** | **582.700,00** |
| **2.1.** | **Djelatnost Zajednice tehničke kulture** | **352.700,00** |
| **2.2.** | **Djelatnost udruga tehničke kulture i posebni programi** | **230.000,00** |
| **2.2.1.** | **Djelatnost udruga tehničke kulture** | **200.000,00** |
| **2.2.2.** | **Posebni programi** | **30.000,00** |
| **2.2.2.1** | **Robo.DU Day** | **10.000,00** |
| **2.2.2.2.** | **STEAM promocija** | **20.000,00** |

**VII.**

Sredstva za provedbu Programa javnih potreba u tehničkoj kulturi Grada Dubrovnika za 2021. godinu osiguravaju se u Proračunu Grada Dubrovnika za 2021.i isplaćivati će se temeljem zaključenog Ugovora.

**VIII.**

Zadužuje se Zajednica tehničke kulture Grada Dubrovnika da po realizaciji Programa javnih potreba u tehničkoj kulturi Grada Dubrovnika za 2021. godinu podnese narativno i financijsko izvješće Gradskom vijeću Grada Dubrovnika.

**IX.**

Gradsko vijeće Grada Dubrovnika može po potrebi svojom Odlukom izmijeniti i dopuniti odredbe po pojedinim oblicima financiranja iz ovog Programa, te eventualno obustaviti daljnje korištenje sredstava, ukoliko procijeni da će troškovi biti veći od planiranih proračunskih iznosa, a rebalansom Proračuna neće biti pokriveni.

**X.**

Ovaj program stupa na snagu osmog dana od dana objave u „Službenom glasniku Grada Dubrovnika“.

KLASA: 630-01/20-01/03

URBROJ: 2117/01-09-21-07

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**11**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13.- pročišćeni tekst, 9/15. i 5/18.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Izmjene i dopune**

**Plana korištenja javnim površinama izvan Povijesne jezgre**

­

Članak 1.

U PLANU KORIŠTENJA JAVNIM POVRŠINAMA IZVAN POVIJESNE JEZGRE („Službeni glasnik Grada Dubrovnika“, broj 13/14, 8/15, 11/15, 4/16, 8/16, 11/16, 12/16, 17/16., 5/18. 14/18.,3/19 i 11/19., 1/20., 6/20, 9/20 i 15/20), u poglavlju naslova GRUŽ dodaje se slijedeći tekst:

OSTALO

**Vladimira Nazora**

Objekt za pružanje jednostavnih ugostiteljskih usluga u nepokretnom vozilu, 13,00 m2, kod benzinske postaje INA, čest. zem. 2317/4 k.o. Dubrovnik

Članak 2.

Ove izmjene i dopune Plana stupaju na snagu osmog dana od dana objave u „Službenom glasniku Grada Dubrovnika“.

KLASA: 363-05/20-01/126

URBROJ: 2117/01-09-21-11

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**12**

Na temelju članka 26. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15.), članka 18. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, broj 23/18.) i članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K LJ U Č A K**

Članak 1.

Ovim Zaključkom imenuju se članovi Povjerenstva za provjeru ispunjavanja propisanih uvjeta javnih poziva Grada Dubrovnika za 2021. godinu.

Članak 2.

Za članove Povjerenstva za provjeru ispunjavanja propisanih uvjeta imenuju se:

1. Suzana Glavočić, predsjednik
2. Božena Raič, član
3. Josipa Rajevac, član
4. Monika Soldo, član
5. Tereza Rubin, član

Članak 3.

Zadaće Povjerenstva su:

* otvaranje zaprimljenih prijava;
* utvrđivanje je li prijava dostavljena na pravi javni poziv i u zadanom roku;
* utvrđivanje jesu li dostavljeni, potpisani i ovjereni svi obrasci i dokumentacija;
* utvrđivanje jesu li prijavitelj i partnerske organizacije prihvatljivi sukladno uputama za prijavitelje;
* utvrđivanje je li lokacija provedbe programa, projekta ili manifestacije prihvatljiva;
* utvrđivanje je li program, projekt ili manifestacija sukladan uvjetima javnog poziva,
* provjera ispunjavanja drugih propisanih uvjeta javnog poziva;
* donošenje odluke o neispunjavanju propisanih uvjeta javnog poziva;
* utvrđivanje popisa prijava koje se upućuju na razmatranje i ocjenjivanje povjerenstvu za ocjenjivanje programa, projekata ili manifestacija.

Povjerenstvo donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta javnog poziva. Povjerenstvo sastavlja zapisnik koji se dostavlja nadležnom upravnom odjelu vezano za svaki poziv posebno.

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Ovaj zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 013-03/21-03/06

URBROJ: 2117/01-09-21-03

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**13**

Na temelju članka 29. Uredbe o kriterijima, mjerilima i postupcima financiranja i ugovaranja programa, projekata i manifestacija koje provode udruge i druge organizacije civilnog društva („Narodne novine“, br. 26/15.), članka 20. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23./18., 11/19.) i članka 32. Statuta Grada Dubrovnika („Službeni glasnik Grada Dubrovnika“, broj 4/09, 6/10, 3/11, 14/12, 5/13, 6/13 - pročišćeni tekst, 9/15 i 5/18), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K L J U Č A K**

Članak 1.

Ovim Zaključkom imenuju se članovi Povjerenstva za ocjenjivanje projekata/programa i manifestacija u području javnih potreba u športu Grada Dubrovnika za 2021.g. (u daljnjem tekstu: Povjerenstvo).

Članak 2.

U Povjerenstvo se imenuju:

1. Zoran Grbić,
2. Maro Kapović,
3. Željan Konsuo,
4. Marinko Matulović,
5. Joško Prkačin.

Članak 3.

Zadaće Povjerenstva su:

* razmatranje i ocjenjivanje prijava koje su ispunile propisane uvjete Javnog poziva sukladno kriterijima javnog poziva te Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18. i 11/19.);
* izrada prijedloga odluke o odobravanju, neodobravanju financijskih sredstava za programe, projekte i manifestacije;
* i druge zadaće propisane poslovnikom povjerenstva.

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Administrativno – tehničke poslove za Povjerenstvo obavlja Dubrovački savez športova.

Članak 6.

Ovaj zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 620-01/21-01/01

URBROJ: 2117/01-09-21-08

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**14**

Na temelju članka 29. Uredbe o kriterijima, mjerilima i postupcima financiranja i ugovaranja programa, projekata i manifestacija koje provode udruge i druge organizacije civilnog društva („Narodne novine“, br. 26/15.), članka 20. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23./18.,11/19.) i članka 32. Statuta Grada Dubrovnika („Službeni glasnik Grada Dubrovnika“, broj 4/09, 6/10, 3/11, 14/12, 5/13, 6/13 - pročišćeni tekst i 9/15 i 5/18), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K L J U Č A K**

Članak 1.

Ovim Zaključkom imenuju se članovi Povjerenstva za ocjenjivanje projekata/programa i manifestacija u području javnih potreba u tehničkoj kulturi Grada Dubrovnika za 2021. godinu (u nastavku teksta: Povjerenstvo).

Članak 2.

U Povjerenstvo se imenuju:

1. Ivan Maslać
2. Dinko Mandić
3. Dubravka Tullio
4. Nives Radović
5. Stjepan Ćavar

Članak 3.

Zadaće Povjerenstva su:

* razmatranje i ocjenjivanje prijava koje su ispunile propisane uvjete Javnog poziva sukladno kriterijima javnog poziva te Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18.,11/19);
* izrada prijedloga odluke o odobravanju, neodobravanju financijskih sredstava za programe, projekte i manifestacije;
* i druge zadaće propisane poslovnikom povjerenstva.

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Administrativno – tehničke poslove za Povjerenstvo obavlja Zajednica tehničke kulture Grada Dubrovnika.

Članak 6.

Ovaj zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 630-01/20-01/03

URBROJ: 2117/01-09-21-08

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**15**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K LJ U Č A K**

**o dodjeli „Nagrade Dubrovnika za životno djelo“**

**Nikoli Obuljenu** dodjeljuje se „Nagrada Dubrovnika za životno djelo“.

KLASA: 061-01/21-01/04

URBROJ: 2117/01-09-21-1

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**16**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K LJ U Č A K**

**o dodjeli „Nagrade Dubrovnika“**

**mr. sc. Maji Nodari** dodjeljuje se „Nagrada Dubrovnika“ za 2020. godinu.

KLASA: 061-01/21-01/01

URBROJ: 2117/01-09-21-1

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**17**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K LJ U Č A K**

**o dodjeli „Nagrade Dubrovnika“**

**dr. sc. fra. Piju Pejiću** dodjeljuje se „Nagrada Dubrovnika“ za 2020. godinu.

KLASA: 061-01/21-01/02

URBROJ: 2117/01-09-21-1

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**18**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. – pročišćeni tekst, 9/15. i 5/18.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**Z A K LJ U Č A K**

**o dodjeli „Nagrade Dubrovnika“**

**Družbi sestara franjevki od Bezgrešnog začeća iz Dubrovnika** dodjeljuje se „Nagrada Dubrovnika“ za 2020. godinu.

KLASA: 061-01/21-01/03

URBROJ: 2117/01-09-21-1

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**19**

Na temelju članka 32. Statuta Grada Dubrovnika („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13. - pročišćeni tekst i 9/15.) i članka 12. stavka 2. Statuta Zaklade „Blaga djela“, Gradsko vijeće Grada Dubrovnika na 36. sjednici, održanoj 26. siječnja 2021., donijelo je

**R J E Š E NJ E**

**o imenovanju članova Upravnoga odbora**

**Zaklade „Blaga djela“**

1. U Upravni odbor Zaklade „Blaga djela“ imenuju se:

**1. Suzana Kosović**

**2. Nada Medović,**

**3. Terezina Orlić.**

1. Mandat članovima Upravnog odbora Zaklade „Blaga djela“ traje četiri (4) godine.
2. Ovo rješenje stupa na snagu osmog dana od dana objave u „Službenom glasniku Grada Dubrovnika“.

KLASA: 013-03/21-03/08

URBROJ: 2117/01-09-21-1

Dubrovnik, 26. siječnja 2021.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**GRADONAČELNIK**

**20**

**GRAD DUBROVNIK,** Pred Dvorom 1, Dubrovnik, **OIB: 21712494719**, zastupan po gradonačelniku Matu Frankoviću (u daljnjem tekstu: **Naručitelj**)

**i**

**Valamar Riviera d.d.,** Poreč, Stancija Kaligari 1**,** **OIB: 36201212847**, zastupano po predsjedniku Uprave Željku Kukurinu i direktoru regije Dubrovnik - Dalmacija Tomislavu Dumančiću (u daljnjem tekstu: **Osiguravatelj sredstava**)

sklopili su

**UGOVOR**

**O FINANCIRANJU UREĐENJA GRAĐEVINSKOGA ZEMLJIŠTA**

**ZA IZRADBU IZMJENA I DOPUNA URBANISTIČKOG PLANA UREĐENJA BABIN KUK U SKLOPU** **JEDINSTVENOG POSTUPKA IZRADE IZMJENA I DOPUNA PROSTORNOG PLANA UREĐENJA GRADA DUBROVNIKA, GENERALNOG URBANISTIČKOG PLANA GRADA DUBROVNIKA I URBANISTIČKOG PLANA UREĐENJA BABIN KUK**

Članak 1.

Ovim Ugovorom ugovorne strane uređuju međusobne odnose u svezi s financiranjem uređenja građevinskoga zemljišta u dijelu izradbe izmjena i dopuna Urbanističkog plana uređenja Babin kuk (u daljnjem tekstu: Plan) u sklopu jedinstvenog postupka izrade izmjena i dopuna Prostornog plana uređenja Grada Dubrovnika, Generalnog urbanističkog plana Grada Dubrovnika i Urbanističkog plana uređenja Babin kuk, sukladno članku 63. i 167. Zakona o prostornom uređenju („Narodne novine“, broj 153/13, 65/17, 114/18, 39/19 i 98/19 - u daljnjem tekstu: Zakon) i zaključku gradonačelnika Grada Dubrovnika KLASA: 350-02/20-01/03 URBROJ: 2117/01-01-20-04 od 31. kolovoza 2020.

Članak 2.

Ugovorne strane utvrđuju:

* da je Osiguravatelj sredstava dana 27. lipnja 2016. dostavio inicijativu za pokretanje postupka izmjena i dopuna Plana te 05. veljače 2020. dopunu predmetne inicijative u sklopu koje je izrazio spremnost snositi dio troškova potrebnih za izradu izmjena i dopuna Plana i svih potrebnih podloga;
* da je gradonačelnik Grada Dubrovnika, Zaključkom KLASA: 350-02/20-01/03 URBROJ: 2117/01-01-20-04 od 31. kolovoza 2020. prihvatio inicijativu Osiguravatelja sredstava za pokretanje i financiranje postupak izrade izmjena i dopuna Prostornog plana uređenja Grada Dubrovnika, Generalnog urbanističkog plana Grada Dubrovnika i Urbanističkog plana uređenja Babin kuk kao i popratne dokumentacije potrebne za izradu istog;
* da je Naručitelj planirao u Proračunu Grada Dubrovnika za 2020. sredstva za izradu Krajobrazne studije kao podloge za izradu Plana u iznosu od 150.000,00 kn te u Proračunu 2021. i projekcijama za 2022. i 2023. sredstva za izradu Plana u iznosu od 250.000,00 kn;
* da je u prijedlog Plana nabave Grada Dubrovnika za 2021. uvrštena izrada predmetnog jedinstvenog postupka izrade Plana u iznosu od 199.000,00 kn + PDV;
* da je Upravni odjel za urbanizam, prostorno planiranje i zaštitu okoliša tijekom izrade nacrta prijedloga Odluke o izradi Plana utvrdio potrebu izrade Krajobrazne studije kao stručne podloge;
* da je Grad Dubrovnik, temeljem Pravilnika o jednostavnoj nabavi („Službeni glasnik Grada Dubrovnika“, broj: 19/17 i 8/18) proveo postupak jednostavne nabave za izradu Krajobrazne studije, Ev. broj nabave: 07-25/20JN temeljem kojeg je gradonačelnik Grada Dubrovnika, Zaključkom o odabiru ponude KLASA: 406-01/20-02/111, URBROJ: 2117/01-01-20-6 od 14. rujna 2020. odabrao ponudu zajednice izvršitelja: Zelena infrastruktura d.o.o., Fallerovo šetalište 22 iz Zagreba (vodeći član) i Sveučilište u Zagrebu, Agronomski fakultet, Svetošimunska cesta 25 iz Zagreba;
* da su Naručitelj i Izrađivač (Zajednica izvršitelja) 21. listopada 2020. sklopili ugovor o izradbi Krajobrazne podloge kao podloge za izmjene i dopune Plana KLASA: 406-01/20-02/111 URBROJ: 2117/01-01-20-7 u iznosu od 119.500,00 kn, odnosno **149.375,00 kn** s PDV-om od 25%.

Članak 3.

Nositelj izrade Plana je Upravni odjel za urbanizam, prostorno uređenje i zaštitu okoliša, Pred dvorom 1, Dubrovnik.

Koordinator izrade Plana ispred Nositelja izrade Plana je Ina Raguž, d.i.a.

Naručitelj se obvezuje donijeti Plan na način propisan Zakonom i važećim podzakonskim aktima.

Članak 4.

Osiguravatelj sredstava obvezuje se aktivno sudjelovati u izradbi i donošenju Plana iznošenjem i obrazlaganjem svojih programa Naručitelju i Nositelju izrade Plana.

Članak 5.

Naručitelj ne preuzima nikakve obveze u odnosu na Osiguravatelja sredstava u pogledu konačnih rješenja namjene i uvjeta izgradnje koji će biti definirani Planom, već će ponajprije voditi računa da se Planom optimalno osigura poštivanje načela prostornoga uređenja propisanih Zakonom.

Članak 6.

Osiguravatelj sredstava obvezuje se bespovratno financirati troškove izradbe Krajobrazne studije u iznosu od **149.375,00 kn** te dio troška izrade izmjena i dopuna UPU-a Babin kuk čiji točan iznos će se utvrditi nakon provedenog postupka javne nabave za nabavu usluga izrade jedinstvenog postupka izmjena i dopuna Prostornog plana uređenja Grada Dubrovnika, Generalnog urbanističkog plana Grada Dubrovnika i Urbanističkog plana uređenja Babin kuk koji će se provesti nakon usvajanja Odluke o izradi navedene prostorno-planske dokumentacije na Gradskom vijeću Grada Dubrovnika, o čemu će se sklopiti dodatak ovom Ugovoru čiji će sastavni dio biti i Ugovor potpisan između Naručitelja i Izrađivača Plana.

Osiguravatelj sredstava se kao sredstvo osiguranja plaćanja svih iznosa iz stavka 1. ovoga članka obvezuje dostaviti zadužnicu na iznos od 150.000,00 kn ovjerenu od javnog bilježnika u roku od 8 dana od dana stupanja na snagu ovog Ugovora.

Članak 7.

Naručitelj se obvezuje u roku od 8 dana od dana primitka računa od strane Izrađivača, ovjeriti račun i izdati nalog za uplatu Osiguravatelju sredstava.

Osiguravatelj sredstava obvezuje se u roku od 15 dana od dana primitka naloga za uplatu ugovoreni iznos uplatiti na račun Naručitelja.

Članak 8.

Naručitelj i Osiguravatelj sredstava u okviru preuzetih obveza po ovom ugovoru izvodit će radnje sukladno dinamici ugovora između Grada Dubrovnika i Izrađivača Plana te sukladno Zakonu i drugim pozitivnim propisima i pravilima struke i obostrano se zalagati za donošenje Plana poštujući zakonske rokove.

Ugovorne strane su suglasne da će se rokovi izrade i donošenja Plana u sklopu jedinstvenog postupka izrade izmjena i dopuna Prostornog plana uređenja Grada Dubrovnika, Generalnog urbanističkog plana Grada Dubrovnika i Urbanističkog plana uređenja Babin kuk definirati Odlukom o izradi i dodatkom ovog Ugovora te da je okvirni rok za izradu i donošenje Plana 15 mjeseci od dana stupanja na snagu Odluke o izradi.

U slučaju da uslijed objektivnih okolnosti budu produženi rokovi za izradu i donošenje Plana utvrđeni Odlukom o izradi Plana i Ugovorom o izradi Plana, ugovorne strane su suglasne da se rokovi računaju prema novonastalim okolnostima, bez potrebe izmjene ovog Ugovora.

Članak 9.

Sklapanjem ovog ugovora Naručitelj, osim obveze izrade Plana sukladno ovom Ugovoru, ne preuzima obvezu uređenja građevinskog zemljišta u obuhvatu Plana, kao ni obvezu priključenja na komunalnu infrastrukturu.

Članak 10.

Naručitelj ne snosi materijalnu odgovornost prema Osiguravatelju sredstava ako Gradsko vijeće Grada Dubrovnika ne donese Odluku o donošenju Plana ili je ne donese u roku utvrđenom Odlukom o izradi Plana.

Članak 11.

Sve sporove nastale temeljem ovoga Ugovora ugovorne će strane rješavati sporazumno, u protivnom ugovaraju mjesnu nadležnost stvarno nadležnog suda u Dubrovniku.

Na sve ostale odnose, koji nisu predviđeni ovim Ugovorom, primjenjuju se odredbe Zakona o obveznim odnosima.

Članak 12.

Obzirom da se ovaj ugovor sklapa u vrijeme izvanrednih okolnosti izazvanih pandemijom COVID-19 čije trajanje i posljedice nije moguće predvidjeti Ugovorne strane su suglasne kako Naručitelj i Osiguravatelj sredstava mogu sve dok traje pandemija inicirati sklapanje aneksa ovog ugovora kojim će se revidirati prava i obveze ugovornih strana.

Članak 13.

Ovaj Ugovor stupa na snagu danom potpisa obiju ugovornih strana.

Članak 14.

Ovaj Ugovor sačinjen je u četiri (4) istovjetna primjerka, od kojih dva (2) zadržava Grad Dubrovnik, a dva (2) primjerka zadržava Osiguravatelj sredstava.

KLASA: 350-02/20-01/03

URBROJ: 2117/01-01-20-07

Dubrovnik, 24. prosinca 2020.

**Naručitelj:**

Gradonačelnik:

**Mato Franković**, v. r.

---------------------------

**Osiguravatelj sredstava:**

Predsjednik Uprave

Željko Kukurin, v. r.

Direktor regije Dubrovnik - Dalmacija

Tomislav Dumančić, v. r.

------------------------------------------------

**21**

Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 96/18. i 112/19.), na prijedlog pročelnika Upravnog odjela za poslove gradonačelnika, Upravnog odjela za komunalne djelatnosti i mjesnu samoupravu, Upravnog odjela za izdavanje i provedbu dokumenata prostornog uređenja i gradnje i Upravnog odjela za europske fondove, regionalnu i međunarodnu suradnju, a nakon savjetovanja sa sindikalnim povjerenikom sukladno članku 150., a u svezi s člankom 153. stavak 3. Zakona o radu („Narodne novine“ broj 93/14., 127/17. i 98/19.), gradonačelnik Grada Dubrovnika donosi

**P R A V I L N I K**

**O IZMJENAMA I DOPUNAMA PRAVILNIKA**

**O UNUTARNJEM REDU GRADSKE UPRAVE**

Članak 1.

Pravilnik o unutarnjem redu gradske uprave Grada Dubrovnika („Službeni glasnik Grada Dubrovnika“, broj 21/17., 1/18., 4/18., 8/18., 12/18., 13/18., 14/18., 21/18., 26/18., 8/19., 9/19., 14/19., 17/19., 1/20., 5/20., 11/20. i 15/20.) mijenja se na sljedeći način:

Dodaje se nova odredba „IX. POSTUPAK I MJERE ZA ZAŠTITU DOSTOJANSTVA SLUŽBENIKA/NAMJEŠTENIKA i članak 28.b koji glase:

„Utvrđuju se postupci i mjere za zaštitu dostojanstva službenika i namještenika Grada Dubrovnika (u daljnjem tekstu: Poslodavac) kojima im se osiguravaju uvjeti rada u kojima neće biti izloženi uznemiravanju i spolnom uznemiravanju.

Poslodavac je dužan zaštititi dostojanstvo radnika za vrijeme obavljanja službe, tako da im osigura uvjete rada u kojima neće biti izloženi uznemiravanju ili spolnom uznemiravanju što uključuje i poduzimanje preventivnih mjera.

Uznemiravanje je svako neželjeno ponašanje prema službeniku i namješteniku uzrokovano nekom od sljedećih osnova: rasom, bojom kože, spolom, spolnim određenjem, bračnim stanjem, obiteljskim obvezama, dobi, jezikom, vjerom, političkim ili drugim uvjerenjem, nacionalnim ili socijalnim podrijetlom, imovnim stanjem, rođenjem, društvenim položajem, članstvom ili nečlanstvom u političkoj stranci, članstvom ili nečlanstvom u sindikatu te tjelesnim i duševnim poteškoćama, a ima cilj ili stvarno predstavlja povredu dostojanstva radnika te uzrokuje strah ili neprijateljsko, ponižavajuće ili uvredljivo okruženje.

Spolno uznemiravanje je svako verbalno, neverbalno ili fizičko ponašanje spolne naravi koje ima cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.

U daljnjem tekstu za izraze „uznemiravanje“ i „spolno uznemiravanje“ koristi se izraz „uznemiravanje“.

Osoba koja je osim Poslodavca ovlaštena primati i rješavati pritužbe vezane uz zaštitu dostojanstva službenika i namještenika je osoba koju imenuje gradonačelnik.

Poslodavac u trenutku donošenja ovog Pravilnika donosi i odluku o imenovanju osobe koja je osim njega ovlaštena primati i rješavati pritužbe vezane za zaštitu dostojanstva službenika i namještenika.

Poslodavac i osoba iz stavka 1. i 2. ovog članka bit će u daljnjem tekstu ovog Pravilnika zajednički označeni kao Ovlaštena osoba za zaštitu dostojanstva.

Postupak zaštite dostojanstva službenika i namještenika koji je podnio prijavu zbog uznemiravanja povjerljive je naravi.

Službenici i namještenici se štite od uznemiravanja drugih službenika i namještenika, nadređenih, suradnika i drugih osoba s kojima redovito dolaze u doticaj pri obavljanju svojih poslova.

Prije početka obavljanja službe službenika i namještenika se upoznaje s propisima koji uređuju zaštitu dostojanstva i njegovim pravima u slučaju uznemiravanja te s obvezom primjerenog ponašanja i načinima postupanja kojima se izbjegava uznemiravanje.

Svi službenici i namještenici dužni su pri obavljanju poslova svog radnog mjesta ponašati se i postupati na način kojim se ne uznemirava druge službenike i namještenike te su dužni spriječiti uznemiravanje i o uznemiravanju obavijestiti Ovlaštenu osobu za zaštitu dostojanstva.

Službenik i namještenik podnosi pritužbu pisanim putem (pisana pritužba, vlastoručno potpisana) ili usmenim putem (usmena pritužba) Ovlaštenoj osobi za zaštitu dostojanstva.

Pisana pritužba predaje se u pisarnici Grada Dubrovnika, Gundulićeva poljana 10, u zatvorenoj omotnici s naznakom ZAŠTITA DOSTOJANSTVA SLUŽBENIKA/NAMJEŠTENIKA naslovljena na Ovlaštenu osobu za zaštitu dostojanstva.

Usmena pritužba daje se na zapisnik Ovlaštenoj osobi za zaštitu dostojanstva. Zapisnik potpisuje Ovlaštena osoba za zaštitu dostojanstva i osoba koja podnosi pritužbu.

Kada Ovlaštena osoba za zaštitu dostojanstva primi pritužbu vezanu za zaštitu dostojanstva radnika dužna je u roku od osam dana od dostave pritužbe ispitati pritužbu i poduzeti sve potrebne mjere radi sprječavanja nastavka uznemiravanja ili spolnog uznemiravanja ako utvrdi da ono postoji.

U postupku ispitivanja pritužbe, Ovlaštena osoba za zaštitu dostojanstva će ispitati službenika/namještenika koji je podnio pritužbu, osobu za koju se tvrdi da je uznemiravala službenika/namještenika (u daljnjem tekstu: uznemiravatelj), zatim će utvrditi način i okolnosti uznemiravanja te izvesti i druge dokaze u svrhu utvrđenja relevantnih činjenica kao npr. saslušati i druge osobe koje imaju saznanja o činjenicama povezanim s uznemiravanjem te o svemu tome sastaviti zapisnik. Zapisnik potpisuje Ovlaštena osoba za zaštitu dostojanstva, službenik/namještenik koji je podnio pritužbu i uznemiravatelj, a mogu ga potpisati i druge osobe koje su sudjelovale u postupku kao što su sindikalni povjerenik ili član radničkog vijeća i drugi.

Prije potpisivanja zapisnika, podnositelj i uznemiravatelj mogu staviti svoje primjedbe na isti.

Ako podnositelj i uznemiravatelj odbiju potpisati zapisnik, Ovlaštena osoba za zaštitu dostojanstva će to konstatirati i ovjeriti svojim potpisom.

Prethodno naznačeno odnosi se i na pritužbu radi uznemiravanja koja se odnosi na osobu koja nije u službi u Gradu Dubrovniku.

Ovlaštena osoba za zaštitu dostojanstva samostalno odlučuje koje će radnje poduzeti kako bi utvrdila sve okolnosti i činjenice potrebne za donošenje odluke o pritužbi, a ako utvrdi da je službenika/namještenika potrebno zaštititi prije donošenja konačne odluke, može posebnom odlukom odrediti privremenu mjeru za njegovu zaštitu i to oslobađanje službenika/namještenika od obveze obavljanja poslova kod kojih dolazi u doticaj s uznemiravateljem.

Privremene mjere se utvrđuju za razdoblje do završetka postupka rješavanja pritužbe.

Ako Ovlaštena osoba za zaštitu dostojanstva u roku od osam dana ne poduzme mjere za sprječavanje uznemiravanja ili spolnog uznemiravanja ili ako su mjere koje je poduzela očito neprimjerene, službenik/namještenik koji je uznemiravan ili spolno uznemiravan ima pravo prekinuti rad dok mu se ne osigura zaštita, pod uvjetom da je u daljnjem roku od osam dana zatražio zaštitu pred nadležnim sudom.

Ako postoje okolnosti zbog kojih nije opravdano očekivati da će Ovlaštena osoba za zaštitu dostojanstva zaštititi dostojanstvo službenik/namještenika, službenik/namještenik nije dužan dostaviti pritužbu ovlaštenoj osobi i ima pravo prekinuti rad pod uvjetom da je zatražio zaštitu pred nadležnim sudom i o tome obavijestio Ovlaštenu osobu za zaštitu dostojanstva u roku od osam dana od prekida rada.

Za vrijeme prekida rada iz stavka 1. i 2. ove točke službenik/namještenik ima pravo na naknadu plaće u iznosu plaće koju bi ostvario da je radio.

Ako je pravomoćnom sudskom odlukom utvrđeno da nije povrijeđeno dostojanstvo službenika/namještenika, Poslodavac može zahtijevati povrat isplaćene naknade iz prethodnog stavka.

Sve osobe koje su u službi kod Poslodavca u bilo kojem svojstvu dužne su surađivati s Ovlaštenom osobom za zaštitu dostojanstva, odazvati se njegovu pozivu te mu priopćiti podatke važne za utvrđivanje činjenica u postupku zaštite dostojanstva radnika.

Onemogućavanje Ovlaštene osobe za zaštitu dostojanstva u provođenju postupka u vezi s pritužbom povreda je obveze iz radnog odnosa.

U postupku rješavanja pritužbe Ovlaštena osoba za zaštitu dostojanstva mora sve radnje, uključujući prikupljanje izjava službenika/namještenika, uznemiravatelja i drugih osoba, provoditi na način kojim se jamči tajnost postupka i zaštita privatnosti svake osobe.

Ako Ovlaštena osoba za zaštitu dostojanstva utvrdi da je službenik/namještenik koji je podnio pritužbu uznemiravan od drugih službenika i namještenika, nadređenih, suradnika i drugih osoba s kojima redovito dolazi u doticaj pri obavljanju svojih poslova, Ovlaštena osoba za zaštitu dostojanstva predložit će gradonačelniku odnosno pročelniku upravnog tijela hitno poduzimanje mjera kojima se sprječava nastavak uznemiravanja odnosno spolnog uznemiravanja.

Mjere službeniku/namješteniku za kojeg se utvrdi da njegovo ponašanje predstavlja uznemiravanje mogu biti:

1. izmjena rasporeda rada tako da se izbjegne rad s uznemiravanim službenikom/namještenikom
2. premještaj na način da se izbjegne međusobna fizička prisutnost s uznemiravanim službenikom/namještenikom
3. usmeno upozorenje
4. pisano upozorenje uz ukazivanje na mogućnost pokretanja postupka teške povrede službene dužnosti
5. pokretanje postupka teške povrede službene dužnosti.

Ako Ovlaštena osoba za zaštitu dostojanstva utvrdi da je službenik/namještenik koji je podnio pritužbu uznemiravan od osobe s kojom redovito dolazi u doticaj pri obavljanju svojih poslova, a koja nije u službi kod Poslodavca, Ovlaštena osoba za zaštitu dostojanstva može:

1. pisano upozoriti tu osobu da će u slučaju ponovnog uznemiravanja službenika/namještenika poduzeti sve potrebne mjere za zaštitu službenika/namještenika, uključujući i prekid poslovanja s tom osobom
2. o uznemiravanju obavijestiti poslodavca te osobe i zahtijevati od njega da poduzme odgovarajuće mjere kako bi se spriječilo daljnje uznemiravanje
3. trajno osloboditi službenika/namještenika obveze obavljanja poslova kod kojih se dolazi u doticaj s tom osobom.

Konačnu odluku o pritužbi, Ovlaštena osoba za zaštitu dostojanstva dostavlja službeniku/namješteniku koji je podnio pritužbu, uznemiravatelju, a u slučaju potrebe i drugim zainteresiranim osobama koje radi provođenja odluke moraju biti upoznate sa njenim sadržajem u onom obimu koji je primjeren i potreban za provođenje.

Ako je pritužba podnijeta protiv Ovlaštene osobe za zaštitu dostojanstva, gradonačelnik odmah po primitku pritužbe imenuje drugu osobu za ovlaštenu osobu koja onda provodi postupak na prethodno opisan način.

Protivljenje službenika/namještenika postupanju koje predstavlja uznemiravanje ili spolno uznemiravanje ne predstavlja povredu obveze iz radnog odnosa niti smije biti razlog za diskriminaciju.

Svi podaci utvrđeni u postupku zaštite dostojanstva službenika/namještenika su tajni i za njihovu tajnost je odgovorna Ovlaštena osoba za zaštitu dostojanstva koja je rješavala pritužbu vezanu uz zaštitu dostojanstva službenika/namještenika, kao i druge osobe koje su sudjelovale u postupku rješavanja pritužbe, o čemu moraju biti upozorene i to konstatirano u zapisnik propisan u ovoj odredbi.

Na diskriminaciju se na odgovarajući način primjenjuju odredbe iz IX. odredbe koje se odnose na zaštitu dostojanstva odnosno uznemiravanje i spolno uznemiravanje.

Članak 2.

Odredba IX. postaje odredba X.

Članak 3.

U članku 23. u sistematizaciji radnih mjesta Upravnog odjela za komunalne djelatnosti i mjesnu samoupravu ukida se radno mjesto 11.6. Savjetnik II za pravna pitanja, 11.20. Stručni suradnik I za komunalnu naknadu za stambeni i garažni prostor i 11.21. Stručni suradnik I za komunalnu naknadu za poslovne prostore te se otvara novo radno mjesto 11.6.1. Savjetnik I za pravna pitanja.

U članku 23. u sistematizaciji radnih mjesta Upravnog odjela za izdavanje i provedbu dokumenata prostornog uređenja i gradnje kod radnog mjesta 9.8. Stručni suradnik I mijenja se broj izvršitelja na način da se briše broj „2“, a upisuje se broj „3“.

U članku 23. u sistematizaciji radnih mjesta Upravnog odjela za europske fondove, regionalnu i međunarodnu suradnju ukida se radno mjesto 12.4. Viši savjetnik III, te se otvara novo radno mjesto 12.10.1. Viši stručni suradnik III za regionalnu i međunarodnu suradnju.

Nastavno u tekstu je tabelarni prikaz izmjene sistematizacije radnih mjesta Upravnog odjela za komunalne djelatnosti i mjesnu samoupravu, Upravnog odjela za izdavanje i provedbu dokumenata prostornog uređenja i gradnje i Upravnog odjela za europske fondove, regionalnu i međunarodnu suradnju.

Članak 4.

Ovaj pravilnik objaviti će se u „Službenom glasniku Grada Dubrovnika“ i stupa na snagu osmog dana od dana objave.

Ovaj pravilnik objaviti će se i na oglasnoj ploči Grada Dubrovnika.

KLASA: 023-05/18-01/01

URBROJ: 2117/01-01-21-119

Dubrovnik, 27. siječnja 2021.

Gradonačelnik:

**Mato Franković**, v. r.

---------------------------

1. **Upravni odjel za komunalne djelatnosti i mjesnu samoupravu**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | | | **BROJ IZVRŠITELJA** |
| 11.6. | **Savjetnik II za pravna pitanja** | | | II. | Savjetnik | - | 5. |  | | | | **1** |
| **Opis poslova radnog mjesta** | | | | | | | | | | | | |
| **Opis poslova i zadataka** | | | | | | | | | | **Približni postotak vremena potreban za obavljanje pojedinog posla** | | |
| Vođenje i rješavanje složenih upravnih postupaka iz nadležnosti upravnog odjela u prvom stupnju | | | | | | | | | | 30 % | | |
| Priprema informacija i drugih stručnih materijala te suradnja u pripremi propisa i drugih akata iz djelokruga upravnog odjela te drugi odgovarajući upravni i s njima povezani stručni poslovi | | | | | | | | | | 30 % | | |
| Pružanje savjeta i stručne pomoći službenicima upravnog odjela u rješavanju složenih zadataka | | | | | | | | | | 20 % | | |
| Drugi odgovarajući upravni i s njima povezani stručni poslovi | | | | | | | | | | 10 % | | |
| Drugi poslovi po nalogu pročelnika | | | | | | | | | | 10 % | | |
| **Opis razine standardnih mjerila za klasifikaciju radnih mjesta** | | | | | | | | | | | | |
| **Potrebno stručno znanje:** | | magistar struke ili stručni specijalist pravne struke, najmanje tri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje jednog svjetskog jezika | | | | | | | | | | |
| **Stupanj složenosti poslova:** | | Stupanj složenosti uključuje suradnju u izradi akata iz djelokruga upravnog tijela, vođenje upravnog postupka i rješavanje složenijih upravnih i ostalih predmeta iz nadležnosti upravnog tijela, te rješavanje problema uz upute i nadzor rukovodećeg službenika | | | | | | | | | | |
| **Stupanj samostalnosti:** | | Stupanj samostalnosti uključuje češći nadzor te opće i specifične upute rukovodećeg službenika u svim predmetima i poslovima | | | | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi, pravilnu primjenu postupaka i metoda rada te provedbu pojedinačnih odluka | | | | | | | | | | |
| **Stupanj učestalosti stručnih komunikacija:** | | Stupanj stručne komunikacije uključuje kontakte unutar i izvan upravnog tijela u svrhu prikupljanja ili razmjene informacija | | | | | | | | | | |
| BROJ RADNOG MJESTA | **NAZIV RADNOG MJESTA** | | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | | | **BROJ IZVRŠITELJA** |
| 11.6.1. | **Savjetnik I za pravna pitanja** | | | II. | Viši savjetnik | - | 4. |  | | | **1** | |
| **Opis poslova radnog mjesta** | | | | | | | | | | | | |
| **Opis poslova i zadataka** | | | | | | | | | **Približni postotak vremena potreban za obavljanje pojedinog posla** | | | |
| Vodi evidenciju komunalne infrastrukture Grada Dubrovnika te koordinira cjelokupni postupak evidencije u katastar i zemljišnu knjigu | | | | | | | | | 40% | | | |
| Rješavanje složenih upravnih i drugih postupaka iz nadležnosti upravnog odjela u prvom stupnju | | | | | | | | | 20% | | | |
| Pružanje savjeta i stručne pomoći službenicima upravnog odjela u rješavanju složenih zadataka | | | | | | | | | 20% | | | |
| Priprema informacija i drugih stručnih materijala te suradnja u pripremi propisa i drugih akata iz djelokruga upravnog odjela te drugi odgovarajući upravni i s njima povezani stručni poslovi | | | | | | | | | 10% | | | |
| Drugi poslovi po nalogu pročelnika | | | | | | | | | 10% | | | |
| **Opis razine standardnih mjerila za klasifikaciju radnih mjesta** | | | | | | | | | | | | |
| **Potrebno stručno znanje:** | | | magistar struke ili stručni specijalist pravne struke, najmanje tri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje jednog svjetskog jezika | | | | | | | | | |
| **Stupanj složenosti poslova:** | | | Stupanj složenosti uključuje suradnju u izradi akata iz djelokruga upravnog tijela, rješavanje složenih upravnih i drugih predmeta, te rješavanje problema uz upute i nadzor rukovodećeg službenika | | | | | | | | | |
| **Stupanj samostalnosti:** | | | Stupanj samostalnosti uključuje češći nadzor te opće i specifične upute rukovodećeg službenika u većini predmeta | | | | | | | | | |
| **Stupanj odgovornosti:** | | | Stupanj odgovornosti uključuje odgovornost za materijalne resurse s kojima službenik radi, pravilnu primjenu postupaka i metoda rada te provedbu pojedinačnih odluka | | | | | | | | | |
| **Stupanj učestalosti stručnih komunikacija:** | | | Stupanj stručne komunikacije uključuje kontakte unutar i izvan upravnog tijela u svrhu prikupljanja ili razmjene informacija | | | | | | | | | |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | **BROJ IZVRŠITELJA** |
| 11.20. | **Stručni suradnik I za komunalnu naknadu za stambeni i garažni prostor** | | III. | Stručni suradnik | - | 8. | ODSJEK ZA RAZREZ I NAPLATU KOMUNALNIH PRISTOJBI | | **1** |
| **Opis poslova radnog mjesta** | | | | | | | | | |
| **Opis poslova i zadataka** | | | | | | | | **Približni postotak vremena potreban za obavljanje pojedinog posla** | |
| Obavljanje pripremnih radnji do donošenja rješenja za komunalnu naknadu za stambeni i garažni prostor, praćenje provedbe istih te obavljanje pripremnih radnji do donošenja rješenja o utvrđivanju prestanka obveza plaćanja u jednostavnijim i pretežno rutinskim upravnim postupcima za komunalnu naknadu za stambene i garažne prostore, obrađuje žalbe u pretežno rutinskim upravnim postupcima vezanim za komunalnu naknadu za stambene i garažne prostore, obavljanje pripremnih radnji do donošenja rješenja o prisilnoj naplati, vođenje evidencije izdanih rješenja | | | | | | | | 40% | |
| Dužnicima komunalne naknade za stambene i garažne prostore ispostavljanje opomena | | | | | | | | 15% | |
| Suradnja sa drugim odsjecima, kao i s drugim tijelima | | | | | | | | 10% | |
| Komunikacija sa strankama | | | | | | | | 25% | |
| Drugi poslovi po nalogu voditelja odsjeka i pročelnika | | | | | | | | 10% | |
| **Opis razine standardnih mjerila za klasifikaciju radnih mjesta** | | | | | | | | | |
| **Potrebno stručno znanje:** | | Sveučilišni prvostupnik struke ili stručni prvostupnik pravne, ekonomske ili građevinske struke, najmanje tri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje jednog svjetskog jezika | | | | | | | |
| **Stupanj složenosti poslova:** | | Stupanj složenosti uključuje manje složene poslove s ograničenim brojem međusobno povezanih različitih zadaća u čijem rješavanju se primjenjuje ograničen broj propisanih postupaka, utvrđenih metoda rada ili stručnih tehnika | | | | | | | |
| **Stupanj samostalnosti:** | | Stupanj samostalnosti ograničen je povremenim nadzorom i uputama od strane nadređenog službenika u pojedinim poslovima | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi te ispravnu primjenu postupaka, metoda rada i stručnih tehnika | | | | | | | |
| **Stupanj učestalosti stručnih komunikacija:** | | Stupanj stručne komunikacije uključuje kontakte unutar upravnog tijela, a povremeno i izvan upravnog tijela, u prikupljanju ili razmjeni informacija | | | | | | | |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | **BROJ IZVRŠITELJA** |
| 11.21. | **Stručni suradnik I za komunalnu naknadu za poslovne prostore** | | III. | Stručni suradnik | - | 8. | ODSJEK ZA RAZREZ I NAPLATU KOMUNALNIH PRISTOJBI | | **1** |
| **Opis poslova radnog mjesta** | | | | | | | | | |
| **Opis poslova i zadataka** | | | | | | | | **Približni postotak vremena potreban za obavljanje pojedinog posla** | |
| Obavljanje pripremnih radnji do donošenja rješenja za komunalnu naknadu za poslovne prostore, praćenje provedbe istih te obavljanje pripremnih radnji do donošenja rješenja o utvrđivanju prestanka obveza plaćanja u jednostavnijim i pretežno rutinskim upravnim postupcima za komunalnu naknadu za poslovne prostore, obrađuje žalbe u pretežno rutinskim upravnim postupcima vezanim za komunalnu naknadu za poslovne prostore, obavljanje pripremnih radnji do donošenja rješenja o prisilnoj naplati, vođenje evidencije izdanih rješenja | | | | | | | | 40% | |
| Dužnicima komunalne naknade za poslovne prostore ispostavljanje opomena | | | | | | | | 15% | |
| Suradnja sa drugim odsjecima, kao i s drugim tijelima | | | | | | | | 10% | |
| Komunikacija sa strankama | | | | | | | | 25% | |
| Drugi poslovi po nalogu voditelja odsjeka i pročelnika | | | | | | | | 10% | |
| **Opis razine standardnih mjerila za klasifikaciju radnih mjesta** | | | | | | | | | |
| **Potrebno stručno znanje:** | | Sveučilišni prvostupnik struke ili stručni prvostupnik pravne, ekonomske ili građevinske struke, najmanje tri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje jednog svjetskog jezika | | | | | | | |
| **Stupanj složenosti poslova:** | | Stupanj složenosti uključuje manje složene poslove s ograničenim brojem međusobno povezanih različitih zadaća u čijem rješavanju se primjenjuje ograničen broj propisanih postupaka, utvrđenih metoda rada ili stručnih tehnika | | | | | | | |
| **Stupanj samostalnosti:** | | Stupanj samostalnosti ograničen je povremenim nadzorom i uputama od strane nadređenog službenika u pojedinim poslovima | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi te ispravnu primjenu postupaka, metoda rada i stručnih tehnika | | | | | | | |
| **Stupanj učestalosti stručnih komunikacija:** | | Stupanj stručne komunikacije uključuje kontakte unutar upravnog tijela, a povremeno i izvan upravnog tijela, u prikupljanju ili razmjeni informacija | | | | | | | |

1. **Upravni odjel za izdavanje i provedbu dokumenata prostornog uređenja i gradnje**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | **BROJ IZVRŠITELJA** |
| 9.8. | **Stručni suradnik I** | | III. | Stručni suradnik | - | 8. |  | | **3** |
| **Opis poslova radnog mjesta** | | | | | | | | | |
| **Opis poslova i zadataka** | | | | | | | | **Približni postotak vremena potreban za obavljanje pojedinog posla** | |
| Manje složeni poslovi u postupcima do izdavanja akata vezanih uz provedbu dokumenata prostornog uređenja i gradnje (lokacijske dozvole, građevinske dozvole, rješenje o utvrđenju građevne čestice, uporabne dozvole | | | | | | | | 50 % | |
| Vođenje postupaka do izdavanja potvrda i uvjerenja iz prostornog uređenja i gradnje u neupravnim predmetima | | | | | | | | 30 % | |
| Pružanje stručne pomoći građanima i pravnim osobama | | | | | | | | 10 % | |
| Drugi poslovi po nalogu pročelnika | | | | | | | | 10 % | |
| **Opis razine standardnih mjerila za klasifikaciju radnih mjesta** | | | | | | | | | |
| **Potrebno stručno znanje:** | | Sveučilišni prvostupnik ili stručni prvostupnik pravne ili ekonomske struke, najmanje tri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje jednog svjetskog jezika | | | | | | | |
| **Stupanj složenosti poslova:** | | Stupanj složenosti uključuje manje složene poslove s ograničenim brojem međusobno povezanih različitih zadaća u čijem rješavanju se primjenjuje ograničen broj propisanih postupaka, utvrđenih metoda rada ili stručnih tehnika | | | | | | | |
| **Stupanj samostalnosti:** | | Stupanj samostalnosti ograničen je povremenim nadzorom i uputama od strane nadređenog službenika u pojedinim poslovima | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi te ispravnu primjenu postupaka, metoda rada i stručnih tehnika | | | | | | | |
| **Stupanj učestalosti stručnih komunikacija:** | | Stupanj stručne komunikacije uključuje kontakte unutar upravnog tijela, a povremeno i izvan upravnog tijela, u prikupljanju ili razmjeni informacija | | | | | | | |

1. **Upravni odjel za europske fondove, regionalnu i međunarodnu suradnju**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | **BROJ IZVRŠITELJA** |
| 12.4. | **Viši savjetnik III** | | II. | Viši savjetnik | - | 4. |  | | **1** |
| **Opis poslova radnog mjesta** | | | | | | | | | |
| **Opis poslova i zadataka** | | | | | | | | **Približni postotak vremena potreban za obavljanje pojedinog posla** | |
| Stručna obrada natječaja Europske unije i priprema projektnih prijedloga za programe i projekte Europske unije | | | | | | | | 30% | |
| Organizacija bilateralne i regionalne suradnje Grada Dubrovnika, pripremanje sporazuma o suradnji te provedba i sudjelovanje u međunarodnim programima i aktivnostima | | | | | | | | 20% | |
| Priprema, planiranje, provedba, praćenje i vrednovanje programa i projekata za korištenje sredstava fondova Europske unije te drugih međunarodnih izvora financiranja | | | | | | | | 40% | |
| Drugi poslovi po nalogu pročelnika | | | | | | | | 10% | |
| **Opis razine standardnih mjerila za klasifikaciju radnih mjesta** | | | | | | | | | |
| **Potrebno stručno znanje:** | | magistar struke ili stručni specijalist pravne, ekonomske, humanističke ili informacijske i komunikacijske struke, najmanje četiri godine radnog iskustva na odgovarajućim poslovima, položen državni stručni ispit, poznavanje rada na računalu, poznavanje dva svjetska jezika | | | | | | | |
| **Stupanj složenosti poslova:** | | Stupanj složenosti uključuje izradu akata iz djelokruga upravnog tijela, rješavanje najsloženijih predmeta iz nadležnosti upravnog tijela, sudjelovanje u izradi strategija i programa i vođenje manje složenih projekata | | | | | | | |
| **Stupanj samostalnosti:** | | Stupanj samostalnosti uključuje povremeni nadzor te opće i specifične upute rukovodećeg službenika u svim predmetima i poslovima | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi, pravilnu primjenu postupaka i metoda rada te provedbu odluka iz odgovarajućeg područja | | | | | | | |
| **Stupanj učestalosti stručnih komunikacija:** | | Stupanj stručne komunikacije uključuje kontakte unutar i izvan upravnog tijela u svrhu pružanja savjeta, prikupljanja i razmjene informacija | | | | | | | |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| BROJ RADNOG MJESTA | **NAZIV RADNOG MJESTA** | | KATEGORIJA | POTKATEGORIJA | RAZINA | KLASIFIKACIJSKI RANG | NAZIV UNUTARNJE USTROJSTVENE JEDINICE | | **BROJ IZVRŠITELJA** |
| 12.10.1. | **Viši stručni suradnik III za regionalnu i međunarodnu suradnju** | | III. | Viši stručni suradnik | - | 6. |  | | **1** |
| **Opis poslova radnog mjesta** | | | | | | | | | |
| **Opis poslova i zadataka** | | | | | | | | **Približni postotak vremena potreban za obavljanje pojedinog posla** | |
| Organizacija međunarodne i regionalne suradnje Grada Dubrovnika | | | | | | | | 40% | |
| Održavanje suradnje s gradovima s kojima su potpisani sporazumi o suradnji i pripremi protokolarnih programa međunarodnih delegacija | | | | | | | | 30% | |
| Obavljanje poslove vezanih uz članstvo Grada Dubrovnika u međunarodnim organizacijama, kao i provedba i sudjelovanje u međunarodnim programima i aktivnostima | | | | | | | | 20% | |
| Drugi poslovi po nalogu pročelnika | | | | | | | | 10% | |
| **Opis razine standardnih mjerila za klasifikaciju radnih mjesta** | | | | | | | | | |
| **Potrebno stručno znanje:** | | Magistar međunarodnih odnosa i diplomacije, novinarstva ili odnosa s javnostima ili magistar ili stručni specijalist pravne, politološke ili ekonomske struke, najmanje jedna godina radnog iskustva na odgovarajućim poslovima, položen državni stručni ispit, poznavanje rada na računalu, poznavanje dva svjetska jezika | | | | | | | |
| **Stupanj složenosti poslova:** | | Stupanj složenosti uključuje stalne složenije stručne poslove unutar upravnog tijela | | | | | | | |
| **Stupanj samostalnosti:** | | Stupanj samostalnosti uključuje obavljanje poslova uz redoviti nadzor i detaljne upute nadređenog službenika u svim poslovima | | | | | | | |
| **Stupanj odgovornosti:** | | Stupanj odgovornosti uključuje odgovornost za materijalne resurse s kojima službenik radi te pravilnu primjenu utvrđenih postupaka i metoda rada | | | | | | | |
| **Stupanj učestalosti stručnih komunikacija:** | | Stupanj stručnih komunikacija uključuje komunikaciju unutar nižih unutarnjih ustrojstvenih jedinica te povremenu komunikaciju izvan upravnog tijela u svrhu prikupljanja ili razmjene informacija | | | | | | | |